text:
28 Dec 2003
當一切有關聖誕的事都過去的時候, 我先上黎呢度講下廢話
平安夜
TST 擺明就係癲左, 激多人, 多到痴晒線, 我同 fd 行到腳跛之餘, 飯又無地方食, 要買外賣坐出海皮食先有得食, 好似好慘咁.周街都係人的情況之下我地入左新港打機...which is a wrong decision, 因為裡面仲多人, 多人到喊.想打機? 你會發現跟機的人多的是, 成排一蚊餅一字咁排開係部機上面, 我地想放多一個都幾乎無位.痴孖根.想走? 尖咀的地鐵站已經係十個有九個出口都封左, 我地要行行行行行到佐敦入到 MTR 站, 行左成十個鐘, 想唔腳跛都幾難.一點左右到中環, 猶豫左好耐去唔去睇下嘉年華關門了沒有.到最後? 梗係食白果喇, 岩岩 1 am 關門, 我地一點零鐘去到. 望門輕嘆, 一大咋白果塞入口.其間見到中環的變色龍聖誕樹, 好美唷.再向前行, 以為水兵M 記會開門, 點知無開, 朋友都要 toilet, 於是行到金止驚廣場先有 toilet.肚餓, 又要出行出24 M 記....越行越多, 成晚就係行, 再講多一次, 腳都跛.
今年...無咩 x'mas 氣氛, 唔知點解.但係明明周圍都係多左好多的佈置.
聖誕日
唔記得有做過乜野有意義.我仲以為可以一家人一齊食聖誕大餐, 點知到最後係去左阿姨家打邊爐.Family gathering 氣氛有餘, Christmas 氣氛更不足.其間, 十三歲的細佬仲同十四歲的表弟打交, 我同阿爸阿媽睇在眼裡都非常之不是味兒.唉, 十三歲人仲「兩堂鼻涕」咁同個表哥打交, 天呀, 你叫我點放心個細佬.唉.唉.唉.夜晚, 開始打番 Dino Crisis 1, 好好玩, 亦都好驚, 玩到夜一夜都唔想訓.
打拳日
無拳可打, 無禮物可拆.阿爸阿媽番大陸, 得番我一個好可憐咁對住個細佬.我唔出得街因為我要每分鐘都睇一睇我細佬係唔係做緊功課, 係唔係發緊夢.佢有幾多功課要做, 而且一放完假就要考試, 一定要快快脆做完功課開始讀書先得.於是我唯有係度打 Dino Crisis, 跳下 DDR, 打下 ICQ, 睇下有線無聊台(幾乎個個台都無聊), 純粹打發時間浪費青春.咁又一日.半夜四點半, 終於俾我係兩日時間之內打爆 Dino Crisis 呢隻 gea 野. 唔知係因為自己太勁呀, 定係打爆左咁多次熟能生巧.
廿七日
痛苦.又係睇住佢做功課, 每隔十五分鐘入去佢房一次監視下佢係唔係仲做緊野, 係唔係發緊夢, 催佢做功課, 阻止佢借飲水為名不停出黎睇我打機....等等等.夠啦, 我忍夠.夜晚入中大打邊爐 (係喎, 又係打邊爐?!) 同飯團一齊, 個種感覺好耐都未試過咁開心, 見番佢地真係令我即刻諗番起好多好多張記的往事.令我諗到如痴如醉咁.其實我都幾 enjoy 有一班咁樣的朋友一齊.surprise 的是, Jackie 番左黎.臨走的時候, 大家又因為已經幾夜下, 所以大家都要怒奔走.成晚就係係度怒奔走.
番到屋企, 發現我出左去的七個鐘頭之內, 我細佬只係做過三條數.每一條數大概須要三分鐘去做, 三絛數大約係十分鐘.我好想知道, 佢到底有無為過自己七個鐘頭做三條數內疚.佢到底有無為過自己就黎要考試, 書都唔夠時間溫, 莫講話做晒d 功課佢, 佢到底有無因此而緊張過, 而擔心過.我好想知道到, 佢到底有無緊張過自己的成績, 佢到底有無緊張過呢d 全家人都為佢緊張的野.
萬一佢真係答我無, 我唔知我會唔會出手一刀宰了他.
怒氣已經漸漸地 accumulate 起來.
廿八日
搵錢, 見番好耐無見過的杏花村小子, 兩個都係好似以前咁挑皮.原來我都有少少 miss 佢地, 不過當工作開始之後就無乜喇.買左一盒 melty kiss 俾佢地, 當係 christmas and new year gift 囉.夜晚又係食美心, 席間問細佬今日又做左幾多.幾經辛苦追問佢先肯開口講一講 - 大約三四條.幾好呀, 每日做三四條, 幾時做得完 total 八十一條數呢? 幾時開始溫書呢? 幾時考試呢? 仲有幾多日呢? 你有無內疚過人人都為你緊張係得你自己一個唔緊張呢? 講到呢度, 我真係火都黎埋, 我實在忍夠佢.我所謂監視或照顧左佢三日, 我已經覺得生不如死, 呢個廢人簡直係無藥可救, 簡直係渣滓都不如.我真係嬲到無野好講, 咩兄弟之情都唔使講, 食完飯我都自己一個走左, 成晚都唔想再同佢講野.佢亦都好勁, 番到黎衣然係乜野都唔做 - 我話之佢死, 佢死佢事, 佢唔做功課佢的事, 佢唔怕無時間溫書佢的事, 佢完全唔怕留班亦都係佢的事, 我做阿哥的已經盡左力.佢要自暴自棄, 根本就無人可以救到佢.我唔明我阿爸阿媽係屋企點樣可能忍得到佢.我本來都唔想俾我細佬一種 being abandoned 的感覺, 但係經過呢幾日之後, 我實在忍夠佢, 我都要 abandon 佢.
自生自滅喇你.
起碼, 等我今晚道氣下左先.
你死你事, 自暴自棄的廢物.


c: text/html

text:
三傻遊馬交二之一
好耐之前, 都已經同幾個中學同學講過, 一齊去一次旅行.經過好多波折之後, 變成左得番我同 Eric and Wilson 三個人.最後就變左三傻遊澳門.
八點鐘船, 上環港澳碼頭, 於是為安全起見就要七點三就出門口, 六點九就要起身準備.對於我呢個「一點不露」的人來講, 早左六個鐘頭起身簡直就慘過要我去死.不過, 到最後我都可以起得到身, 仲要係第一個到達信德中心的人, 強者也~~
之後 Eric 都到喇, 我地一齊係度食緊麥記的早餐.一直以來, 我地都無懷疑過 Wilson 的起身能力, 我更強以為, 近來約佢佢都少左遲到好多, 應該會有改善啦.所以我都無打電話俾佢, 縱使係佢以前的「紀錄」何等差.不過, 今日我真係做左一個好錯的決定.我成七點三, 當我覺得 Eric 都食緊早餐, 當我覺得有不祥預感, 最好打個電話 confirm 一下的時候,...就出事喇~~
船呢, 就一定八點開, 唔等人架喇, 比起飛機更加唔等人, 即開個種, 因為有太多人係度排緊 Stand-by. 所以, 無論如何, 都一定要係七點九之前, 入到閘.如果唔係, 就要補多好多錢坐下一班船.所以當我一打去 Wilson 度, 聽見佢把聲咁鬼頹, 個 background 咁鬼靜一d 地鐵應有的噪音都無個陣, 我就知道「今次 PK 喇...」佢好滋悠咁問我家陣幾點, 我話七點三, 佢仲竟然反問我 ARE YOU SURE~? 我好肯定佢答佢係, 佢話, 我即刻飛黎.
噢.七點三, 你係西灣河, 早晨呀.我地七點九上船, 係上環.不過我地的船飛都係你身上喎.
好難得咁, 我地的劉公子肯用佢八十幾蚊搭的士飛過黎.佢好肉痛, 八十幾蚊, 仲要飛地鐵沿線, 佢個樣又殘又亂, 根本唔使講你已經覺得佢勁想打人.
到左澳門, 第一件事就係搵路.今次我完全唔理佢地去邊度, 反正一開始 Eric 就安排好晒, 我就好放心咁由得佢幫帶路...佢黎過澳門五次喇嘛.我信晒佢喇.
第一度, 我地就搭巴士去到議事亭.之前, Eric 係碼頭出面拿左張 leaflet.一睇, WOW~, 全部都係唔出得街的野, 例如 冰火九重天加毒龍鑽做足一個鐘一百 only. Oh my god. 我睇見都呆左, 佢兩個就勁興高彩烈.我地去到議事亭之後, 就行上去大三巴.太陽真係好猛, 不過, 因為被到貴境, 所以樣樣都「比較」新奇.去到大三巴, 睇過前前後後, and 天主教紀念館, and 骨室等等.雖然老實講都係幾普通的野, 但係我都抱住一個「去旅行就乜都睇」的心情, 所以都睇得幾開心.
好自然地, 就行到去隔離的澳門博物館.入到去真係好多野睇, 抱住呢個 traveller 的心情, 就會樣樣野都睇得好耐, 亦都好似好新奇咁樣.上面個一層有一個芳艷芬展覽, 我連佢個鳳冠都睇左好耐下, 因為真係幾靚.之後, 就出左去大炮台, 又係紅紅烈日之下行左一大個圈, 影相.之後就怒行, 行左好耐好耐, 都係為左搵野食, 又行前, 又行後, 左左右右, 先搵到一間以前食過的台式 restaurant. 又係小泉居的分店.咩叫小泉居呢? 小泉居就好似香港的仙宗林 / 仙跡岩咁樣, 係一個台灣的小茶居, 個一度就好似一個餐廳咁囉.小泉居的野飲真係好平, 係香港買一杯珍珠奶茶, 都要成十八蚊細杯, 小泉居呢, 八蚊就大杯, 六蚊就細杯喇!!! 好平呀! 真係想怒飲~~~
之後就夠鐘番酒店 check-in, 放低行裝, 頹一頹.再出發搭巴士仔去黑沙灣, 五蚊車錢搭左成半個鐘都有, 抵到爛.黑沙灣...d 沙果然係黑色的, 幾得意呀, 不過唔係全部都係黑色, 近海的先係黑色, 近岸的就係普通的沙黃色.我都唔知點解d 沙會係黑色的, 我都好想知, 佢兩個傻仔就一味講廢話, 咩 heavy industrial pollution 呀, 大亞灣發電流出黎的 radiative pollutants 呀, 珠江數十萬人排出黎的 manure 呀(仲夠膽拿上手?!)....唉, 兩條傻仔.
跟住, 我地就沿住沙灘漫步.好奇怪, 唔知點解沙灘邊會有咁多好大舊的花崗岩.應該係地盤工人搬過來的.我執左兩舊石, 都係好似原始人用的矛頭, 細細塊幾得意.不過, 最奇怪的是, 我見到有一大塊銹紅色的石.當初低頭一睇, 以為係一舊生銹鐵.點知近近一睇, 好似係石頭喎, 好奇怪喎.拿起黎 examine 完一輪之後, 肯定係石頭喎.點解會咁呢? 點解會咁似一舊生銹鐵既呢? 雖然 Eric 同 Wilson 兩個衰人係後面不停咁揶揄我, 但我都費時同佢地一般見識, 繼續睇石.我試過放佢落海水洗洗, 但係無乜表面污糟野, 亦唔見有類似鐵銹咁的東西洗得出黎.試過用「石矛」挫佢, 好易碎, 簡直幾乎係用手都可以搣碎一部份出黎個種.咁 brittle, 我即刻停止左搣佢.Take 一個 close-up look, 原來係由好多好多細石痴埋一齊的大石一塊.我即時諗起 conglomerate / breccia, 我起初就以為佢就咁樣一舊我認為「低級」的石種喇.點知, 細心一睇, 原來佢仲有一層黑色的野.咁樣 distinctively 有一層, 就明顯係 any kind of sedimentary rocks 啦喎.咁樣就「高級」左唔少喇喎.不過...咁樣兩隻 mix 埋一齊, 仲要係黑還黑, 紅還紅, 仲要係明顯的鐵銹色, 即係含鐵量極高, 不正常地高.真係咁樣的話, 我諗呢舊石作為紀念也好, 拿回去給伍世良問下又好, 總之拿回香港就幾好喇, 係咪? 於是我係佢兩個一片錯愕的恥笑聲之中拿起舊石, 用 Eric 給我的膠袋袋好, 放入背包決心帶回香港.
然後, 大家就繼續在黑沙灣上面漫步.行到我地三個人都好累的時候, 我地坐低左係度休息.玩玩下, 竟然玩起沙上黎.起初都係佢地兩個用沙埋下我隻腳 ( 註: 我無除鞋, 佢兩條友, 打得少...) , 然後就開始用沙作武器, 最後.....好似三個大細路咁樣勁掟沙, 掟到手又係, 腳又係, 鞋又係, socks 又係, 衫又係, 褲又係, 底褲到係...天呀, 黑色架d 沙~~ 如果係沙黃色的話, 咁都可以話「同肌膚最親近」呀, 出番澳門係條大街上面行都無咁騎呢.一身都係黑色的沙...好似係屎坑爬番出黎咁, 陰公.仲要係成廿歲仔都玩泥沙, 仲要唔止一個, 唔止兩個, 係三個, 玩到興高彩烈個隻.
等車等左好耐先等到, 離開路環, 就好「乙水」仔.第一件事, 就係食一件地道的葡撻.果然好食到飛起, 不過佢地嫌太甜.行左一輪, Eric 都唔知自己想去邊, 我話去邊都得喇, 你帶路呀嘛.於是我地就去左大利食豬扒包喇.不過好可惜, 豬扒包已經賣晒, 只係得番豬扒多士.豬扒多士? 唔係化, 仲有無豬扒漢堡呀, 豬扒蛋糕呀, 豬扒蛋撻呀, 豬扒梳乎里呀等等.唔使喇, 一個豬扒多士都夠喇, 太多豬扒受不了, 中大已經有大把, 日日見.不過呢個「食得的」豬扒多士, 依然係好好食, 不負大利的名聲.食完之後又係吹水時間.吹完, 本來想去荷蘭花園, 點知突然發神經, 以為自己唔見左個銀包, 因為我唔應該無帶自己的身份証 , which is inside the wallet, 出去架嘛.為安全起見, Eric 同 Wilson 就提議即刻番酒店....反正佢地都好似唔係好想行咩咩荷蘭花園.
個半個鐘頭車程, 緊張到我死呀.我好耐未試過咁緊張, 緊張程度, 幾乎比得上比賽( 任何賽) 企係跳台上面, 準備起跳個陣一樣咁辛苦.好在, 之後都係酒店房裡的書包搵得番.原來係自己諗住出澳門唔係咩危險地方, 就係銀包抽起身份証, 放低無錢的銀包走人.舒一口氣之後, 又到左頹頹時間.大家一齊很累地頹到七點鐘, 就出發去澳門墟.
澳門墟位於澳門旅遊塔之下, 有少少似以前冬季嘉年華的「沒有機動遊戲版」兼縮水版.整體上創意真的不差, 很好.但可能因為範模實在太小了, 所以對我們三位香港客來說, 沒有甚麼的吸引力.溜躂了一會兒之後, 就走了.其間還 took 了很多 photos.
走到半路, 看見了一個大大的噴泉.我立時想起在 The Amazing Race 3 裡面看過的大噴泉, 那是其中的一個 checkpoint, 該是瑞士吧.實在太相似了.大噴泉就是一條由南湖灣中噴出的一條大水柱, 直射上天, 大約也有十數層樓那麼高, 剎是壯觀耶.旁邊還有幾個小水泉, 伴著彩色的燈光, 還有從大喇叭播出的柔和音樂....一切都是那麼的好.其實要是這一刻不是那麼熱, 那麼大汗淋漓, 更不是和他們兩個傻仔來的話, 肯定會變得很浪漫.
再走了很久很久, 走到人也緊極了, 就到一所叫做陶陶居的酒家吃飯.外面的橫街有很多很多的手信店, 負責兜售的阿嬸全部都「賴係」熱情咁樣叫你黎試下肉乾, 試下杏仁餅.老實講, 你整得好少少, 你個鋪面唔好咁頹, 你唔好捉實我隻手唔放, 叫極都唔放個隻, 咁樣我都會考慮試下, 不過你地衣家咁樣...唉.最後拿拿聲入酒家避開呢班恐怖的人.
坐低之後 Eric 負責叫野食.包括叫左「老虎拼盤」同埋「蒜子風扇煲」...極度笑爆咀.好好食, 我食到好飽好飽.去埋議事亭的小泉居買三杯野飲, 攪掂, 番酒店.Wilson 呢隻賭徒就去葡京搏殺, 我同 Eric 就番酒店「洗呀洗呀洗澡澡, 寶寶金水少不了...」諗起起 Wilson 唱呢隻歌, 真係毛管都動.個 BB 係廣告唱我已經滴晒汗, 由Wilson 呢個老而不唱....唉~~~~
成晚 Eric 都勁黑仔.首先係小泉居的飲品掉左落地, 都算啦, 有個 thermally sticked 的膠蓋架嘛.穿左, 即刻穿左, 流到成地都係, 酒店的地毯全部索晒, 成間房都係荔枝味.超得意.Eric 要搬開d 本來已經拍埋左的床, 抹一抹個地下, 搬完d 床之後, 兩隻鞋都「sip 」左入床下低, 佢點拉都無力再拉開張床, 我沖沖下涼都要出黎救佢.我沖涼個陣, 酒店俾我地的包裝 Bathing foam and Shampoo 都搣唔開.我要試另一包, 得左.點知到 Eric 沖個陣, 剩低的包包全部都開唔到, 超慘, 要用佢自己支 Clean and Clear 黎沖涼.用洗面泡沫黎沖涼, 都真係第一次聽.其實個包野真係好騎呢, 我用浴室的晾衫繩咁粗糙的野鋸開佢....都鋸唔開佢, 你話, 幾離譜.都仲未計 Eric 哥對間房有幾多幾多的不滿, 煩到我同 Wilson 都話唔使咁煩.
半夜, 佢兩個仲想玩, 我已經眼訓到死.訓得個三個鐘, 係人都唔夠, 佢地鐘意玩就玩, 本少爺要覺覺豬.於是三個大男人訓兩張拍埋的單人床, 大家用越講越頹越眼訓的語氣吹水, 我就最後係一片頹聲頹氣之下訓著左.第一日澳門「奇妙」的旅程就咁玩完.

robotstxt: allowed

filter: keep


text:
「修為」
如果一個好嘅數據分析師係會同大家講,唔好麻木相信數據!點解?原因好簡單,因為凡事太盡係會物極必反.所以有修行嘅數據分析師係唔會,講多次係唔會叫任何人用百分百數據去做任何嘢.雖然我自己近年好專注數據分析,亦希望推動數據分析嚟個行業,但係自己始終唔會忘記自己亦都係一個設計師嘅身份,所以會發現有一樣嘢係數據可以分析到嘅就係創意!所以就算我幾鍾意都好,數據係由人創造出嚟,數據係創意嘅副產品,所以數據亦並非萬能!
「濫用」
依家好多人都會濫用數據嚟兩個字,乜嘢前面都加數據嚟兩個字.例如數據推廣,數據營銷,數據營運,數據創作,數據乜乜乜.而因為加咗數據嚟兩個字就好似勁啲,所以好多人將嚟啲詞語經常掛係嘴邊,但係就完全唔明白箇中嘅精髓.所以話呢,有時唔好以為吹得就代表知道點樣去做.數據唔係萬能,唔好係度乜都數據前數據後,數據係有好多盲點,麻木相信數據只會本末倒置,到最後得不償失.
「了解」
要係數據同創意之間搵一個平衡點係一件好難嘅事,不過以我過去嘅經驗係有一個黃金比例.而嚟個比例係三分創意,七分數據.如果太多或者太少嘅話,數據就會磨滅創意同遷就用戶嘅習慣,慢慢就會一板一眼,所有嘢就會好似倒模咁.因此數據係用嚟支持創意嘅理據,數據係用嚟了解創意嘅效益,數據係用嚟引証創意嘅虛實,所以以後唔好以為係某啲事同物前面加數據兩個字就好似好勁咁,唔該首先了解下乜嘢係數據先!
Also published on Medium.


text:
2012年7月13日
在東京迪士尼樂園尋找復活蛋!
今年四月至六月,東京迪士尼樂園 舉行咗特別活動 迪士尼奇幻復活節.響活動期間,園內各處都放咗一啲 迪士尼朋友 造型復活蛋!雖然我就冇影哂咁多隻,不過都俾大家睇下啦!其實響其他文章內嘅部份相片都可以搵到呢啲復活蛋,所以大家都可以留意一下架.
卡通城 ─ 米奇,米妮
夢幻樂園 ─ 七個小矮人
( 呢到係香港都有嘅 白雪公主許願洞,佢地將原本嘅雕像換咗做復活蛋 )
夢幻樂園 ─ 皮諾丘,占美尼
( 占美尼 嗰隻特別細隻,配合返蟋蟀嘅太小,好得意!)
明日樂園 ─ 閃電王麥坤,哨牙嘜
明日樂園 ─ 綠色小人
探險樂園 ─ 史迪仔
探險樂園 ─ 小姐與流氓
西部樂園 ─ 西部裝唐老鴨
西部樂園 ─ ( 我唔識佢地三個,請問有冇人識呢... >_< )
響 迪士尼奇幻復活節 期間,樂園更加舉辦尋蛋活動.分兩個級別,一個係普通級,另一個係進階級,參加費用分別係500同埋1000日元.我本身想玩埋進階,但時間唔夠... 以下係普通級嘅尋蛋指南.
指南入面顯示咗園內所有復活蛋嘅位置,不過就唔會話你知係邊啲 迪士尼朋友.
玩法就係俾五張 迪士尼朋友 復活蛋造型貼紙,你要搵出佢地嘅位置,再貼落指南入面.
玩完活動就可以去拎獎品,獎品就係呢隻蛋啦,入面有啲小佩件.
因為入面啲佩件有唔同款式,所以換禮物時佢會俾幾隻你抽一隻.以下呢個就係原本包住隻蛋嘅包裝紙.
隻復活蛋入面有啲以復活節做主題嘅小貼紙,同埋有一個小復活蛋掛飾.
掛繩上面仲印有 迪士尼奇幻復活節 嘅活動標誌!
復活蛋掛飾嘅背後都有呢個標誌,色彩繽紛,好靚!
後尾我睇返個尋蛋指南,原來我抽到嘅呢隻係特別版黎架!我真係好運!
呢種小遊戲真係好過癮!有樂趣之餘,又可以慫恿自己留意一下樂園入嘅細節!我隱約記得細個去 東京迪士尼海洋 嘅時候都有差唔多嘅活動,估唔到維持咗咁多年!希望 香港迪士尼樂園 遲啲都可以推出一啲差唔多嘅活動啦!
於 20:28
標籤: 東京迪士尼之旅2012 [樂園], 迪士尼朋友
訂閱: 張貼留言 (Atom)


text:
體弱要繑住外傭行嘅 Constance仲食煙,勁!
同你吟一吟
食唔到嘢 53磅郭永淳前妻照食煙
認定 Miki楊愛瑾係自己同永安太子爺郭永淳離婚黑手嘅伍智恒 Constance,早排喺網上公開話唔會原諒 Miki,搞到前夫要走出嚟澄清,挺女友清白.
因為厭食症令消化系統出晒事嘅 Constance,最近又自爆喺瑪麗醫院睇腸胃科,個教授仲話佢腸黏連情況好嚴重,加上做過多次小腸手術,駁口同盲點多,主張經常腸痛嘅佢靠靜脈注射,將營養直接輸入血,唔好食嘢.
上星期二(三月三日) Constance同外傭去咗銅鑼灣行街,幫襯街邊檔買電話殼同保護貼,五十三磅火柴人,戙喺銅鑼灣半個鐘,頸側仲㓤住個用嚟靜脈注射嘅「針豆」,唔少途人都眼望望,更奇景嘅,係佢唔食得嘢,但食得煙!
買到留埋電話冧巴俾人嘅 Constance,之後走咗去點睛品買首飾.原來今個星期一(九日)係佢三十七歲生日,老豆伍顯光應承送份重手啲嘅禮物俾佢.
祝 Constance繼續硬淨,身體健康,活得比你好!
以 JoyfulConnie在微博留言,指老豆見佢每一日都過得好艱難,所以決定送一份較重手嘅生日(三月九日)禮物俾佢,又話覺得自己三十七歲好老.


text:
年頭被廸士尼抽中免費住宿廸士尼國賓套房, 終於book左上個週末入住喇, 歎左一日, 一日真係好快過, 住多三幾日就好嘞.
check in counter 係7樓.
房門咭, 搭升降機時要插卡先上到7樓嘅房間, 又多兩張廸士尼紀念品.
成層都係非吸煙樓層, 抵讚 ~
間房好大呀, 不過都唔見 disney 嘅卡通人物擺設或者裝飾嘅!
廁所都有電視, 係廁所歎咩呢?
原來個浴缸係按摩池.
d 雜誌全部都係關於廸士尼嘅歷史.
有好多同廸士尼無關嘅擺設, 連雨傘都無酒店logo, 可能有嘅話就多多都無啦.
好靚嘅人做草地網球場, 可以免費供應球拍同網球.
我husband即刻想call friend入嚟打, 仲話要返屋企換鞋.
呢個國賓廳由朝早7點半至晚十點都有食物供應, 唔同時段嘅食物會唔同, 全部都係免費放題, 我入去歎左4次呢.
最右下角果個 chocolate & nuts brownies 好好味, 我食左好多件呀.
早餐時段, buffet 枱上嘅食物如果唔啱你口味, 可以叫佢特別煮比你食....
我想食磨菇芝士 omelette....
一早起身望出窗, 見到d紅磚頂, 心諗喺歐洲就好嘞.
食完早餐 check out 去樂園玩lu.


text:
Kelvin老師由台灣飛過黎,出席自家出品既BEAUTYMAKER既發佈會,每一件產品由成分到設計,顏色到包裝,每一個細節老師都親身參與其中,務求達到理想效果之餘,設計既貼心度亦要滿分,真係落足120%心機架.
黎到香港當然係如數家珍呠介紹佢既仔仔囡囡俾我地香港既sis啦!
台灣同香港既天氣比較相近,有好多只有我地獨有既肌膚需求,Kelvin老師都細心地發現到,並且一一設計出解決方案,難怪BEAUTYMAKER可以係台灣紅左咁耐啦!
平時夏天又熱又濕,搽左防曬既感覺好笠痴痴,又焗住焗住咁,好難怪咁多女仔唔鐘意搽防曬喎!
但BEAUTYMAKER呢枝防曬,完全無難聞既防曬味道,感覺清爽到好似搽普通日霜咁,加入保濕成份,但仲可以慳返唔洗搽日霜添,岩哂我呢D懶小孩呀.
眼線筆亦都係Kelvin老師既得意之作,筆尖超幼細,防水防油既能力仲超級好添.
係咪咁勁我就未試過,但Kelvin老師都教左我地揀眼線筆既小Tips,平時用眼線筆畫左係手背之後,可以點一點自己鼻翼既油分,印係手背既眼線上面試下佢有無溶,用自己既面油測試,咁就知道上眼之後枝眼線會唔會溶啦!真係好橋啊!老師!
上完妝就一定要落妝啦,老師話落眼妝最好都係用返眼唇卸妝液減少對眼部肌膚既拉扯.
除左易卸之外,最重要就係成分可以入眼都唔會有問題,老師二話不說,將卸妝液倒係化妝棉上面,直接掂落自己眼球,眼都唔眨,力證產品既溫和程度真係非常之咁好呀! 但就真係睇到我地台下所有sis眼都凸埋啦XDDD
黎到戲肉,當然係要介紹大人氣既極淨光亮白舒芙蕾氣墊粉餅,同埋最新出既零油光晶漾持妝氣墊粉餅啦!
偏乾肌又鐘意韓式水潤光澤底妝就揀大人氣既極淨光亮白舒芙蕾氣墊粉餅.
如果係混合性肌膚/油性肌,鐘意霧妝感就要試下最新出既零油光晶漾持妝氣墊粉餅啦!
零油光晶漾持妝氣墊粉餅 (HK$199/13g) 白晢/自然
粉底用左真空保鮮層去隔絕空氣跟外界污染,用既時候先按壓出粉底,D粉就無咁易乾啦.
先介紹下掃上啦,乾濕粉底都用得,無論你用緊既係BB霜,CC霜,粉底液,粉凝霜,粉餅,蜜粉,蜜粉底,你講得出都可以用呢枝掃上,而佢0.06mm的超細刷毛,可以填平小細紋及粗大毛孔,底妝自然更仔細啦! 操控度仲超好添,老師三,兩下就化好半面啦,鼻翼,眼底既細緻位亦輕鬆搞掂.
貪方便就可以用佢本身配配既空氣感粉撲,用左韓國既專利設計,充滿肉眼睇唔到既微小氣孔,當「控油水粉底」轉化成「微米柔焦粉體」時更均勻緊貼肌膚,填平毛孔,加強遮瑕力.
而面上既小瑕疵就可以靠呢枝咁可愛既心型遮瑕棒去處理.
眼唇專用既遮瑕棒,中間既心心係保濕凍膜層,遮瑕時令眼周肌膚,唇部時時刻刻呈現飽滿明亮的水潤感.
遮痘印既話就揀杏仁酸無油淨膚遮瑕棒啦,中間既米黃色心心蘊含精純杏仁酸,水楊酸,尿囊素形成三重舒緩配方,可以達到舒緩痘痘既功效,又靚又放心.
最後上個可愛甜美既唇色,手殘都可以化出專業級既妝容.
不得不提既就係,香港係第一個可以買到零油光晶漾持妝氣墊粉餅既地方黎架,想比台灣sis先一步試到重量級既底妝產品,就要快D去LOG-ON入貨啦!
BeautyMaker全系列商品已經登陸LOG-ON門市囉:)


text:
Organic search 嘅意思指直接打 keywords 入 search engine 而得出嘅 Search Engine Results Pages (SERPs),唔包括 paid search,係所有 marketing 手法之中最高效;有賴 search engine 不斷提升準確度,亦係資訊科技嘅重心.SEO 曾經成為一門極具商業價值嘅學問,但隨住 search engine 不斷改良,打擊種種作弊手法,近年有 “SEO is dead” 嘅講法.
Moz.com 有一個寫得唔錯而且係 update 嘅 SEO 簡介,講述一般做網站要注意嘅地方,同對 SEO 應該抱嘅正確態度.一般解譯 SEO 會提到兩個概念:Relevance 同埋 Authority.後者以往會同 PageRank 拉上密切關係,而家 PageRank 只係 Google 用黎衡量一條 link 嘅重要性當中超過二百個因素之一.但最基本概念離不開 domain authority 同 page authority.就好似一個人同佢講說話嘅可信程度一樣,要有理據支持同過往記錄良好,先能夠得到人信任.
Authority 理念係 search engine 以能者多得去維護客觀公平.對於新嘅網站或者只係一家小型網店,想由 organic search 得到人流,最好從 “Relevance” 嘅理念去考慮.因為最 common 嘅 keywords 都去灑 search engine 認為最值得信任嘅網站,一啲冷門或者用當地語文寫嘅 keywords 因為競爭細,得到 organic search 嘅機會較大.所以賣冷門另類貨品嘅小型網店,或者以一啲 unique 嘅型號作為 keywords,成功機會反而會較大,稱為 “長尾效應 (long tail)”.
Reference:


text:
是日餐湯有2款: 甘荀湯及新奇的茄子湯, 2款都係cream soup, 同事話2款都好好飲喎~~
由於lunch set冇合心水的, 所以我就單點一個full portion自選沙律, 菜底係Romaine lettuce, 比較少菜芯位, 所以唔會好甜; 紅洋蔥, 後悔揀咗! 因為唔甜之餘又好辣! 蕃茄, 係切片蕃茄, 仲要比得好少, 就咁睇你見9見到有丫, 靑到落底都係得3片咋! 點解唔係車厘茄呢.....青蘋果, 青提子及提子干, 正常; 橙, 乃係罐頭柑, 無試意之作! 因為我唔想要有油份既Dressing, 所以request要一支balsamic自己落, 醋既味道偏酸, 有少少嗆喉.....老闆DM借部blackberry比我對比一下個salad大小, 真係好大盤呀~ well, 我一個人食哂囉~ 佢即時大叫我係rabbit.......又企圖幫我起朵....
LC小姐的香草三文魚忌廉貝殼粉, 唔好睇佢好似細細兜, LC小姐話個sauce好利, 搞到好濟下~
TC同事的燒牛柳伴巴馬火腿意大利青瓜卷伴炒新薯粒
MI小姐的醃三文魚青菜沙律伴蜂蜜柑橘汁
同場加映幾款小食, 蜜糖燒雞翼, 大隻到懷疑佢係比咗火雞翼過我哋囉~
因為有素食者, 所以我地叫咗呢個豆腐小食, 不過係冇人掂過, 因為大家唔係好接受到有豆豉呢個combination......但係我睇官網明明係寫black bean....點解啲同事會話係豆豉呢??
其實仲有幾款小食同埋唔同既lunch set, 不過因為長枱太長, 老闆又係度, 唔係好方便走嚟走去影相. 老老實實, 真係唔多鍾意長枱setting囉, 枱頭唔識枱尾咁, 零溝通, 啲西人食飯唔係注重溝通多過食飯咖咩......
如果淨係食salad, 又唔要求有人serve, 我諗 Justsalad 同Dressed salad 會好啲, 起碼呢2間係salad專門店, 冇得做得唔好啦~
Applegreen
地址: 銅鑼灣羅素街2-4號2000廣場2樓
電話: 2368 1263


text: 2010年嘅港姐李雪瑩喺IG宣布結婚,專心做人妻,其實喺早年李雪瑩已經同大台解咗約,唔再做幕前,其實同屆嘅港姐都係星途黯淡.先係冠軍陳庭欣,佢拍嘅劇嘅唔多,觀眾對佢嘅印象都唔深,又唔係好多網民提起,就連見報機會多數都係佢嘅感情事,咁當然仲包括J2「神級」節目——《三日兩夜》亞軍張秀文,拍劇都只係客串下,都冇機會擔正,但係做綜藝節目嘅主持就叫做好啲,除咗2014年嗰年得一個節目之外,其他年份平均都有三,四個節目,但都係上唔到一線.季軍莊思明嘅劇路就好啲,做嘅角色唔只有對白,仲有名,但係都係上唔到一線.綜藝節目都唔算多,久不久都會有主持做.但當選之初,其實莊思明都好陰功.話說當晚三甲出爐後,網民即狠批當選佳麗——即陳庭欣,張秀文同莊思明為豬扒,連美國CNNGo網站都以Porkchop(豬扒)為題報道.有指無綫每年都會派港姐季軍參選國際小姐,點知季軍莊思明卻不獲安排出戰,令人懷疑係咪因為港姐被指豬扒,無綫不欲再淪為國際笑柄,故禁止莊思明踏足國際選美場.李雪瑩就最慘,選港姐嗰陣網民一致力撐,可惜三甲不入,僅摘最上鏡小姐,風頭完全不及三料冠軍陳庭欣,就連星途都好黯淡,拍劇全部都係客串,主持嘅節目得一兩個,基本上長駐明珠台主持《港生活·港享受》,唔怪得佢喺2014同大台解約啦.


text:
弟弟 1 歲既時候我已經幫佢報讀小慈而家呢間幼兒學校, 於是上星期係小慈書包發現張通告要弟弟面試喇~~ (連郵票都慳番幾方便) 老師都話收到弟弟張 form 時覺得好攪笑, 感覺上仲係覺得佢好細個原來已經要返學, 快樂不知時日過~~
今次既面談都係非正式, 因為我地同學校真係已經好熟好熟! 何校長基本上日日都見到弟弟, 由弟弟 3 個月大開始每日放學都例必見到佢接小慈家姐放學, 弟弟自細又好肯跟老師, 笑咪咪又肯俾人抱氹得人地好歡喜, 再加上而家識行識走, 見到學校門口已經興奮大叫, 跟住仲好唔客氣咁走去學校入面玩滑梯, 玩車車, 非常自在自出自入玩到樂而忘返, 睇住佢大, 個個都錫佢啦 ^^
校長問我地點解揀番呢間學校? 咁當然係因為小慈既轉變有目共睹啦! 由喊包到而家變左鬼靈精, 老師既功勞最大, 師資一直都係我最欣賞呢間學校既原因, 好難搵到一間學校有老師咁細心關心了解學生
唯一令學校有保留既就係弟弟係細仔, 大家 9月開學, 弟弟就要等到佢 11月25日夠 2 歲先可以返, 要學校蝕 3 個月學費留個位俾我, 所以校長問左我 3 次係唔係一定會入讀? 如果留左個位到時我唔讀就大整古佢地, 亦都浪費左個學位, 所以今次既面談最主要都係傾呢個入學時間問題, 唔怪得 d 人話細仔冇學校收, 原來係因為學費.... 咁又係, 校長話 2008, 2009 好多 BB 出世, d 申請表格多到有成 2 寸咁厚, 真係唔憂收生! 好在有小慈咋, 如果唔係弟弟要等多一年做超級大仔先有書讀, 好在~~ 好在~~ 感恩, 感恩!
決定弟弟今年 12 月 1 日正式返 N1, 到時小慈就係 K2, 有 2 年既時間兩姊弟一齊返學, 好野~~~


text:
小慈夜晚咳, 訓得差, 半夜喊, 朝早又訓唔醒... 辛辛苦苦氹到佢出門口返學點知工人姐姐話佢 bye bye 完我地之後一直喊住行返學, 亦唔想入學校
放學老師有打電話俾我話小慈全日都喊!! 10:00am 食完早餐玩大肌肉已經喊唔肯玩, 拖住老師又指住門口叫姐姐示意想走. 陳老師見佢心情咁差俾枕頭佢攬住有番 d 安全感就好少少冇再喊. 今日學校生日會, N1 同 K1 合班玩遊戲, 玩聽指示跳入呼拉圈, 又聽鼓聲做律動, 小慈肯玩都有笑 (我想像緊佢攬住枕頭玩遊戲個樣) 仲有齊齊戴生日帽唱生日歌切蛋糕又有燒賣蟹柳食, 我聽到都覺得開心! 陳老師話小慈 enjoy 既, 不過今日同平時上堂唔同就冇左安全感! 今日訓覺有進步訓左個幾鐘, 估佢係因為唔舒服所以特別攰, 不過醒左去完廁所食茶點又喊, 又要俾個枕頭佢攬住!
陳老師仲要我為意下小慈咳既程度, 而家咳但有痰聲可能要再睇醫生, 仲有問我小慈係唔係體溫比較高 d? 成日摸佢手心都比較熱以為佢發燒但探熱又冇野. 老師真係細心咁都留意到!! 不過我估小慈係似我熱底, 手仔腳仔唔會凍冰冰個類人啦~
聽完陳老師個電話我真係好安心, 佢地真係好細心好留意小慈既進展呀! 一萬個放心


text:
21 May 2016
泰北,寮國 2014-01-25to02-10 – Day.14a(07Feb14)
4點半起身之後好快就趕住行出巴士站了,路只有一小段較黑其他都有燈光(之前搵到條小路可以行快D但黑蚊蚊都係行馬路會好D),5點3去到巴士站,已有車係度不過得小貓3-4隻,比司機睇左張TICKET,對岩就放行李上車,等左陣就有一間鋪頭開門,因無食早餐但又唔知車程有無廁所位,所以買左無咁口渴既開心果食,但可能有機會肚餓又買多左包朱古力餅,之後等左陣5點半就上車了
車雖然舊但無緬甸既咁殘(我指LOCAL BUS),起碼窗只爛少少椅都叫做仲可以,不過係總站無咩人上車,之後就開始一路行一路不停上人, 有人帶好多貨上車但有時只上貨唔上人(聽到係100k),至於上車既貨就真係好多,個情況同緬甸差唔多不過依度既係一路行一路上貨而緬甸就係總站上晒同PACK好晒先開車,巴士除左載人仲會載貨,係muang long仲做埋郵差送信添,其實咁都幾環保下(窮就係環保,哈),不過一多貨就有排攪,有人仲上左 D有水既物體上車,幾桶野放左係行李箱,好彩我行李唔係車尾箱,唔係就算有RAIN COVER都濕(上次唔記得去邊度無落 COVER就上LOCAL BUS,咁就整濕左我件羽絨洗左我百幾蚊)
去到GH未可以CHECK IN,所以只換左條褲羅左D野就放行李係度就再出去了,先去食LUNCH,行左去Wat Ong Teu附近既Pha Khao Lao食,話係best selection of Lao food wor,但行左5min先去到又未開門,所以就行多十分鐘去cultural hall附近既Pho Dung食,因岩岩lunch hour都好多當地人食,想叫牛雜湯不過望落得牛肉同牛楠,咁就叫左個大碗牛肉仲要左個可樂,米粉黎到仲連好大盆菜同成碗芽菜,正,仲有冰茶送,早知唔要可樂,食緊時見有幾個人同時食緊差唔多既野,都想試下,指左佢地個碗同叫左細碗份量點知條友唔明又係黎碗牛肉,算了照食不過牛肉仲算ok,但好似有味精,埋單唔記得幾錢不過唔平唔貴咁啦
食完想去附近既廟行下,但時間剛好close,就搵左間望落都可以但感覺又唔會貴死人既地方飲laos coffee,當然要冰咖啡啦,依度真係好熱,我覺得龍坡邦最凍一早一晚真係有少少凍到震而旺陽可能有山擋,所以相對黎講無咁凍而永珍呢就真係熱,唔郁都係咁出汗,仲要我係12點幾行咁遠路,又食熱米粉,就暈,所以搵左間野坐底飲下凍野寫下積左幾日未寫既旅行日記,爽
Hea左大半個鐘差唔多一點就行了,先去左附近既Sisaket Museum,經過總統府,門口好多警察同士兵,而順手遠距離咁望到凱旋門,zoom埋去影左張相就入廟了,入場費只係5000比LPB平,正殿係中間三邊有迴廊,有好多佛像係度,唔同型態咁啦,入左正殿睇,還可,之後就去左另一間Wat Ho Phra Kaew,依個比較古舊,外牆有龍圍繞,門既裝飾都唔錯有舊壁畫係度,但入面就唔比影相(佢只係寫no photo inside,我以為佢話唔比易入面既佛像tim),殿入面既頂都幾靚
睇完就開始搵車去香崑廟(Wat Xieng Khuan/Buddha Park)同塔鑾寺(Pha That Luang),資料寫40k+50k來回,我想比70k但問到原來香崑要400k唔係40k,唔知係咪寫錯定條友亂開價,所以最後揀左去Talat Sao Station搵14號巴士,只要60k但要坐1個鐘,去到泰寮邊境就要落車,之前仲有細van connect但後來無左,局搭tuktuk去香崑,資料上寫5k-10k但見佢標價40k又係貴死,還價30k佢話ok早知講20啦,坐去香崑條路非常大塵同有少少登,不過經過唔多次坐爛泥路既經驗,ed登法唔算得係咩,差唔多20min先到香崑
5k+2k影相費,入面既佛像都幾奇特,而且入口附近果個好似沙葛既東西最有型(英文叫Heaven-hell pumpkin),入口真係一個口咁爬入去,入到去有兩隔,外面可由細窗睇到出面,而入面果隔就係好多石像,以地域為主題,再上又係另一層地獄不過好似無下面果層咁慘,再上就係佛像不過依度開始好熱,再上就係更窄既樓梯(闊度細過隻腳)由另一口爬出去頂層,周邊唔太闊不過好開揚,望上去就係一棵樹(生命樹),由依度睇出去見到地面有好多唔同型態既佛像
雖然行下停下,但都算準時5點開車10點左右已到永珍(Vientiane),睇GPS架車會經過我間GH,所以差唔多時就叫停架車,真係度度停得真方便
以一個大臥佛同四面佛最為搶眼,其實d佛真係有d似泰國又或者柬埔寨見過既佛,我見到有三頭象有鱷魚有龜等等,大約睇過應該係導人向善唔好爭鬥既意思
[25/01/14 to 10/02/14]
Photo Link <<<<<<<<<<<<<<<<
No comments:
Subscribe to: Post Comments (Atom)


text:
一早起身食左d野執好晒背囊就放低鎖匙係房出門口等車了,依間your
house真係無改錯名,係度咁耐只係第一日見過人之後就再見唔到工作人員,真係當自己住既地方一樣,放低鎖匙係房後就出門口一路上下網一路等車黎
7點鐘車差唔多7點半先到,不過無前一日兜咁耐,而且今次多左西人,不過仲有4個韓國人同車,join topnorth真係少見大陸人(前一日都係亞洲人同西人為主),因唔想太嘈同成日要買野,所以比多左錢去參加依間tour,價錢係900b公園1000b金三角,如果參加華人攪既tour應該可以平150-200b,anyway,依間topnorth都幾交帶,算係唔錯既選擇
去金三角既車程非常長,因係由清邁去到清萊(Chiang Rai),所以我為左唔再走回頭路,一早已經講定我會羅埋行李同埋叫佢放我係巴士站(check過係順路的),then,先去第一站溫泉,其實無咩特別而且時間好短,所以我無好似其他人咁浸下腳,只係去個廁所同影下相算,見有d精美溫泉蛋,不過同團人無咩太大興趣
睇完坐多半個鐘到白廟(Wat Rong Khun),全白幾特別,而且雕刻唔錯,幾細緻,但地方好細所以人一多就好迫,睇落應該仲有少少地方行下,但時間問題無行得太遠
再坐多個半鐘去金三角,問加300b坐船去唔去,去得金三角當然會坐啦(長頸族都要錢不過我無join),船一般般唔算太大或太細隻,d水係眉公河當然黃甘甘咁啦,經過講解,原來金三角就係三個國家夾住中間既一幅地,就咁望唔算太大,地形就係緬甸支流出眉公河旁邊既一塊地,金三角原來就係咁樣,船再行見到2間casino,一間老撾一間緬甸但泰國唔比起,所以無,導遊話以中國人為主所以見好多中文字
睇完金三角塊草地同其他河景就上岸,去左一個叫Donesao Island既地方,依度係由泰北去到寮國,可惜係其實我之後就去寮國,所以無咩特別感覺,依度都係賣下衫賣下蛇酒咁啦,夠鐘就落船走了
遊河完去美賽(mae sai)食飯,以為可以順手食下泰北最地道既咖哩麵(Khao-Soi),可惜係團友們可能覺得太地道唔岩去,所以pass左,所以我都無得去啦,丫,後尾先知架車經過泰緬邊境,我想嗌停低影張相時已太遲,遠影一張算了(依度入就係大其力即大金石果邊既關口了),離開mae sai再去清萊前有2個關卡要過,之前好似有槍站崗每車check,加下只係叫停車問原因就放行了
去到長頸karen既村落,入口唔算太過遊客感覺,因我無另外比錢入去睇長頸村落,所以只係門口周圍行下,當地村民友善,見佢地整緊d竹製用品又見好柔閒既感覺,有d細路仔係度又有狗仔咁,同狗仔玩左輪又同當地老人家指手畫腳左一輪(佢話我聽食飯d送,隻狗仔又望住佢,我指佢又指狗,佢搖頭,其實大家都唔知大家講緊乜,不過算係嘗試溝通下啦,哈),之後出左大路影下田,但已收割所以無咩野睇,等其他人時我只好飲下啤酒咁,最後佢地卒之出黎,咁我就跟車去巴士總站
車程唔算耐而且亦係順路,問過司機佢話office仲有開而且仲有的士番清萊(Chang
Rai)市區,所以就係清萊巴士站落車,買飛220b到清孔(Chiang Khong)既BOKEO再過關到老撾會曬(Houay xay)之後搵車到我要停留既瑯南塔(LNT=Luang Namtha),但見佢有寫可由清萊直去LNT,價錢只係590b(=129hk),而且11點車(本來到bokeo要0600車),如無意外就係非常好既安排
買好票就坐車去清萊市區,先到我之前book既Fun-D,都幾遠車程(要成5min),即行路係好遠的,anyway,去到check in 完就睇下email(外國人既Dorm wifi真快),覺肚餓所以未夠7點就行出去搵野食,行出去食野既地方都要15min,先去唱多60us(=1600thb)聽講可以係laos都用得,再行下市區,好似台灣d街咁,不過多左好多bar同按摩既地方,夜市好細而且少人,食野地方太外國所以我無食反而行去一檔小攤食左30b(6.5hk)一碗麵,但味道較淡而且細碗,之後夜市見好多人排隊就食左個雪榚糯米磁,入面係熱的,又熱又凍咁20b,不過好好味,怪不知咁多當地人食啦
見有時間(8點),就去左做腳底按摩(200b=43.8hk),都幾ok,最衰係岩岩食完野,唔係比佢按摩身就好了,走前見老闆娘英文唔錯,問佢清萊local market點去,佢話叫morning market,但2km遠要坐車,咁就叫佢幫手用泰文寫低方便搭車用,咁就可以去LNT前行下街市了,真好,行番hotel時又見街邊檔,好多學生同放工既人食緊,見d 湯好似好好味咁,又見好似消化左之前食果碗細麵,所以就又坐低食多碗粉(有d似粉絲),d湯既料比之前多而且好味,價錢都係30b,唔錯
番到hotel沖完涼整埋d 野就訓了,丫,依間Fun-D好外國人hostel既感到,我住female dorm(82hk包早餐),而且環境唔錯,門口又有secure card,加上reception好人,我叫佢幫手用泰文寫低我最後係曼谷要去睇既地方,發覺依個方法係去旅行最方便既辨法,因好多時我要去既地方比較少遊客到,一定要寫當地文先去到當地人既地方,anyway,攪掂就訓了,明天早起睇街市
To Day.04 - Chiang Rai,Chiang Khong, LNT
[25/01/14 to 10/02/14]
Photo Link
<<<<<<<<<<<<<<<<


text:
我老闆係教會既mentor,我為佢地果組安排咗聖誕聚餐,事後竟然收到大家送我既禮物.馬省席蓆哥哥拎袋野黎我檯果陣,明明見到雞乸咁大隻字寫住我老闆個名既,所以我都冇為意,做埋d野先啦.後尾再睇下張便條,咦!原來係俾我架!
裏面有埋呢張靚靚熊仔卡,同埋一大盒Godiva,開心呀!
十點幾,老闆出現,佢就黎飛啦,拎咗pack粟米返黎俾我,話驚食唔切喎,仲有呢盒COVA朱古力,我留起三粒,諗住我地一家三口一人一粒,分一粒俾老闆,跟住派晒俾同事.放工遇到兩個朋友,一人分一粒,終於剩返一粒.
返到去,俾咗Bibi食,佢話咁啱今日先諗起呢隻朱古力,好耐冇食過喎,點知夜晚就有得食啦!
經過上次老闆懶醒,送我Spa同facial套餐俾我打回頭之後,佢都唔敢再亂出主意送禮物俾我啦.我果次揀咗要好幾套金庸新修版既小說,叫埋d姊妹一齊去書店掃貨,托到死死下,但好開心.
今次佢又問我想要乜?原本想要套藏獒架,但爸爸又買咗啦.咁要咩好呢?一時間又諗唔到喎,冇咩想要.咁一係送我Three Sixty Gift Card啦,即係好似禮券咁,佢可以入面額入去既購物卡.但係佢居然叫我自己去買喎,係樓下你都唔自己去,車!都唔好玩既.
後尾我俾本支票簿佢:一係你開張支票俾我,我想買乜就買乜啦!
佢真係開咗張支票俾我喎!咁我點用好呢?可以買到好多玩具同材料架啦!


text:
15 April 2012
講事講碑及跑馬地墳場
參加左個導賞團去睇睇香港既墳場,個名叫"講事講碑",之前一次去灣仔大靠山尋寶之旅先知道原來跑馬地有幾個唔同宗教既墳場,今次開既導賞團當然我唔會錯過
星期日一早係Queens' rd E既帝盛酒店附近等,我地去既係香港墳場,位於回教,天主教墳場既側邊,地方都算幾大,算係香港既第一個墳場,聽個guide講係1845年已經係度,主要係東正教同基督教既墳墓,整體有二萬幾個墳當中只有幾百個係華人既
入到去環境唔錯,有好多樹亦有一個現已乾水既噴水池,鳥語花香咁,唔錯,但聽guide講夏天好多蚊,所以最好其他日子先過黎
今之主力唔算係介紹墳場反而係講解當中墳墓主人同香港既關係,首先第一個係William Brodie船長,碑上寫死於1841年,聽講原本唔係葬係依度,本身係係日月星街果邊但後尾搬左過黎,因為已經百幾年歷史,碑上既字某d已開始蕪湖不清,但隱約都睇到大部份,william Brodie係第一位入住香港墳場場住客,亦成為快活谷有莫大關係既一份子
再前少少有參與簽署南京條約船上士兵既記念柱(入面應該冇屍體既),年份寫住係1842年,但已經好朦,再行前少少係香港第一名華人政務師亦係警務處長D.R.F Caldwell(高和爾),唔太清楚咩國籍但就識得中英文,所以官位好大,而且仲係相當有名既貪官,仲因出面保釋海盜黃墨洲而更出名,而且佢有一個中國人老婆亦係相當有背景及有辦法之人,碑上亦有直角尺同圓規既共濟會標誌,個碑可能因為有圍欄,所以保存得唔錯
再行前少少有一個教堂,係香港既一級歷史建築,望入去好似咩都冇,但因外面一地既木棉花,環境幾靚,佢旁邊既係另一個墳,係郭士立牧師,又係懂多國語言做翻譯工作,開頭做官後來傳教,一方面係中國傳導人既主要份子另一方面又比當時既政府視為間諜,但佢就因係傳教先鋒,所以同巴勉會,巴色會,巴陵會以及道濟會都有好大關係,隔離仲有william morrison既碑,終於1853年,係一個備受尊重既衛生處長,仲有一個係香港第一位用哥羅芳既醫生,個名唔記得但都係衛生處長
行前3-5分鐘度,去到何啟既墳,佢父親何福堂係第二個中國人傳教士,而何啟就係醫生同律師亦做過官,個墳除左佢自己仲有兩個老婆一齊葬,用太太遺產起既醫院Alice Memorial Hospital就係孫中山讀書既地方,估計何啟幫助孫中山思考革命有關,另何啟既地亦係起左啟德機場
最後仲有革命份子楊衢雲既無名墓碑,只有6348幾個數字,仲有溫清溪,關元昌洪春魁,等等都係同革命有關,後尾行左去何東同埋遮打(Paul Chater)既墳,仲睇到有關於鴉片戰爭既海員之墓Men of HMS calcutta等等,如果熟悉又或者對香港歷史有興趣既人黎香港墳場都幾有趣
之後行左去半山既日本人墳場,係一支支既石墳,香港比較少見,而且大部份係女性,聽講係早期比較窮既女性被賣過黎香港做妓女,所以墳地唔受尊重後尾仲比人搬左上去半山,行前少少仲有萬靈塔,1919年,係一d冇人認領客死異鄉既日本人既碑
後尾tour完左我自己過左去隔離既巴斯墳場(亦即係拜火教墳場),1852年,地方唔算大墓亦唔算多,最出名既應該係麼地 (hormusjee naorojee mody)同律敦治(Jehangir Hormusjee Ruttonjee),墳既外形唔同香港墳場,佢地既碑比較矮又或者係一大個石棺,感覺上比較整齊但就極似私人地方,所以基本上冇咩人只有工作人員係度淋花亦唔多比人影相
出番去行左天主教墳場,感覺上雕塑多d比基督教墳場華麗一d但因墓碑面積比較大所以亦顯得好迫好窄,但又係另一種墓碑特色
再去左回教墳場,有d碑好似清真寺咁有個彎彎地好似屋頂既設計,有我唔識睇既文亦有中文而且有星星月亮圖案,而所面向既方向畫一同巴斯墳場一樣係矮矮既石碑再有埋葬既地方,但拜火教係字向埋葬地但回教係背向埋葬地,又係另一特色,我行左上去最上層既墳,地方環境清優,感覺相當良好
後來番到屋企再睇網上資料,原來巴斯墳場前少少仲有個猶太墳場,miss了,下次有機會入去睇睇

Photo Link <<<<<<<<<<
No comments:
Subscribe to: Post Comments (Atom)


text:
鼓浪嶼
20 Apr 2012 Fri 鼓浪嶼 Rainy day
一早諗住8點起身依早餐就出發但原來要8點半先有得食,之前一晚揀定食咩,食落都算ok
差唔多9點幾先出發,一出無耐就行左去一間大屋,好舊好舊,入左去睇居然見有人住,問左聲之後就影下相,見佢牆度貼左危樓既牌,成個感覺都就快爛既樣,但地下仲有人住,真係睇就好住就應該環境好差
再黎經筆山隧道行左出去另一邊,環境唔錯,首先行左買左張可以去到4-5度地方既套票,要成百蚊都幾貴,第1站去左日光岩,可能係大霧既關係,咩都睇唔到,所以感覺冇咩特別,只係好辛苦咁先迫到上先日光岩個台度,星期五既平日都咁死多人,假期都唔知點行
第2站去左百鳥園,一入去就見孔雀開屏,幾得意,再行入少少見到其他雀,有d仲話係一級保護雀,不過真係幾靚,有隻白色帶燈色長尾既雀又有隻全身金色既,真靚,見過佢地後覺得其他都好普通
去下一站前搵左間cafe坐下,飲左杯25蚊都幾貴既莓汁,不過都算幾濃幾好飲,之後過左寂莊花園,海邊又係好死多人,係山望落去真係人山人海(不過以中國黎講,真係唔算係咩),環境呢又係冇咩特別,反而落山度見到間大屋,一整條木樓梯感覺好舊,正,岩晒我
行左陣本來諗住去風琴博物館,不過搵唔到最後算數了,落番體育館果邊跟手上左條斜路,又係一連串大屋舊屋,係其中一條巷仔度入左去,見到兩間古老大屋,門前有一條長樓梯,感覺古舊,真係日頭都落有番咁上下氣勢同恐怖感,行左上樓梯頂望入間屋,d光打落黎加埋個感覺,真係我都覺恐怖,所以相都冇影就行番落黎,哈
之後出番town食lunch,諗住搵間野食下沙茶面,點知就開始落雨,求其入左一間鋪食,嗌左沙茶面同出名既土筍凍,不過其實唔算太好食,特別係沙茶面,好死多油,個魚丸就同之前一晚既爭好遠,應該係間野整得唔好食,所以花生湯我地冇係度食
街好大雨,食晒野後走人都係好大雨,去左張三瘋飲奶茶,咁岩有位就坐低飲,奶茶唔錯底有d杏片同提子乾,感覺幾得意
因太大雨既關係,決定番酒店先,大雨到真係鞋都濕埋,洗過面吹下d鞋同襪後坐多陣就出發食晚飯,雨好似比之前細番d,基本上出到去都唔知食咩,又可能係落雨既關係人少左d靚女亦唔見晒,行左陣就搵左之前一日經過一間落地玻璃既餐廳食飯,都係食西式野,本來諗住食扒後尾唔記得咩原因就冇食到,求其嗌左plaza,意粉等等,野真係唔多好食好一般而且都幾貴下,所以我地都冇食其他野,後尾又想起之前一晚既魚丸,就專登走左去食,之後係咁易行下supermarket,冇野買,行過一間食花生捲雪榚既野,加埋芫茜個味道真特別,之後已經冇落雨就慢慢行番酒店,日同夜既鼓浪嶼真係完全唔如感覺,非常不錯
To Part.03 - 鼓浪嶼

Photo Link <<<<<<<<<<<<<<<


text:
法國大革命
法國大革命(Révolution française;French Revolution)係1789年去到1799年期間,一段激進主義喺法國以至歐洲政治同社會上橫行嘅時期.統治法國多個世紀嘅絕對君主制封建制度喺三年內瓦解.法國喺呢段時期經歷咗好大轉變:過去嘅封建,貴族同宗教特權不斷受到自由主義政治組織及上街抗議嘅民眾衝擊,傳統觀念逐漸俾全新嘅天賦人權,三權分立等民主思想取代.
法國大革命始於1789年5月嘅三級會議,革命第一年第三等級嘅革命民眾喺6月發表網球場宣誓,7月14號攻佔巴士底監獄,8月發表人權及公民權宣言,10月凡爾賽婦女遊行迫使法國王室喺10月返巴黎.之後嗰幾年間出現咗自由議會同埋保王派喺改革方面嘅角力戰.
1792年9月法蘭西第一共和國成立,1793年送路易十六上斷頭台.外部壓力亦都影響到法國大革命嘅發展,法國大革命戰爭喺1792年爆發,法國贏咗一場成個世紀以來未贏過嘅仗,攞咗意大利半島大部份嘅地同埋萊茵河以西嘅地方.而喺國內,民眾情緒日益高漲導致1793年至1794年恐怖統治嘅產生.羅伯斯庇爾同埋雅各賓派倒台之後,督政府由1795年開始掌權,直到1799年拿破崙上台.
法國大革命拉開咗現代社會嘅序幕,共和國嘅成長,自由民主思想嘅傳播,現代思想嘅發展以及國家之間大規模戰爭嘅出現都係呢次革命嘅產物.


text:
奸夫淫婦
日頭白白拖住第二個女人,你當我 Miley Cyrus死㗎!
歐洋風
男友偷食斷正 Miley Cyrus死啃
Patrick你個正衰人!!!枉我堂堂天后 Miley Cyrus睇得起同你拍拖.你就恃住係阿諾舒華辛力加個仔,四周圍沙沙滾!
早排大學放春季假期,你應承過我會乖,點解呀——點解你趁我出外公幹嗰陣,一個屈尾十走咗去玩,仲要同第二個女仔摸身摸勢.你究竟當我係咩?
放心,我唔會由 20樓跳落去,最多都係喺 Instagram發洩下,或者學木村思貝 Kero Kero Kero Ke死你!
當初同 Patrick一齊,其實都係諗住玩玩下. Patrick老竇阿諾舒華辛力加( Arnold Schwar zenegger)係大明星兼過氣加州州長,老母則係甘迺迪家族後人,假假哋都係名門望族, Patrick自己又高大靚仔,筍就筍嘞,不過點會唔花心呀!
愛情嘅嘢好奇妙,明知係個氹,但偏偏踩落去.上年 11月我喺球場上啜爆 Patrick,將戀情公開.我哋好夾㗎,佢 21歲我 22歲,同樣鍾意劈酒夜蒲 clubbing……
談婚論嫁
當初只係想拍下散拖,估唔到愈踩愈深.佢仲介紹晒佢老竇,阿媽俾我識.雖然有傳伯有唔係好 like我,嫌我形象 cheap,但為咗 Patrick BB,我已經冇以前玩得咁癲,最近仲得到佢首肯,去到談婚論嫁嘅地步.
網上扮無事
唉,點知臨門一腳撻 Q.早排我去德州做嘢, Patrick咁啱放春季假期,但佢竟然冇交帶一聲,就自己飛咗去墨西哥同班同學疏乎.
男人嘅「浪漫」,女人有時都要隻眼開隻眼閉,但背住我溝第二個女仔,勢係假囉!啱啱過去嘅周日( 15日),你同個妖精攬到罅都冇條,你口口聲聲喺 twitter澄清:「只係普通朋友」,乜「普通朋友」會攬頭攬頸繑埋手㗎咩?乜會「女體盛」喺人哋肚臍度飲酒㗎咩?
點都好,我會忍你.維穩騷唔止 CY識,我最多喺 Instagram post下同「普通異性朋友」嘅相單打吓你,再唔係搵阿媽飲下酒訴下苦,一日未埋單一日都唔知邊個輸贏, Patrick BB,你因住嚟!


text:
「五年」
時間真係過得好快,唔經唔覺已經同嚟個人一齊五年.真係好快!由當初一齊讀書,影婚紗相,直至結婚,到渡蜜月,再有咗郭大少,跟住出咗世一年.基本上每一年都有唔同嘅事情發生.真係好慶幸有一個人同我行咗嚟五年嘅艱苦旅程.當然有開心同唔開心,但係我仲好記得第一次認識你,我哋有幾咁合拍.好希望我哋嚟個旅程唔止係五年,而係好多好多個五年!
「紀念」
今日係同老婆拍拖五周年紀念日,而今年多咗郭大少嚟個電燈膽同我哋一齊過.上年因為佢啱啱出世,所以我哋都無乜點慶祝.今年本來諗住可以同老婆慶祝生日嘅同時,大家可以順便係蘇梅慶祝五週年記念日,但係因為要搞掂郭大少先所以好晏先至出去食嘢.雖然知道有咗小朋友之後,二人世界嘅時間會少,但係有時都希望同老婆過返啲二人世界嘅生活.
「人生」
其實自從有咗郭大少之後有好多嘢唔同咗,因為好多時我哋嘅生活同重心都傾向咗係我哋嘅愛情結晶品身上.嗌交自自然然亦都多咗,但係邊段愛情或者關係係唔會嗌交呢.其實我仍然好記得五年前嘅今日,因為我做咗一個人生入面連我自己都以為唔會做嘅決定.因為你,再次令我知道乜嘢叫做幸福.因為你,我再次知道乜嘢係愛.多謝你過去五年同我同甘共苦,希望可以好快俾到你我心目中嘅生活!我愛你,老婆!
Also published on Medium.


text:
遊覽印度金三角,如果想行吓當地嘅市集,首選當然係首都德里.德里 Connaught Place 附近嘅姜帕特大街 (Janpath Street),或 Dariyaganj 附近嘅月光市集 (Chandni Chowk) 都係唔錯嘅選擇.可惜因為去喀什米爾班機延誤嘅關係,在德里嘅行程當中結果都偷唔到時間去這些市集一行.幸好在齋浦爾把握了唯一的機會離團到當地嘅市集走了一轉,親身走進印度人日常生活感受當地嘅風土民情.
齋浦爾嘅市集都集中在風之宮殿一帶.今次我地只係夠時間到比較出名嘅崔波萊市集 (Tripolia Bazaar) 同附近遠少少嘅 Nehru Bazaar.大家可以響下面個地圖睇到今次我地個步行路線.
其實如果時間足夠又比較喜歡行街睇嘢買嘢的話 (駛講! 緊係鍾意行街買嘢啦),可以響崔波萊市集向西面行遠少少,再轉入 Indira Bazaar,一次過行晒由 Indira Bazaar,Nehru Bazaar 同 Bapu Bazaar 這三個市集組成嘅一條長長的購物街.
講番今次我地個行程.我地響城市宮殿飲完杯嘢,之後便沿着宮殿東門離開.行出宮殿途中要經過兩道閘門,在閘門附近一帶可以看見很多我相信係露宿者嘅印度人.見到我地四個遊客行出嚟,幾個小朋友即刻追上前來伸手問我地攞錢.讀過通識科嘅都應該知道,響咁嘅環境之下絕對唔可以起同情之心給他們任何東西,否則埋伏響附近嘅小朋友便會一擁而上將我地重重圍困,順便溶埋我地都可以.我盡量望都唔望佢地一眼筆直朝閘門方向前行,離開城市宮殿.
行出宮殿第二道閘門轉右向南行便是 Johari Bazaar Road,呢條街主要賣衫,o岩晒我地胃口.我地響條街行唔夠兩步已經有位印度朋友好熱情咁走過嚟趕我地入去佢舖頭道.我地睇咗陣見冇乜嘢o岩於是離開間舖.點知嗰位印度朋友照樣跟住我地出嚟然後再趕我地入去下一間舖道,可惜呢間都係冇乜嘢o岩買.當我地行出間舖嗰位印度朋友竟然再接再勵,如是者第三間,第四間都係咁.嘩~~呢位印度大亨條街間間舖都有你份你一條友駛唔駛發展到咁大規模呀!不過後來諗清楚嗰位印度朋友可能係響呢條街打骰嘅一位當地陀地,如果拉到客入去條街邊間舖做成生意嘅話就有得分番份佣.最後我朋友終於響街尾一間舖頭道睇o岩件衫;呢位印度朋友結果都做成我地一單生意.
在 Johari Bazaar Road 轉右向西面行就係出名售賣銀器嘅崔波萊市集.就我地所見條街比較多舖頭售賣銀具器皿,飾物店都有一兩間不過唔多.我地行咗半條市集街,跟住就轉左向南行去 Kishanpol Bazaar Road.
呢條街多數係賣啲家庭日用品多,不過都見到一間賣咖哩粉嘅舖頭.唔知點解響條街行嗰陣會不時聞到一陣平時只可以在公厠才聞到嘅香味,幸好陣味還不算太過濃烈我都仲頂得佢順.
在街尾 Ajmeri Gate 轉左向東行,便是 Nehru Bazaar. Indira Bazaar,Nehru Bazaar 同 Bapu Bazaar 這三個市集都係集中一些以賣鞋為主,衣飾為副嘅店舖.我朋友就響 Nehru Bazzar 其中一間舖頭道睇中咗一對人字拖 ... 跟住又有故仔要講嘞.
話說我地行到入去間鞋舖,我兩位朋友都睇中咗呢款人字拖,其中一位朋友好快就揀o岩顏色尺碼,但另一位朋友喜歡嘅顏色剛好只得9號尺碼,佢要大一個碼先o岩著.間舖個售貨員嘗試推銷其他顏色可惜我朋友都係睇唔o岩.跟住我見到舖頭幾位售貨員開始用自己語言商量咗一陣,然後其中一位售貨員就行咗出舖頭.當時我估正路佢應該係過隔離舖睇吓有冇我地要嘅貨可以借番嚟賣比我地啦.點知原來嗰位天才售貨員係偷偷地拎咗對9號鞋出舖頭出面用筆將個9字畫成一個10字,然後再響個10字隔離畫個+號,我地見到呢對10+號鞋真係比佢吹到啤一聲.
最後我地只係買咗嗰對o岩顏色o岩尺碼嘅人字拖.印度人一樣幾乞人憎嘅就係佢地做遊客生意嘅手法.又講講我在網上曾經讀過有關當地人兩個騙遊客嘅慣用手法:第一係反口覆舌;例如遊客乘搭三輪車前跟司機商議好該程車嘅價錢,但到落車時個司機就反口加價.呢招對應方法係議好價之後要記得將目的地同車費白紙黑字寫給司機看,司機確認了才好上車.我曾經在一個博客見過一位驢客出發印度前先打印定數十張有簽名欄嘅 mini contract,上車前填上目的地同車費,再讓司機簽名確認了才上車.另外就係找贖;無論三輪車,計程車,購物以至景點售票處,印度人都喜歡以沒有找贖為借口多收遊客費用.所以可能的話平日消費時多找機會換些零錢旁身.還有購物時要記得永遠要先取貨,後付錢,咁樣可以減少好多不愉快爭執發生嘅機會.
講番個行程,我地響 Nehru Bazaar 再行咗陣,見個天色開始轉黑,於是響附近嘗試叫三輪車番酒店.呢種叫 Rickshaw 嘅三輪車係印度一種主要嘅交通工具.每部 Rickshaw 後坐有兩個乘客坐位,但實際載客量無限.我曾經響德里見過一部 Rickshaw 落客係落極都仲有客落嘅,個情況就好似幾廿年前無綫電視雙星報喜入面啲攪笑短劇一樣,分別只係後面冇咗啲笑聲配音.雖然每部 Rickshaw 都有計程錶但實際上乘車前要先跟司機跟據目的地議價.市區內每程車費一般在 rs100 以下,幾平幾貴就睇個人講價嘅功力嘞.
我地響 Nehru Bazaar 嘗試叫過兩架 Rickshaw,但兩部車個司機都唔知我地住間酒店響邊.攪~~錯~~Holiday Inn 個朵咁響竟然都冇人知響邊呢個真係有啲此料不及.冇辦法之下,同離食飯都仲有段時間於是我地決定行番酒店.我地沿着 Choura Rasta 向北行番去崔波萊市集,沿市集再向東行到 Badi Choupade 個位見到有部 Rickshaw 吉車於是再試吓走去問個司機識唔識路,果然出入大街嘅司機係唔同啲,終於都揾到個識路嘅司機.呢程車司機開價 rs100,我地都冇氣同佢講價一百就一百啦.到酒店番房 hea 咗陣跟住落餐廳食晚飯.雖然今晚終於可以早番少少上床瞓覺,不過第朝係四點 morning call,因為跟住又係一程5粒鐘嘅車程番德里機場,搭早上11點幾班內陸機去我地嘅下一站 - 喀什米爾.
印度之旅 2009 Day 4 下午 (齋浦爾市集)
遊覽印度金三角,如果想行吓當地嘅市集,首選當然係首都德里.德里 Connaught Place 附近嘅姜帕特大街 (Janpath Street),或 Dariyaganj 附近嘅月光市集 (Chandni Chowk) 都係唔錯嘅選擇.可惜因為去喀什米爾班機延誤嘅關係,在德里嘅行程當中結果都偷唔到時間去這些市集一行.幸好在齋浦爾把握了唯一的機會離團到當地嘅市集走了一轉,親身走進印度人日常生活感受當地嘅風土民情.
“印度之旅 2009 Day 4 下午 (齋浦爾市集)”
-
2009年11月25日 上午12:27
Yip
Says:
你寫既資料非常有用呀!
我也將會去印度
好想知道邊個值得去呀?
廓特魯寺院
依特瑪瓦德拉寺
齋著爾大理石寺
喀什米爾滑雪
同埋果邊溫度點呀?
-
2009年11月25日 下午10:24
Chiwa
Says:
印度各地天氣可以響 http://new.in.weather.yahoo.com 揾到.
據我所知喀什米爾嘅古爾瑪係一處滑雪勝地.12月應該開始積雪但雪還未夠厚到足以滑雪.到大約二月頭至係滑雪季節.古爾瑪應該冇給初學者用嘅滑雪場.滑雪人仕要坐纜車上到海拔 3-4000m 從高山上滑到山下.
當山上開始積雪,據我所知一般香港旅行團到古爾瑪多數會安排一程十數分鐘自費嘅,由人力拉動嘅雪橇旅程給團友玩.如果你係自己去,應該可以找船屋屋主幫手安排上山程車,登山纜車同租用滑雪用具.從一些外國網站得知當地人仲未興玩 snowboard,所以很大機會只能找到玩 ski 嘅用具可以租用.
如果你唔係嗰類可以從山上滑十多公里到山下嘅高手的話,拎住啲滑雪用具你可以做嘅只係揾個安全啲嘅斜坡自己行上去再滑番落嚟直至筋疲力盡,然後再影相走人,又或者玩雪橇嘅由個當地苦力拉你上斜坡再滑番落嚟,咁樣好唔好玩呢個就真係見仁見智了.
至於齋著爾大理石寺,我估你可能係指齋浦爾雲石印度廟 (Birla Temple Jaipur).因為我跟個團都有安排呢個自費活動,所以當時我出發前都有揾過有關資料.據我所知呢間廟係免費入場,位置離市中心不遠,你上 yahoo 用英文 keyword search 應該好易揾到啲相睇.當時我跟個團收 US$ 20 一位,如果我自己坐 rickshaw 去,四個人來回頂多 rs 200 車費,我覺得唔值,所以先離團去市集行街.
茶實值唔值呢個問題好主觀,跟團定自己去,價錢,個人喜好等都只可以靠自己衡量.不過去完呢個 trip 之後我對跟團嘅自費活動安排的確係有啲睇法,遲啲寫完喀什米爾個行程之後我會再寫多少少呢方面嘅嘢.
廓特魯寺院同依特瑪瓦德拉寺呢兩個地方我手上冇乜相關資料,抱歉比唔到乜意見.
-
2009年11月26日 上午12:45
Yip
Says:
唔該晒你呀~
Vy great Bolg~Informative!!
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
上星期係auction買了這間屋, 最初我在電話問seller貨物有無damage時, 佢就奇奇怪怪話上次拍賣的buyer痴痴地架, 話佢的貨唔係9成新又有up味, 重話個buyer不斷send e-mail叫佢還錢, 初時我都唔多明佢想講我買的拍賣其他人有如此問題還是..., 跟住就叫我睇左先, 其實我都有心理準備, 起碼有咩問題我最多唔買.
之後明白seller之前其實是不打自招, 因為佢上次的拍賣被人投訴上面的問題.
到我見到實物同佢係拍賣話有9成新, 真係相差很遠, 佢重話d跡係本身有, 回想都係佢的大話, 我唔想買之後, 佢就主動平比我, 因為此貨品已絕版和唔太貴, 最後都心軟買了, 希望可以返新成功, 否則都可作display架用ma.
事後重有些少不快, seller當晚竟然還close了拍賣, 我叫佢比我bid返, 佢重話"我以為你唔想bid and 我知你想我多d fun, 不過唔洗啦, close左再開又要錢, 所以都唔會再開個auction啦..." anyway, 我都唔想同佢糾纏, 只係覺得當初佢在auction的不實詳述已經好唔啱, 然而主動減價為求出售後, 又好像心有不甘而close了拍賣, 如此行為真係低劣.
其實有時在網上拍賣可以搵到好多又平又抵的心頭好, 但亦要小心內理可能埋藏的陷阱.
今次我都算好, 雖然貨品有污, 但經我清潔後都可以將問題減少了, 總算無白費金錢與心機啦. 凡是向好的方面看, 人都會開心自在d麻.


text:
單孔目
單孔目(Monotremata)(希臘文: monos 係 單一,trema 係 窿)係哺乳動物中原獸亞綱嘅唯一一個目.分兩科,三屬,五種,只分佈喺澳洲地區,主要喺澳洲東部同塔斯曼尼亞生活.史上存在過另外兩個科,但都絕咗種.
現存嘅單孔目動物有以下兩科,佢哋都係澳洲嘅象徵動物之一:
特徵[編輯]
單孔目動物同其他哺乳動物一樣都係恆溫動物.早期嘅研究指出單孔目動物喺控制體溫上並未完全發展,但最近嘅研究就指佢哋喺唔同嘅環境下仍然可以維持體溫.咁係因為單孔目動物會維持一個比其他哺乳動物低嘅體溫(大概32℃),而一般作為研究對象嘅澳洲針鼴只會喺活躍時先維持正常嘅體溫.因此,動物學家憑住呢個特徵而推斷出單孔目動物嘅進化史.佢哋應該係喺三疊紀期間由其他嘅哺乳動物度分支出嚟.佢哋係現存哺乳動物當中最原始嘅一群.
鴨嘴獸單孔目動物嘅最大特徵,正如個名所講,係佢哋冇分開嘅尿道,肛門同產道,而係由統一嘅泄殖腔代替.呢個結構可以喺爬蟲類度搵到.
單孔目動物同爬蟲類,雀鳥一樣,係單靠生蛋嚟繁殖下一代嘅動物.佢哋會將蛋保存喺亞媽嘅育兒袋裏面,由亞媽提供養份同用佢嘅體溫孵化出嚟.但孵咗出嚟嘅幼獸同其他哺乳動物一樣,由母乳喂大.由於冇明顯嘅乳頭,幼獸會自己搵阿媽嘅乳腺(結構同汗腺差唔多)吸食乳汁.一般嘅單孔目動物都好長命,所以生殖率相應較低,而餵幼獸嘅時間就較長.
身體表面上由毛髮所包圍,成年嘅單孔目動物冇牙,從化石同而家嘅鴨嘴獸都係有「磨楔式」嘅咀.同其他哺乳動物唔同嘅地方,係佢嘅下顎係由單塊齒骨構成,而將聲音傳至內耳嘅細小骨頭則喺下顎之上.中耳骨由三組骨組成,耳孔喺下顎嘅底部,無外耳.係佢哋嘅肩胛骨中,有其他哺乳動物冇嘅間鎖骨.腳部嘅運動則似爬蟲類咁係喺身體兩旁,而唔係身體下方.腳跟部位有刺,鴨嘴獸公會喺呢啲刺分泌毒素,稱為毒距,而喺澳洲針鼴度就已經冇晒效用.
分類[編輯]
現時單孔目物種都係棲息喺澳洲同新幾內亞等地區,喺新南威爾斯就曾發現過大約1億1千萬年前嘅下顎化石碎片.呢啲碎片係現時發現最古舊嘅化石,係屬於一種已絕種嘅 Steropodon galmani,而 Kollikodon,Teinolophos 同 Obdurodon 嘅化石亦相繼俾人發現.喺1991年,有人喺阿根廷南部發現到一塊大約6千萬年嘅鴨嘴獸牙齒.
現存物種[編輯]
- 鴨嘴獸科(Ornithorhynchidae)
- 鴨嘴獸屬(Ornithorhynchus)
- 鴨嘴獸(Ornithorhyncus anatinus)
- 針鼴科(Tachyglossidae)
- 針鼴屬(Tachyglossus)
- 澳洲針鼴(Tachyglossus aculeatus)
- 原針鼴屬(Zaglossus)
- 長吻針鼴(Zaglossus brujinii)
- 阿滕伯勒長喙針鼴鼠(Zaglossus attenboroughi)
- 大長吻針鼴(Zaglossus bartoni)
已滅絕物種[編輯]
- Kollikodontidae
- Kollikodon
- Kollikodon ritchiei:大約9千6百萬至1億8百萬年前嘅古單孔目動物
- 鴨嘴獸科(Ornithorhynchidae)
- Obdurodon:包括中新世嘅鴨嘴獸
- Obdurodon dicksoni
- Obdurodon insignis
- Monotrematum sudamericanum:大約6千1百萬年前(原分類為其他屬,現改為Obdurodon)
- 針鼴科(Tachyglossidae)
- 原針鼴屬(Zaglossus)
- Zaglossus hacketti
- Zaglossus robustus
- Steropodontidae
- 硬齒鴨嘴獸屬(Steropodon)
- 硬齒鴨嘴獸(Steropodon galmani)
- Teinolophos
- Teinolophos trusleri:大約1億2千3百萬年前,係最古老嘅單孔目化石


text:
今晚十點先放工, 因為要趕住月尾埋數冇計啦!! 見做得悶悶地, 聽講1881既旋轉木馬好靚咁, 於是就去附近影相. 影相期間, joejoe就打電話黎問我係邊, 估唔到佢一直等我放工, 真係好感動呢!! 我哋約埋一齊係1881度等, 之後就去影相
影相期間見到幾個cosplayer影相, 佢地都算靚女既, 但個人覺得佢地太姣, 影左佢地都即刻delete, 頂唔順
即刻望到呢個旋轉木馬, 好鬼死靚, 但實在太多人, 好難避開d人
後來終於避免影人啦, 只係影木馬, 超正
終於見到兩隻馬啦, 我再等佢既光變色之後再影
d燈光會轉色架, 呢次係粉紅色
仲有呢架靚靚馬車, 我都好想坐呢...
之後再到上層睇, 望返下面又幾靚, 影返張全景先
去到上層睇, 見到全部都係呢款會轉色的水晶波波, 和木馬相比不太吸引, 惟一欣賞既係水晶球內不同的布置
呢套茶杯及茶壺都唔錯, 同紫色燈光好襯
仲有好多1881既紙袋, 附近仲有紅色rose
仲有呢隻好靚既白馬及身上華麗既飾物, 加埋金色光, 感覺好華麗
仲有呢個時鐘, 同樣也以紅色rose布置, 但擺設不太美觀
呢個聖誕晚餐好靚, 又有蛋糕及紅酒, 可以同joejoe一齊食就好^^
話咁快去到海港城近碼頭附近, 有好多發光既蛋糕, 快快影底啦!!
蛋糕附近仲有好多彩色既香繽
全條路都係蛋糕, 個士多啤梨蛋糕最吸引, 可惜我冇化妝, 唔係一定走去影
呢個香繽座也好搶眼, 也好靚, 可惜既係呢對情人,等左好耐都唔走開, 最後影埋佢地..
呢個小廚師都幾得意, 個蛋糕附近仲有曲奇餅人, 好得意
個聖誕曲奇餅bb, 加埋士多啤梨蛋糕, 覺得好可愛
遠望海港城門口都好靚, 不過我比較鍾意上年既小天使多d
近睇只係好多金色波波, 中間仲有個大蛋糕水晶燈
再zoom近d影, 加上呢個角度真係幾靚既
本來仲想影耐d, 可惜聽日又要再返工, 最後同joejoe去麥當當食個餐之後, 再一齊搭巴士離開. 真係要多謝joejoe等我放工, 唔係只有我一個人影相一定好悶, 再一次多謝你^^
kumi's new life
2010年12月30日 星期四
終於可以影到1881及海港城
今晚十點先放工, 因為要趕住月尾埋數冇計啦!! 見做得悶悶地, 聽講1881既旋轉木馬好靚咁, 於是就去附近影相. 影相期間, joejoe就打電話黎問我係邊, 估唔到佢一直等我放工, 真係好感動呢!! 我哋約埋一齊係1881度等, 之後就去影相


text:
今日冇約到joejoe, 去左陪屋企人, 早上同爸爸, 媽媽, 姑姐及dede一齊去飲茶, 估唔到我哋幾個人都食左幾多野. 中間發生左段小插曲, 就係dede頑皮到打破人地隻碗, 好在冇陪錢, 睇黎真係要完全睇實佢先得
都係煎炸野多, 因為比較平麻, 我至鍾意食羅白榚~
好好味既叉燒飯, 叉燒唔太肥, 而且又唔會太乾
我叫既蠟腸蒸雞飯, 衰衰既我唔食蠟腸, 只食滑滑既雞及飯
仲有超軟既馬拉千層榚, 蝦餃及咖哩尤魚
仲有鴨腳朼及牛肉, 鍾意食喼汁既我拎左好多淋上牛肉度, 勁正
食完早餐之後再返深井屋企, 媽媽及姑姐就為dede做物理治療, 我就無聊咁畫左張畫, 就係照住報紙內既angelababy畫, 但畫出黎又唔太似...
見佢呢張相套衫又幾靚, 而且個樣及pose都靚, 就試下畫
畫好左件衫, 好鍾意透明既黑色lace, 同佢設計既a+ab內既angelababy系列好襯
靚靚既黑lace半載裙, 但太sexy啦, 自己, 屋企人及joejoe都接受唔到, 都唔會著
簡單又有style既boot, basic 款黎講都算唔錯
畫完出黎都唔係太似, 畫到佢唔太靚....自己畫功唔算太好
休息一陣後, 我同媽媽, 姑姐及dede去深井附近行下, 真係好耐冇行, 也唔係改變太多, 由附近公園行到去碼頭附近, 好耐都冇試過全家一齊行, 感覺都幾好架..XD
個碼頭好似幾正, 感覺好寧靜及舒服
係碼頭望回住宅區, 回到現實之中既城市內
面對馬路既沙灘, 就好似沙漠上既綠州一樣
差唔多日落既時候, 影住夕陽映在海上, 再加以上隻船, 超靚
同屋企人行完之後, 就坐車返慈雲山, 我同姑姐買送之後, 再同joejoe一齊打邊爐, 又可以見到佢啦!! 同時也多謝佢就我, 由屋企咁遠黎到, 多謝你^^
本來想去上次打邊爐間酒樓, 後來見到裕滿人家, 就睇睇有冇打邊爐食
只係九十幾元個, 而且之前同姑姐食點心, 質素都唔錯, 就食呢間啦~
個部長拎黎既調味盆, 可以調出適合自己既味道, 唔使係出面同其他人爭
呢個海鮮拚盆係自助打邊爐送架, 就算唔食海鮮都好, 真係覺得好抵!!
部長推薦既椰青水, 超清甜, 比酸梅湯更適合打邊爐
第一round既食物, 分別係雞脾菇, 冬菇, 芝士腸, 豆腐, 支足, 豆卜及魚片
第一round仲有肥牛及西洋菜及西生菜
我哋都唔算太誇張, 唔會叫到全枱都係, 仲驚食唔哂
第二round叫既食物, 分別係支足, 冬菇, 豆腐, 魚皮餃及丸. 仲有魚片及鮮牛, 同上round差唔多...
我哋二人叫既皮蛋莞西窩, 夠哂清淡, 仲有好多皮蛋
開始食到飽飽地, 到雞雞袋食啦, 首先佢要食海鮮
之後再要飲椰青水, 睇佢好鍾意飲呢
食到咁飽, 就可以食肥雞啦, 好大隻肥雞, 好鬼好味
食完餐打邊爐之後, 再同joejoe周圍行下, 行左一陣各自返屋企. 雖然係好簡單, 但都幾開心^^
kumi's new life
2011年1月9日 星期日
家庭日及同joejoe去打邊爐
今日冇約到joejoe, 去左陪屋企人, 早上同爸爸, 媽媽, 姑姐及dede一齊去飲茶, 估唔到我哋幾個人都食左幾多野. 中間發生左段小插曲, 就係dede頑皮到打破人地隻碗, 好在冇陪錢, 睇黎真係要完全睇實佢先得


text:
5日假期真好!
太多blog未寫,就一篇寫晒啦~
Day 1
查實我地由台灣返來只有兩日,仲返左工,元氣都未復原,所以是日只係出街買返啲食物,同埋unpack行李,休息下咁!
Day 2
因為姑姐送左兩套海洋公園全年飛,所以就趁假期去玩下啦~呢個月係老公生日月,仲可以換4張免費飛!一於帶埋姐姐,老公家姐同佢個女(即係包包表姐)
呢日天氣好好,都幾熱呀~
9:30出門,一個鐘車程,去到排隊左好耐換飛,入到去都差不多12點啦~
(姑媽執機, OCEAN PARK無左個PARK =.=)
要先搵地方食lunch同餵包包.本來想去好靚個間海龍皇餐廳, 但好多人等位呀.... 好在有個PLAY AREA畀小朋友玩 .... 另一方面, PAPA又去大熊貓餐廳等位! 包包玩得幾開心! (其實無野玩架, 係爬來爬去)
玩到咁上下, PAPA玩個邊有位, 所以我地就去左大熊貓餐廳LUNCH...
帶埋姐姐真好,我地買完野食已餵飽包包,咁包包就唔會lur住食大人野.
OP啲野真係好貴,百幾蚊一個飯,好在味道都唔差.買飯送雪糕,天氣實在太熱,包包食左佢人生嘅第一啖雪糕!vanilla味,鍾意到要自己畢!MAMA唯有快手食晒佢!XD
食飽飽, 就去睇熊貓,點知熊貓lee埋左,好失望呀~
去其他地方玩前先搵地方換片先!
好晒呀, 帶返副超先! (係朋友送架)
換完片仲帶緊超 XD
其實包包已經好眼訓 (包包依然要一日2NAP), 但見到小火車唔多人, 玩左先!
包包食住奶咀因為佢好眼訓呀,但又貪玩唔肯訓
喺呢個軚盆嘅位置停左好耐唔肯走
夾硬帶佢去公園嗰邊玩,辛苦papa啦~
papa同包包玩,我就去排bb摩天輪,差唔多到先叫佢地過來.
好後悔上左去,包包扭計扭到傻,個staff第一個unload我地!落到地下,拿拿淋放佢落bb車,唔使3分鐘訓左!
天氣實在太熱,我推包包入左shop度涼冷氣,等佢訓好啲.大概半個鐘就繼續行,去新開嘅澳洲館
我地排隊,papa就睇住包包,排左30分鐘先到
見裡面有冷氣,又想畀包包睇下動物,於是整醒左佢.點知入到去好失望呀,樹熊得一隻,仲要好遠,包包應該唔知嗰舊野係動物!
影隻假嘅頂住啦
袋鼠得兩隻,仲要細細隻又好遠…… 點解呢點解呢?袋鼠係好溫馴嘅動物,點解唔畀人近啲接觸呢?澳洲動物園啲袋鼠係唔會鎖住架!
早知唔整醒包包啦~
今次我地唔過對面,因為有年票,下次再玩都得!
跟住就再去睇熊貓,因為包包好鍾意panda架,點知呢一次係影到無!!OP嘅人,可唔可以喺入口豎個牌,話人知熊貓not available呢??大人細路推晒車上左去兩次都睇唔到,真係好唔開心!
之後我地就去返海洋館,對包包黎講,有得自己行相比睇魚魚更動要 XD
暴走mode係超難影相!
去shop度行下,包包攞住隻企鵝周圍行.佢好乖架,我話走啦,要byebye penguin, 要clean up,佢就會去原位放低隻公仔.
雖然好似無睇過D咩,但都4點幾啦~ 下次再來啦~
走之前畀人捉住影相,又影得幾好喎!
年票有折,好似7x蚊就有,相比迪士尼都算平啦~ mama我好忍手,堅持只買一張相,但姑媽就畀佢sell到買左三百幾蚊野呢~
咁啱有show睇,睇埋成5點先走!
Day 3
清明節
我們家傳統,正日都去拜山.
呢日好熱,係有紀錄以來最熱嘅清明節!
我地係圍村人,拜嘅都係山墳,仙人嘅墳都喺山上,山路唔易行,唯有咩住包包,又拎遮又拎風扇,真係又熱又攰呀,包包熱到成個人濕哂!
上到山見到遠處有山火,又見到啲消防員好辛苦咁行上山救火.真係希望香港人有多啲責任心,唔好留下火種!
包包上到山又點會乖乖地等?唯有畀啲野佢做.
畀左個掃仔佢,係咁話佢知呢度dirty, 嗰度dirty,佢就好努力掃!
今次拜山識做請請,叫做有拜下啦~
為尊重仙人,唔會影個墳啦.但太爺個墳真係整得好大好靚架.
Day 4
因為之前兩日太攰啦~所以是日只係去左vcity行街街.去左食toast box, 包包勁鍾意kaya toast,我畀無醬一邊佢食,都沾到少少,又有牛油,佢搶住食呀~
返到屋企我地一齊午睡,一訓就訓左3個幾鐘!包包仲食少左一餐,睇黎我地大家都好攰啦~
天氣真係好熱,包包地盆老look又出場!
Day 5
呢日約左anki同寶品玩呀!終於見面啦!
我地三個family有好多共通點,都係住元朗,住村屋,都係姓鄧!
呢日去到寶品家,寶品訓緊覺,包包就同anki玩住先.anki真係好可愛,又有禮貌,畀野佢佢會講“唔該晒”,把聲仲要勁嬌柔,講野仲好叻,生到個又乖又靚嘅女你話幾好呢~(恨女中!)
講遠左添,包包去到都好開心,因為寶品家真係勁勁勁多玩具呀!我同anki媽講笑,話去toysrus買玩具前可以先黎呢度試玩,寶品家幾乎咩玩具都有,最好係啱包包呢個年紀嘛!
佢地玩緊賣雪糕
不過包包係未食過一支支嘅雪糕,所以佢唔太知係咩黎,哈哈
兩個齊玩, 好可愛!!
anki就好鍾意個do do 機,咩都去do 下
到寶品訓醒,我地就食蛋糕啦~
寶品媽準備左candles, anki同寶品都好期待呀!
包包細佢地半年,好明顯唔太知做緊咩架,睇下佢個傻豬樣!
我地掛住影相之際,點知包包就去拎著左火嘅candle!好彩捉得快,但都嚇死我地幾個媽媽啦~
寶品媽再點candle
但佢又等唔切去攪啲蛋撻,要捉住佢先得
拿拿淋唱birthday song再吹candle (雖然無人生日XD )
寶貝們又要切蛋糕
切完蛋糕食得啦~
三個寶貝都自己食,好叻叻呀!
包包好少食咁多cream嘅蛋糕,食到lam lam 脷!最後仲食晒成件蛋糕添!
食完仲想食芝士蛋糕!唔知點解好食得!
不過食食下又走去玩
唔知係咪異性相吸,同性相拒,寶品唔太鍾意同包包玩,但佢地各自同anki玩又ok喎!
玩到咁上下就上二樓玩,好多玩具呀~
但樓梯迷包包淨係鍾意玩上落樓梯!
樓梯都斜, 有D危險!
見到包包開始眼訓,所以我地就回家啦~
走時都唔記得影合照.
下次再一齊玩吖!


text:
今個月驗到有左小B, 之後再流血要休息, 但同時間要湊住阿女, 即使你係屋企, 佢都成日要搵你, 其實真係好難休息到!
三哥三嫂有個玩具廚房唔要, 所以又益左我了, 呢個木廚房好靚架, 我細個好鍾意玩煮飯仔, 所以特別興奮, 希望阿女都鍾意! 第一日見到佢都好興奮, 仲似模似樣咁扮煮野食, 好搞笑!
多左個廚房, 個歡樂小天地要重新執拾一下, 用左個箱放, 不過就造就左阿女成日踩上去爬出黎, 另外淘左個梳化返黎, 唔駛再坐充氣梳化, 阿女好鍾意張梳化, 哈哈, 其實我都好鍾意!
呢個月發生另一件大事, 就係阿女第一次整襯入院! 係16個月當晚, 我坐係歡樂小天地同阿女玩左陣, 但阿女太百厭成日踢到我肚, 老公就抱左阿女去梳化話同佢玩, 點知未夠一分鐘, 阿女就衝左去爬摺櫈, 連人帶櫈跌低左, 阿女係咁喊, 我以為係就咁跌襯, 點知老公有血, 嚇到我即刻去睇, 原來佢俾張摺櫈夾爆左手指, 個一刻諗住止血貼膠布可以搞掂, 但個傷口原來好大, 咁細隻手指但睇到個傷口係開晒口, 阿女喊得好勁, 又不停流血, 就即刻換衫送佢去醫院!
好彩我地兩個都唔怕血, 搵野包實阿女隻手指, 帶埋出世紙飛的去左港安, 因為有傷口會聯針, 我唔想去政府醫院, 怕聯得好肉酸, 而且我地買左保險, 所以都係私家好!
去到登記完, 姑娘幫佢包傷口, 但阿女不停掙扎, 喊得好厲害, 真係難搞! 之後等見醫生, 醫生話要聯針, 但佢咁細個好難聯, 所以要全身麻醉, 同埋要留院一晚, 但兒科病房已經FULL, 得返單人房, 所有野會X1.5, 我地份保險只包半私家, 打去法國醫院又冇房, 我同老公既公司保險都有包埋阿女, 我諗三份加埋應該唔駛保貼好多, 又費事走來走去, 就決定住單人房了!
兒科轉左新大樓, 好大好靚, 單人成間五星酒店房咁, 有好大張BB床, 有梳化房, 另外再有張梳化, 我地兩公婆都可以陪床, 如果其他房就只有一張梳化床同一位父母陪床! 骨科醫生黎到, 佢話可以半夜四點做手術, 但又要貴一截, 或者安排朝早七點, 可以正常價, 唔爭在個幾個鐘, 我地就等到第二朝先做!
當晚大家都瞓唔到, 等到第二朝, 手術好快做完, 個手術室係阿女出世個手術室對面, 估唔到第二次黎既原因會係咁! 手術完後阿女好快醒, 勁扭計, 不停喊, 連支鹽水針都俾佢扯甩埋, 又流左好多血, 最後姑娘話唔吊鹽水了!
等夠鐘可以食野, 我地叫左醫院既兒童餐食, 雖然係素食, 但都幾好, 阿女都好鍾意食, 主診醫生叫我地留多晚, 但我地堅持要出院了, 住多晚好金呀, 阿女又冇咩, 最後埋單成四萬蚊呢!


text:
Thursday, January 29, 2009
鄉下仔出城(3)
黎到第三日, 原先諗住可以去一去廣州比較出名既白雲山行一轉, 不過由表妹屋企去白雲公園又係要成粒鐘車程, 再行一行, 都講緊要幾粒鐘時間, 而且唔想太晏先返落香港, 因為怕太晏返香港, 到時係深圳關口塞死晒!! 所以就同表妹&佢男友仔一齊係廣州入面既大型商場四圍行下就算做!!
我地去左市中心既大型商場行下, 睇下d野, 唔好以為係內地買野就會好平, 其實如果係個d大牌子個d such as: Nike....基本上價錢同香港係完全一樣, 可能分分鐘價過香港都唔定, 因為家陣d人仔都係對得好貴!!
廣州既書城!!
行左一陣商場, 實在太悶, d野又唔係特別平, 所以表妹就帶左我地去左廣州既書城行下, 咁都好, 因為原先都諗住路經深圳個時, 都會係深圳書城個兜圈, 家陣係廣州行埋, 仲好唔係深圳轉黎轉去!! 雖然廣州既書城都有返咁上下大, 不過感覺上都係深圳書城好行d同埋舒服d, 又或者我背住個大背囊鬼咁重, 又又加上成鬼日都怕有扖手光顧, 所以行都行得唔係太自在!! 當然, 一場黎到, Anna都有少少既斬獲, 買左幾隻VCD返香港做紀念品!!
行到大約4:00pm都係時間到火車站買飛返香港啦!! 多謝表妹及表妹男友仔照顧左我地兩日, 呢兩日都玩得幾開心, 聽講表妹黎緊暑假可能會黎香港玩, 到時就要做返導遊帶佢地去玩啦!!
Labels: 旅...痕 - 廣州篇
No comments:
Subscribe to: Post Comments (Atom)


text:
我公司咁耐以來請返黎既嬸嬸,臥虎藏龍.有手作達人,可惜大家只係佢度學完整紙玫瑰,佢就轉咗工啦.
早期有個伊斯蘭教嬸嬸,最錫就係我,因為佢係食早段晏仔既,知我要趕project,就成日買定飯盒俾我,一夠鐘就有飯食.
又有個好斯文既嬸嬸,係Annual Dinner一變身,成個小學校長咁款呀!我見過佢手字,仲好好文彩添.
而另一個呢....就靚爆鏡,仲係Christmas Dinner贏出最佳衣著女士獎.睇住佢戴上后冠同拎住手杖,大家都為佢熱烈鼓掌呀.當晚Bibi仲借佢d道具黎影咗幅相添.
今次呢位嬸嬸仲勁,佢入得廚房,出得廳堂,唔單止做事爽手利落,仲好拿手做蛋糕添!
嬸嬸既親戚順德廚神做既魚腐,我真係食過返尋味,外面街果d都要行埋一邊呀,我每次收到,都會分兩次食,想d幸福可以維持得耐d,嬸嬸都想佢走之前再整俾我地食下.
咁啱廚神又好喜歡嬸嬸做既Tiramisu,於是就提議互相過料,一拍即合.可惜呢樣秘製魚腐實在太繁複,嬸嬸睇完,即刻大叫咪搞,都係等呀廚神重臨香江先請佢再煮好過好啦.
至於呢個蛋糕呢,嬸嬸就搵咗個星期日,示範教學,一次過做咗十個蛋糕,幾款口味,除咗益下我地之外,仲會叫埋班朋友,預備生果,一齊拎去老人院探訪既.
我原本剪咗個哈哈笑既模俾佢用來灑糖粉既,早上仲好地地架,我放工果陣心血來潮,諗住如果一陣坐車搖咗"骰仔"咪弊!於是走去影張相先,點知...個哈哈笑竟然消失咗...
原來D糖霜經唔起d水氣,早就溶咗啦!
咁算啦,食完晚飯,切蛋糕.嘩!手感一流呀!(唔知點解,好多時同d朋友同事等等食蛋糕,如果要切既話,大家好自然都係叫我郁手既,所以我真係切蛋糕無數架!)
佢冇用手指餅,仲啱我口味,冇咁漏.入面塊蛋糕都係佢自己焗既,異常鬆軟,就好似天使蛋糕咁輕盈.
可能有人會怕咁多cream,但我就好鍾意既.
放一啖入口,噢~~~
我原本都仲會間中幫襯下COVA既,依家....你叫我仲點出去買蛋糕食呀?


text:
隊長增值服務
Saturday, August 9, 2014
Project W 來龍去脈 (完)
呢幾日大家見我出Blog慢左好多,但又成日post d污水的相出黎,有部份讀者都已經估到係咩事,所以我就係度講下究竟隊長我呢期搞緊乜.
事緣其實7月有一間屋買左番黎做裝修,本身都係度研究緊應該點做,因為廚廁好似都幾靚仔,但廳房核突所以我就一定做廳房.之但係由於八月中又有租客認左頭,所以係有限時間下我就要決定係唔係放棄唔搞個廚廁.同師傅夾過D期的時候,最后都係決定只做廳房唔做廚廁,慳錢又慳時間.
過左幾日再上去睇進度,係用洗手間時我發現左個問題,就係水壓唔係太夠,同埋水帶黃有鉄锈的味道,於是我同師傅傾過,大家其實都明幾廿年樓係有呢D喉舊左生锈如膽固醇的問題,其實都無計.不過師傅提出多一個問題,就係水壓過細的時候,有機會唔夠壓力去撻著個媒氣熱水爐,呢一下可能就麻煩D.
果一刻本來都無意識到太多,之但係其實由洗完手到我番車場攞車,我感覺隻手的感覺好怪,好似好有D"鞋烚烚"多左層講不出來的野的感覺,再聞一聞隻手真係有小小鉄锈味,老實講隊長我真係唔係好過到自己,所以個腦都諗好唔好同師傅講要搞一搞條喉,即係忍痛做埋廚廁,不過番到屋企又無左件事,呢D野大家明.
坐左幾日,突然收到租客通知其中一間我無大執廚廁的樓話要退租了,咁作為業主都會問下佢點解唔租,佢就話因為要搬去九龍乜乜物物咁啦,咁我話OK la,而順便我就問下佢間屋住左咁耐有無D咩壞左啊要注意啊?佢就又答我話個熱水爐好似時有時無咁.頂,正正又係呢個問題開始click中我要去正視的問題.
如果牌面睇,買過個新熱水爐起碼3-4千蚊,兩間咪成7千銀或以上?呢條數點都要搞搞佢,如是者我突然諗起有日唔知係邊度睇到話有水管清洗的服務,咁我咪搵番果間公司出黎啦,但睇一睇佢地個價錢,洗一次要5000蚊+,我心諗如果洗一間都算,不過洗兩間就成皮野落樓,咪仲貴過我買熱水爐?之但係其實買熱水爐都係治標不治本,如果係水壓問題咁你再搞再搞都係要換喉,或者洗下佢睇下有無得救?
當然如果你係一個散戶,你未必會諗我諗的野,因為你可能諗的係一兩間屋,但我諗的係我本身買左果堆樓,如果層層要我洗都幾大穫,再加埋副隊長果D,以及我屋企親朋買果D,咁件事就真係唔化算,於是我就諗反正都係要洗,睇下買部機番黎又幾錢先?於是我就上網搵黎搵去,比較左台灣同日本兩部機,我就決定用台灣果部,因為明顯成效顯注,而且最重要就係有專人過黎幫我洗埋,咁我咪當係比個套票一次過勁洗我的樓之嗎,而且佢仲會教我地點用點洗,我呢D時候就緊係叫埋師傅同埋個浸大工程fd的班底一齊跟住學野啦.
經過左三日密集式的洗,其實有水喉工程背景的師傅班底都真係幾快上手,不過我作為行外人真係睇見佢地係度搞都唔知搞乜鳩,但係設定完成后我必需強調我理解的洗水管邏輯同埋成效係令我好滿意的,畢竟洗出黎的野真係好L核突之餘,水壓亦有所回升,而我認為如果你親眼睇過條水管有幾核突的時候,你會發現原來我地飲的水煮飯的水,真係會令你毛管起晒雞皮都似.
點都好,廠家今日回國,但師傅團隊經過密集式咁洗已經輕易學滿師,而機器到手后關心親友的我當然亦會去幫我的親戚全部洗一洗啦.
之后的發展,以大家知隊長的性格,都知道我會拍住師傅佢地去試下推廣呢個水管清洗服務ga la,一來我認為如果從我呢個投資者角度出發,咁我唔駛做廚廁工程,幾千蚊慳約十萬蚊工程就一定抵到爆ga la.而作為一個關心身邊的人,我睇完咁多層樓洗出黎的野,我都會覺得健康真係要從來水做起,唔係你真係幾難有一個乾淨衛生的家,特別係如果你屋企有小朋友有長者有病患的,就更加要諗諗了.
Anyway la,當我做廣告又好,真心假意話希望為你健康都好,好明顯隊長亦唔怕話比你聽隊長亦會想賺番個機的成本番黎ge,所以呢隊長將會好快推出全新的水管清洗服務ga la,價錢就待定不過都會同市場價差唔多,畢竟機價都有一定貴,同埋都要人工去做啊 , 如果你有興趣的話,不坊可以先Email / PM我先,
hkpower1981@yahoo.com.hk
再放送一張圖啦,呢幾支野係同一條喉由左至右不停咁流出黎,有綠色再變屎啡色再變奇異果色,如果你懷疑的話,我可以話比你聽入去的水係右手邊清水黎的,但出黎係呢幾支野,仲要我想講唔係得咁少,如果按量,每支色你起碼搵多二三十個水樽先裝滿,我只係攞左一少部份Sample出黎,你自己諗下恐不恐怖雞啦.
2 comments:


text: 做完手術後身體處於養尊處優既狀態,雖然體力依然未100%回復, 但身上面既傷口都叫做埋左口,可以出街行下, 之前見到有BLOGGER 去左啟德郵輪碼頭公園,見到個可以席地而坐既草地, 加埋個無敵日落海景,就去HEA下啦!! 不過啟德碼頭10月尾先對外開放,交通配套極唔完善, 除非有郵輪泊岸會有商場接駁巴士,如果唔係星期一至六只有係九龍灣德福廣場搭86號小巴(車資$5),星期日及公眾假期會有特別巴士由牛頭角/ 觀塘開出 啟德郵輪碼頭公園位於九龍啟德承豐道33號啟德郵輪碼頭頂層平台, 由康樂及文化事務署負責管理,開放時間為每日上午7時至晚上11時, 但注意,86號小巴最後服務時間只係去到晚上8時,唔係揸車既朋友記住睇時間!! 落車既地方唔多人,車就更加寥寥可數 呢個冇咩光既地方就係入口喇 搭電梯或者升降機就可以去到目的地平台公園 雖然公園已經開放左比公眾,但好多地方都未搞掂,好似有好多升降機重未用得 除左公園係見得下人之外,好多地方都重有工程 雖然啟德郵輪碼頭未100%完成公程,但個公園都見得人,人流唔算多 公園入面都有唔少草地比遊人席地而坐,對住個海既草地,正 花花草草種類唔算多,但係就好少大樹,唔想遮住個海景掛 迷你噴水池,小朋友至愛,帶小朋友既家長記得帶多件衫黎換喇 一頭行去一尾唔太遠 唔知係咪升旗既地方 呢邊望過去應該係鯉魚門方向,下面又有草地,唔知遲D 會唔會開放 入親黎既人都好hea,好休閒 公園汽水機唔多,飲水機都唔算多,不過有咁多草地,買多D野食同飲品黎野餐好過啦 至鍾意玩剪影 日落影集XP 留到月亮都出都唔捨得走 走果時就麻煩喇, 6點幾撞正工地工友放工, 遊人睇完日落都陸續散去, 而大家見呢個咁既場景,就知冇車走啦, 等左成超過40分鐘先有小巴可以走, […]


text:
全知言
日匯新低買乜好?
閒時鍾意去日本旅行,入貨嘅朋友最近應該好 happy!事關日元匯率最近創下 6.3新低,去日本有「電視框」( discount呀!)!
全知言今個禮拜梗係問吓一班要周圍飛嘅明星演員,到底佢哋最想去日本掃乜貨啦?陳法拉就最冷靜,話揸住港紙最穩陣喎!
黃美棋:換定等佢升!
𠵱家啲円跌到 6.3,自己都好鍾意日本,但就應承咗自己未生 BB之前唔可以去日本,因為驚會有輻射,所以我就會選擇「唱」定啲円,如果我有 BB都應該係 5年之後,希望到時啲円會升番上去 10,咁就可以賺番筆.
陳法拉:揸 cash最隱陣
我都有聽講円嘅匯率跌咗,自己未有時間去日本玩,之前聽過有投資產品會買円儲匯率會高啲,不過𠵱家就唔知動盪嘅時候揸住 cash係最穩陣.對於我嚟講都係穩穩陣陣揸住港紙,因為我嘅收入係港紙,使出去又係港紙,咁就唔使冒呢個風險!
姜文杰:狂買玩具
𠵱家啲円比較平少少嘅時候,大家可以入番多啲,因為 90年代無論音樂,飲食同玩具都係源自日本,好似五色戰隊或者幪面超人,對於我呢啲宅人都係非常鍾意,所以會入多啲日元,自己會「唱」定幾千蚊港幣,等有一日去番日本就可以去購物,雖然有人會驚食物會有輻射,但玩具就唔怕
周家怡:買嘢食
𠵱家啲円咁平,我覺得大家要入定貨,不過自己就會買嘢食,因為自己好鍾意食拉麵,加上有好多罐頭都好好味,所以我會「唱」定啲円跟住入貨,仲要全部都係食物!
姜皓文:殺波鞋
嘩!日本啲円跌喎,梗係「唱」番一大筆呢樣嘢我太太一早已經同我講晒,儲定一大咋彈藥去日本玩,至於儲定咁多円去日本攻陷啲咩?除咗食之外,我最鍾意就係波鞋,我要去嗰邊殺一咋波鞋番來!
梁小冰:掃化妝品
我好鍾意去日本,好似北海道,沖繩.《導火新聞線》裡面有個化妝師每年都會去日本幾次,我就話不如下次組團去瘋狂 shopping,佢就話每年 1月 1號嗰幾日仲有大減價!自己最想買化妝品,衫同護膚品,加上又好鍾意食日本嘢,所以魚生,刺身,和牛走唔甩
円大低水 街坊:掃情趣用品
至於一班街坊,大部份都係首選生活上嘅必需品,不過有位女街坊都算另類,首選竟然係情趣用品添!
知無不言 言無不盡 我係全知言


text:
上一回,我話我搵到我既大愛美白產品Neutrogena White Vitalty美白精華
當然我唔會空口說白話啦,我真係有試架...不過我認我懶我冇連續試足七日咁乖~
因為我近來煩緊一件大事,日日都搵資料攪到晚晚勁夜訓...連巡Blog 都懶左,雖然都係對住電腦但係唔係睇緊Blog ...不過一個夜訓一個不斷睇電腦攪到皮膚又差左同埋黑眼圈都大埋...有幾日真係比自己既黑眼圈嚇死呀陰公...
不過好彩我有呢個大急救既產品,不如先介紹一下呢個咁正既產品比大家望望先
今次呢個最新推出既Neutrogena White Vitalty美白精華包裝有別於Neutrogena 一般既包裝
係盒中有清昕既有限日期,而呢枝精華既有限日期就係2013.05.10 都仲有成年用XDD
仲有好明確的教導話比你知第一次要點用佢地既精華tim
雖然雙管型式既產品早已經有,不過唔代表佢有唔好架
因為今次呢個精華唔會單單因為其中一邊用完就會做唔到美白效果
仲有呢枝精華都有30g 架~~~係唔係估唔到呢?
再望下個佢個出口位,係一下可以兩個唔同既美白產品
對我黎講二下就可以查足成面架啦~~
先望望我本身既樣先,因為長期唔夠訓又成日對住電腦做野,眼袋黑眼圈大到癲左
再加上本身精華質地好清爽,再以按摩仲好快吸收tim 呀!!!
最重要係我第三日黑眼圈問題都開始減淡啦...正
不過我實在太唔聽話啦,除左冇連續用之外仲要Keep住夜訓...
仲有近來又有親戚到啵,攪到皮膚仲差左好多tim
不過呢個大急救美白產品堅得,第三日已經開始淡黑眼圈,不過暗倉印就暫時冇咩點減淡
另外我查左精華係面個度,眼袋下面既位置會有dd 拿啵..不過又冇紅,加上拿既感覺好快就冇左啦,究竟係因為咩事呢?唔知你地有冇人都試過咁既情況?
但係我對佢既美白感覺真係做得好好,起碼黑眼圈都減淡到wor ,只需要$230既開架產品,無理由你唔會錯過架嗎?去各大萬寧,屈臣去睇睇啦!!!


text:
(背妻偷食)老公除婚戒孖索女暗角調情 小環忙搞魚蛋檔懵然不知
2015-06-17 10:00:00
離開大台嘅譚小環近年轉戰開魚蛋檔做老闆娘,平時一得閒就落銅鑼灣間小食店幫手,店舖係由老公蔡強榮投資開嘅,生意不知幾好,不過呢間店似乎變成老公隱瞞偷食嘅「工具」,小環一直忙於搞小食店同手作素材店,好似有啲嘢懵然不知,今日有周刊指,小環老公背妻偷食,同一個後生索女去圓方約會.
據報道表示,小環老公蔡強榮上周五被影到約咗一個身材均勻嘅後生女去九龍站圓方蜜會,一齊食飯嗰陣,疑小環老公除咗結婚戒指,同女方傾得好投契,更主動仲用索女嘅貼身按摩棒嚟按摩,反而,蔡強榮偷嗒嘅索女,竟然比蔡強榮仲避忌,食晏時四圍望,走嘅時候,又刻意戴眼鏡同口罩.
報道又指,離開餐廳後,蔡強榮同索女去咗暗角位等車,唔知係唔係見人少少,就放低戒心,蔡強榮主動掹對方衫尾,捉玉手,身體仲貼向女方,最後坐上白色七人車載女方離開.
講番個女仔點解咁避忌,原來佢自己都有個正印男友,周日被周刊影到索女同正印男友去啟德郵輪碼頭拍拖,難怪當日同小環老公蜜會,報道更引述知情者講,小環老公蔡強榮現時做緊保險公司區域總監,成日以見客為由,瞞小環外出偷食,由於小環老公對生活享受要求高,又口甜舌滑,盛傳有唔少「散餐」.


text:
2007年5月30日 星期三
2007年5月29日 星期二
2007年5月27日 星期日
20070527
9點半比Pong噪醒左,一起身就係咁打噴嚏,10點幾落街食早餐之後出旺角行一陣就去做gym,因為12點10分有Body combat玩,咁早行旺角真係舒服又無咩人,同夜晚嘅旺角真係好唔同.今日係我最喜歡的那個教練教呀,雖然成個禮拜都係玩同一樣野,但唔同人教感覺同氣氛都唔同D嘅,玩完之後那堂係初級踏板班我同Pong都係第一次玩都跟唔到真係慘.玩完之後我地都好累連hip hop都玩唔到,我地只係係外面睇左一陣,之去沖涼啦,望出外面鬼咁大雨,朝早嘅時候都仲好好太陽,仲諗住做完gym去沙灘添.
等雨細D就行去坐小巴返屋企,返到屋企食左兩粒傷風藥就瞓覺,8點半起身食飯,睇一擲千金.
張貼者: 火火妹 ヨキです♪♬ 於 21:14 2 則留言:
2007年5月25日 星期五
2007年5月24日 星期四
2007年5月23日 星期三
我想要...
尼幾日都不斷咁落雨,令到成個人都好辛苦又累又焗,不過係尼個下雨天我好想買兩樣野,第一樣就係AIG嘅水鞋,上個月睇過貴左少少,好想好想買,但唔知點解無買到...唉!第二樣就係史迪仔傘,我搵過信和同潮流特區都係得縮骨傘,我以前有把monchhichi架,不過上年係巴士落車時唔記得攞,所以唔見左.
雨好似落埋尼幾日就無,所以以家買又唔知點咁.唉...........................................
張貼者: 火火妹 ヨキです♪♬ 於 14:07 4 則留言:
2007年5月22日 星期二
SMS
昨晚玩Body combat玩得太累所以遲左少少起身,不過都趕得上巴士.上到車Pong打比我傾左兩句就收線,駕巴士去到佢以前地盤門口我見到平時同我地一齊做gym那兩個fd,行去食早餐.行返公司途中Pong打比我,因為又攞住把傘所以無聽電話,之後我地兩個就開始Send SMS啦...Pong由從剛剛同我一齊時成日Send SMS比我之外好耐都無試過Send咁多封啦,可能佢真係太無聊啦,之後我叫佢如果無聊的話就去行下街買野我話,佢竟然話我癡線.
張貼者: 火火妹 ヨキです♪♬ 於 14:04 4 則留言:
標籤: 火のあなたღ
2007年5月21日 星期一
2007年5月20日 星期日
20070520
因為明天Pong要調去第二個地盤,所以今日唔洗返工,我地兩個瞓到1點先落街食早餐,去左食擔擔麵同"癡"飯豆漿,之後我仲去買左6件麥樂雞有好好味嘅芥辣醬,食完野返屋企唔知做咩,又想去街,但又攞部NDS出黎又唔知玩咩,想瞓又瞓唔著,最後都係去左做gym,我仲係旺角買左10蚊4包撈撈撈食先,大約玩左1個鐘差不多6點就沖涼啦,因為Pong約左Fd 7點鐘係apm度食飯,又無我份,佢送左我返屋企之後就出去啦,我就等食........有D餓添
張貼者: 火火妹 ヨキです♪♬ 於 19:56 3 則留言:
2007年5月19日 星期六
健身 12
今日我好準時,不過佢仲準時過我企係度等我啦,一路行佢一路話肚餓仲想叫我幫佢買野食,之後佢終於搵到第二個幫佢買啦.玩新機不過又係玩腳,每逢玩新機佢都會玩一次比我睇先,但今次佢又記錯左話之前教過我佢死都話有教過之後佢睇返本簿,每個人都有一本簿,玩過咩,幾重,玩幾多下都會寫低,睇左之後就扮無事繼續做.
張貼者: 火火妹 ヨキです♪♬ 於 23:23 2 則留言:
放假
今日短週所以唔洗返工,不過10點幾比Pong打電話黎噪醒左,佢叫我去沙田同佢一齊食飯之後幫佢攞野返屋企,因為佢星期一要調去第二個地盤喎.11點起身擦牙換衫,12點5分到沙田市中心,原來佢同埋兩個fd一齊喎,之後去左小巴黎度食野,都唔係咁好食點解會排晒隊呢??食完行左一陣去左打機,跟住我就跟佢返地盤執野,整鬼佢囉兩大袋仲咁鬼重佢等到巴士黎就走啦.返到觀塘都要行少少路先返到屋企,不過我覺得我大力左,返到屋企外面就即刻落狗屎咁,放低兩袋野我就落街影證件相,唉!因為我個Manager突然間要喎,影完之後就返屋企睇白色巨塔,到6點鐘就要出門口去做gym啦
張貼者: 火火妹 ヨキです♪♬ 於 23:00 沒有留言:
小強
昨晚做完gym返屋企,坐Lift返到Lift口一路同講傾計,突然Pong叫停我,原來我牆上有好大隻小強呀,如果唔係Pong叫停我我諗我會貼住牆行到時我一定大叫大喊,因為我尼世人最怕小強啦.諗住快D開門返左屋企就無事啦,點知伯母行去廚房整返熱D飯比我地食嘅時候,佢見到地下有小強,我第一時間梗係有咁遠跑咁遠啦.........伯母真係完全唔怕咁,攞住一格廁紙黎捉,不過我唔係好明點解佢唔打死佢呢??之後佢兩個仔就話佢點解唔打死佢,跟住Pong就出手啦,佢搵左隻鞋打死左佢,大家又估下隻鞋係誰的??
答案就是我的
張貼者: 火火妹 ヨキです♪♬ 於 01:41 4 則留言:
2007年5月17日 星期四
健身 11
7點鐘上堂啦,今日我遲左一個字,玩完第一個機我已經腳仔軟啦,之後就入左間房度背住個大波波,起身踎低我隻腳之後仲軟,我周不時都同教練講價,佢話做咁多,我一定有野講,佢仲話我越來越懶添,不過我都覺,8點鐘我去左跑步,一路睇電視一路步係會跑耐D架,到9點諗住去沖涼見到Pong又剛剛上完堂就同佢玩左一陣ByeBye肉就走lu,沖完涼之後好鬼肚餓,所以就返屋企食左碗飯之後就抖下執下野,佢話下堂多D同我做byebye肉喎,等我下堂做好D先
張貼者: 火火妹 ヨキです♪♬ 於 23:09 7 則留言:
20070516
6點鐘Pong打比我吹我走,6點15分走得啦,我打比佢佢又話地盤水浸又要遲少少先走得,真係激鬼死,頭先又吹人,以家走得你又話唔得,我係火車站等佢,之後去旺角嘅香格里拉度食米線,佢真係食得好鬼快架.食完就去中心啦,今日好多人,係咪因為天氣熱嘅關係女仔要著少布衫,所以D佢地都走晒黎做運動呢??Pong又話我遊魂啦,因為我係行行企企都無心機做,只係跑左20分鐘步咋,而且今日又無Body combat玩,都唔知發生咩事成個禮拜夜晚都無得玩,但有什麼拉丁舞同印度舞,我都睇左一陣,個屁屁同腰係咁扭下扭咁,有D都頂唔住都走左啦,不知幾多男人係度睇呀.
張貼者: 火火妹 ヨキです♪♬ 於 00:00 4 則留言:
2007年5月16日 星期三
跑步
昨晚買完波鞋返屋企食飯,睇完溏心Pong拉左我落街跑步呀,原來係有代價架,去到公園我只係步下又行下,Pong跑完15個圈就可以返屋企啦,不過我都出晒汗啦,返到屋企就沖涼執野Lu,對鞋跑步時都幾舒服架
張貼者: 火火妹 ヨキです♪♬ 於 23:30 沒有留言:
2007年5月15日 星期二
Shopping
6點鐘放工就同Pong搭車返屋企無去做gym,返到觀塘去apm嘅muji度買個膠樽可以用來入洗面乳方便帶去做gym用嘅,點知Pong好瘋狂咁買左好多零食,跟住行左去馬拉松佢睇中左條短褲,試左一次之後就去比錢,行去比錢時Pong check下條褲,都唔係Pong試o個條個款黎嘅,雖然兩條個款同色都好似,但一條有扭一條係無扭嘅,Pong同佢姐姐講唔係尼條喎,之後姐姐睇都唔睇就講係尼條喎,果no.都一樣,我心諗小姐條褲係你試定Pong試呀,你睇都唔睇就話唔係,握你咩結果另一個男人叫倉攞第二條黎.行去扭蛋度又好似無野好扭咁,之後行去new balance睇跑鞋,佢有好幾對都特價呀因為無size,結果Pong買左對跑鞋比我做gym著
9點幾就返屋企食飯啦
張貼者: 火火妹 ヨキです♪♬ 於 21:50 7 則留言:
2007年5月14日 星期一
2007年5月13日 星期日
20070512
今日下晝放工,所以無咩心機做野,直到12點幾成班大佬走左入會議室度睇賽馬,因為剛剛買左部LCD電視,而Pong就係屋企出門口啦,佢仲買左張電話咭用話我可以打到比佢喎.到1點我就即閃,打比Pong話佢知我放工,之後佢咁岩係沙田,所以食埋野先走,我見到佢大熱天時著住老西我就忍唔住笑佢,可能我亦都睇唔慣啦.我地去左食spaghetti house,兩點半食完走人,我就仲諗緊去唔去做Gym同行街,之後行左去卓越睇下,諗諗下都係返屋企瞓覺,瞓瞓下Pong係大陸打左兩個電話比我,話我知佢好悶,擺酒個度好簡單,新娘嘅婚紗唔靚,講左幾句就收線,我就繼續瞓.瞓到7點幾起身換衫,因為約左Carol姐姐食晚飯,佢收9點我就係舖頭度等佢同Kelly玩〈我契女〉.
張貼者: 火火妹 ヨキです♪♬ 於 12:34 6 則留言:
2007年5月12日 星期六
20070511
Happy Friday
朝早係公司樓下等Lift時見到有兩個麻甩仔係咁望住我,我又無著背心,又唔係低空胸...望咩呀,之後我就同佢"竇"望,你望我我就由頭望到你落腳,最憎D咁嘅男人,當我怪物咩...下晝5點幾Pong話聽佢上司叫佢地一齊去食下飯吹下水,所以佢就放左我飛機啦,6點幾我放工去搭火車出旺角去中心玩Body combat,不過9點先開始,我只好一個人孤伶伶咁行旺角同食牛根丸河囉,係屈臣氏買左支焗油,所以8點鐘去中心沖涼,之後搽埋焗油去焗桑拿,8點50分搞掂晒野就去排隊等上堂啦,唔知係咪我習慣左呢??我已經唔覺得辛苦啦,死啦...玩足成粒鐘,跳足成粒鐘我都唔累,我係咪傻左呀.10點鐘就玩完啦,我換緊衫時Pong打比我,佢已經係樓下等緊我,所以我沖完涼頭都唔吹就走啦.
返到屋企食左少少飯,唉!佢弟弟又走左入房打機啦,又唔知打到幾點,搞到我又無得執下野.明天Pong就返大陸幫佢朋友做伴郎啦,又淨返我一個,真係無良心我仲諗緊明天去唔去做gym好呢??不過8點幾約左Carol姐姐去狗Cafe度食晚飯,佢話仲會帶埋我契女Kelly比我見添,佢係隻摩天使黎架....
朝早係公司樓下等Lift時見到有兩個麻甩仔係咁望住我,我又無著背心,又唔係低空胸...望咩呀,之後我就同佢"竇"望,你望我我就由頭望到你落腳,最憎D咁嘅男人,當我怪物咩...下晝5點幾Pong話聽佢上司叫佢地一齊去食下飯吹下水,所以佢就放左我飛機啦,6點幾我放工去搭火車出旺角去中心玩Body combat,不過9點先開始,我只好一個人孤伶伶咁行旺角同食牛根丸河囉,係屈臣氏買左支焗油,所以8點鐘去中心沖涼,之後搽埋焗油去焗桑拿,8點50分搞掂晒野就去排隊等上堂啦,唔知係咪我習慣左呢??我已經唔覺得辛苦啦,死啦...玩足成粒鐘,跳足成粒鐘我都唔累,我係咪傻左呀.10點鐘就玩完啦,我換緊衫時Pong打比我,佢已經係樓下等緊我,所以我沖完涼頭都唔吹就走啦.
返到屋企食左少少飯,唉!佢弟弟又走左入房打機啦,又唔知打到幾點,搞到我又無得執下野.明天Pong就返大陸幫佢朋友做伴郎啦,又淨返我一個,真係無良心我仲諗緊明天去唔去做gym好呢??不過8點幾約左Carol姐姐去狗Cafe度食晚飯,佢話仲會帶埋我契女Kelly比我見添,佢係隻摩天使黎架....
張貼者: 火火妹 ヨキです♪♬ 於 00:03 3 則留言:
2007年5月11日 星期五
健身 10
我約左教練8點,而Pong約左9點,剛好中心有堂Body combat 7點55分開始,所以Pong可以玩,我就無得玩,真係有d唔開心添.
我發覺教練越來越變態,佢就快當我係一個男仔咁操啦,我就黎頂唔順啦……雖然佢教左我玩部新機,但o個部機似乎無女仔會玩囉,當時我真係想對住佢喊呀
9點鐘啦我仲爭2set未做佢就叫我自己做佢去搵Pong,我就係尼個時候偷走,落到樓下,嘩!咁多人嘅部部機都有人玩緊喎,唔知點解尼幾日突然之間多左好鬼多人,連沖涼都要排隊呀,一見無人玩梗係閃去霸住先,跑到9點50分我就去沖涼,順便去焗下桑拿先嘛,雖然我早過佢沖涼,但都係佢等我.
返到屋企有d餓添,食左少少飯,之後就執拾明天嘅野啦.
張貼者: 火火妹 ヨキです♪♬ 於 17:54 3 則留言:
2007年5月10日 星期四
2007年5月8日 星期二
2007年5月6日 星期日
2007年5月4日 星期五
炸屎我…
剛剛又收到一封紅色炸彈啦,係會計姐姐架,今個月二十六號,雖然我好鄧結婚嘅人開心,不過我荷包就…唉!!諗住今個月鬆少少點知又破財.
張貼者: 火火妹 ヨキです♪♬ 於 10:36 7 則留言:
2007年5月3日 星期四
2007年5月2日 星期三
20070502
今日又係準時返到公司,食完早餐就做野,做到食飯,一行十個人去左飲茶,今日嘅話題係今期嘅六合彩,發夢就有我份.
兩點鐘返到公司,一做就做到六點半,之後接到公司有張通告,要遲一日先出到糧啦,個個都悶悶不樂咁...真係慘.
放工係大圍附近剪頭髮,差唔多剪完Pong就黎搵我,之後搭巴士返屋企食飯啦.
張貼者: 火火妹 ヨキです♪♬ 於 21:36 6 則留言:
2007年5月1日 星期二
紅色炸彈
今日下晝三點幾去左銅鑼灣嘅UCC Cafe度食下午茶,食食下有個稀客打比我係一個舊同事以前一齊做野時成日都一齊玩架,不過佢走左之後就成年無見lu,佢打黎第一句就話我結婚啦,吓!真係架...之後佢話阿邊個邊個〈舊同事〉係三月結左婚啦,仲有埋BB七月生得lu,我問咁係邊擺呀??係灣仔六月,遲D整好張帖出黎食飯比埋你啦,我會請埋Pong你幫話比佢知啦,好呀....ByeBye.嘩!點解今年咁多人結婚嘅??因為Pong有個舊同學五月結婚.而且我見好多Blog友又係今年結婚..........
真係恭喜哂!!
張貼者: 火火妹 ヨキです♪♬ 於 19:21 7 則留言:
火山爆發
唔知點解由星期五開始我嘅眼眉頭生左兩粒瘡,之後佢越黎越大有少少痛,直至今朝起身,我額頭左多四粒呀,仲好痛又好紅添,究竟點解呀,我好耐都無試過咁樣生暗瘡啦.係咪我用緊嘅潤膚露唔岩我呢??還是我焗得太多桑拿呢??
我嘅皮膚好衰架,每次用新嘅潤膚露唔岩我,我塊面就會出油滋粒同生好細粒嘅瘡仔,不過今次尼隻我只係用左太約一個月左右,而且又係焗完桑拿先塗.
最近尼兩三個禮拜我差唔多隔一日就去焗一次,係咪真係多左D呢??我嘅皮膚好薄微絲血管好顯眼係咪唔應該焗咁多呢??焗得多有咩唔好呢??
所以有你無你今日去左食龜令膏
我嘅皮膚好衰架,每次用新嘅潤膚露唔岩我,我塊面就會出油滋粒同生好細粒嘅瘡仔,不過今次尼隻我只係用左太約一個月左右,而且又係焗完桑拿先塗.
最近尼兩三個禮拜我差唔多隔一日就去焗一次,係咪真係多左D呢??我嘅皮膚好薄微絲血管好顯眼係咪唔應該焗咁多呢??焗得多有咩唔好呢??
所以有你無你今日去左食龜令膏
張貼者: 火火妹 ヨキです♪♬ 於 00:07 1 則留言:
訂閱: 文章 (Atom)


text:
諗過讀傳理系嘅 Sabrina最後揀咗英文系,上年暑假仲去咗波蘭 exchange,「去咗近三個月,喺當地教小朋友英文,雖然未知自己畢業後做咩,不過呢個經驗好寶貴,好難忘!」
U花 U草
寧願唔住 hall 理大妹黐實孖生家姐
范瑋琪(范范)同陳建州(黑人)出晒名係模範夫妻,上個月生埋一對孖生 BB,日日 fb狂晒相晒幸福, sweet到俾傳媒封黑人做「炫娃狂魔」.
好事成雙,有得同孖生兄弟姊妹玩梗係開心,同樣有個孖生家姐嘅張蔓莎( Sabrina)亦同家姐好老友,唔使開聲都 feel到對方諗咩,靚衫又可以一齊着,難怪讀緊理大英文系 Yr.3嘅 Sabrina有出名好玩嘅理大宿舍都唔住,寧願返屋企陪家姐.
Sabrina家姐讀得演藝, Sabrina自然有一定演藝天份,「我之前做過話劇,有時劇本有問題都會請教讀演藝嘅家姐,加上我哋都好鍾意音樂,以前都參加過唱歌比賽,入到大學仲開始寫歌,雖然自己識少少鋼琴同樂理,但家姐就有鋼琴八級,所以通常我寫詞同作咗個旋律,就會畀家姐編曲,令個層次再豐富啲,平時一有時間就係喺屋企 jam歌,佢演藝有功課要諗 idea又會一齊度,晚晚臨瞓前都一定要 update對方今日發生咩事先瞓覺,見到家姐就好安心好舒服!雖然成日聽人講住 hall好繽紛,不過我寧願靜靜哋同家姐喺屋企寫吓歌傾吓偈,做自己想做嘅嘢!」


text:
話說星期四晚係創興食緊雞煲,岩岩入座就見到電視播緊果個打靶節目《東張西望》.本來想用手上有遙控功能嘅LG手機轉去睇《歲月留聲》,不過竟然俾我見到好耐無見嘅劉家輝師傅,平時夜晚睇烈火雄心見到佢中氣十足,搞到而家咁其實真係好令人心酸.於是我打消逼全場人睇歲月留聲嘅念頭,繼續睇東張西望.
我屌,真係誓估唔到俾我睇到如此冷血嘅一幕.
詳細內容無謂大費周章講太多,有興趣嘅可以睇下蘋果篇報導.大概就係TVB安排左劉師傅返TVB「探下老朋友」,再加「參觀電視城」咁.成件事一開波就已經令我起撚曬雞皮,樂易玲帶住一班稍為年長嘅藝人就同劉師傅打招呼,之後東張西望嘅林映輝就好虛偽咁問師傅「開唔開心呀?」.屌,點解要逼人係百幾萬觀眾(如果TVB仲有百幾萬觀眾)話「好開心呀!」咁呢?
最最最最最最最仆街係呢一幕──你老味師傅俾人捉住左係古裝街嘅城樓影大合照,然後當然唔少得仲有一班報紙雜誌嘅傳媒跟住一齊影,等第二日TVB就可以見報建立良好企業形象咁話.呢個時候阿主持林映輝竟然無撚啦啦捉住師傅塊面,問佢有無笑.師傅答無.然後阿主持竟然篤撚住師傅塊面同師傅講,「見到佢地咁開心,笑啦?!」(我無誇張,唔信嘅自己睇返.)無撚嘢下?你逼一個中左風,面部肌肉癱瘓嘅病人為左同你做Show而去扭曲肌肉?!
癡撚線!真係癡撚線!你老母TVB係咪傻撚左呀?
再騎呢啲嘅真係接踵而至.無啦啦又話劉師傅好撚鍾意睇《愛回家》跟住推佢入愛回家個廠,我屌,你要救亡嘅不如推人去睇《西遊記》話佢好撚鍾意睇,之後逼佢攞住支金剛棒耍兩招啦,笨?再將師傅推嚟推去之後又見到岳華,師傅今次似乎真係好激動,眼淚水都標埋.但係我真係唔明,阿輝仔點解你係要夾硬問師傅係咪好感動呢?點解人地第一次唔答你你仲要追問人地逼人答係呢?你係咪傻撚左呀?推師傅去食飯,旁白洗唔洗講咩師傅飲左兩碗湯好叻仔呀?人地中風姐,幾時變埋弱智呀仆街?究竟《東張西望》呢個節目,知唔知咩叫尊重,咩叫血性?我唔明白點解仲要送隻TVBUDDY 囉?好嘔心呀你老母!
癡撚線,真係講十次癡撚線都形容唔到我嘅激動,真係癡撚線!姐係咁,你利用一個病人去做Show,已經好可恥,唔好同我講啲咩佢其實成件事都係好,等個病人可以探下老朋友──啱,exact7ly,如果無《東張西望》堆仆街攝製隊跟住嘅話.就算我俾你要攞彩,你咪係咁二影兩張相,擺響你個仆街《東張西望》到播囉?當一件本來係好事嘅嘢做過龍,果件事就係柒.而去到今日《東張西望》呢個地步就已經唔係柒咁簡單,係無恥,係冷血.你用呢個垃圾節目攻擊對手港視,我忍.你用呢個垃圾節目幫你套侮辱觀眾嘅《西遊記》打飛機,我忍.但係你竟然你用呢個垃圾節目,去叫一個中風嘅老人家幫你做show擠出笑容,我真係忍唔到.我唔明白今時今日呢個所謂大台竟然可以無任何嘢值得宣傳,而要靠一個病人嚟幫自己打飛機,塑造自己良好企業嘅形象.仆街啦你,無線.劉師傅中風已經唔係呢兩日嘅事,三年嚟你做左啲咩?好喇,當大眾焦點因為呢個老人家打官司而聚焦左落人地到,你就攞人嚟做宣傳品,點解可以咁無恥?仲要完左都仲要攞句彩,講乜撚嘢TVB真係大家庭──你仆街啦!當啲觀眾傻架?講呢句嘢果個到底有無廉恥架?
今時今日嘅TVB已經唔係拍鳩劇,買柒片咁簡單.當呢個台已經可以利用一個病人嚟幫自己塑造形象果陣,其實已經無得救.不過咁,學健吾講一句,『看了一個「叫一個中風的老人笑」的電視節目而覺得沒問題,比「叫一個中風的老人笑」更刻薄』.唔好笑,真係有人覺得TVB今次好善良架.
香港已經去到一個睇電視都睇到心寒嘅地步,真係好可悲.而去到呢一步,我都竟然只可以選擇強國《西遊記》,或者係夠膽死攞套十幾年前嘅劇擺黃金時段重播再重播嘅亞視,仲可悲.
原文連結


text:
維京人地處極北之地,只有遍地冰雪.誰知道,他們常不守遊戲規則,常攻人不備,並大肆掠奪.這次又不按牌理出牌,為了鑽研 iPhone 及編程,而買了人生中第一台 Mac 機.亦建立了這個 iPhone Blog.
2010年9月25日星期六
喺 iPhone 自制 Ringtone
喺度維京人就冇乜興趣教你用其他 PC / Mac 機嘅軟件整 m4r ,反而留意到喺 App Store 度有好多聲稱可以整 Ringtone 嘅 App.有朋友見到都好有興趣,但一般睇 App 嘅 comment 後都覺得好似好複雜咁,唔太敢恭維.維京人一於管住大航海嘅精神試下 download 嚟玩下.
喺排行榜較高位置嘅有 Ringtone Designer 同埋 RingtoneMaker,兩個都有 Free 版,不防 download 嚟玩下.Pro 版要收錢,但 Ringtone 長度較 Free 版嘅 20秒多咗 10秒.
呢兩個 App 用法好簡單,只要安裝後跟指示做.各位可以喺 iPod 度選擇心儀嘅歌即可.問題係好多朋友㩒完 "Save" 或 "Create" 後,都唔知隻 Ringtone 放咗喺邊度.
呢個時候,先將部 iPhone plug 落去電腦嘅 iTunes 度先 .冇錯,用 App 整 Ringtone 有個“缺陷”,就係都係要返去電腦先可以做.喺電腦嘅 iTunes 裡面,搵到自己部機,選擇頁面 "Apps",即係平時可以揀啲咩 App 裝喺自己部機嗰個頁面.拉低少少,會搵到 "File Sharing" 嗰部份.
然後你就會搵番 Ringtone App 嘅 Files.選擇有關嘅 file,save to 喺自己部電腦度先.咁樣你就已經完成整 m4r 嘅步驟.
最後埋門一腳,返番去你部電腦,點擊啱啱 save 完嘅 file,佢就會自動出現喺 iTunes 嘅 Ringtone Library,選擇 Sync 機即可將 m4r sync 去你部 iPhone 度吖.攪掂!
睇就好似好複雜.但整咗一次之後就會發覺其實呢個方法都唔係太難.有興趣嘅朋友可以試吓吖.
2010年9月13日星期一
用 iPad 睇雜誌,又平又方便!
至於睇報紙,香港嘅就已經有 頭條日報,AM730,SCMP,The Standard 等,又係冇得頂.
咁雜誌又點呢?一樣有! 其中 Wired 前兩個月已經出咗 App 版,完完全全利用咗 iPad 嘅功能.除咗雜誌內可以 flip 嚟 flip 去睇唔同嘅 topic,做得比較好嘅係好似上咗 web site 咁,某啲頁面仲可以有動畫同埋 Video 睇.將 iPad 嘅特性好處發揮得淋漓盡致.
淨係睇 Wired,可能有 D 齌,維京人今期推介一個超好嘅 Magazine Reader 入大家,佢就係 Zinio 喇.不過好遺憾地呢個 App 淨係可以响美國嘅 App Store download, 暫時仲未登錄香港 App Store.
呢個 Zinio 點解值得推介?就係因為大部份嘅外國雜誌,都可以 through Zinio 呢個網站買到.維京人就訂咗 MacWorld, PCWorld, Maxim 同埋台灣嘅天下雜誌.
乜話?台灣雜誌都有?冇錯,甚至連內地部份雜誌都有㖭呀.
雖然呢個 App 喺美國嘅 App Store 睇到,但係免費嘅.至於買雜誌,則可以 through 佢個 web site.大部份都平到冇人有,例如 MacWord, US$19.97就有 12 期,比起買 physical 嘅一本雜誌,平成 75% 有多!
Zinio 除咗有 iPhone / iPad 版外,亦有 PC 同理 Mac 版.無論有冇 iPhone / iPad,訂雜誌同睇雜誌都好方便吖.
如果想 download,可以 click 呢度吖.
另外呢個 App 一個唔係咁令人滿足嘅地方係日本嘅雜誌特別少.不過呢個小弟都有其他 App 可以推介.得閒就 post 下俾大家.
Cheers!
2010年9月12日星期日
Portrait Lock
實情其實好簡單,呢個係 iOS 4 嘅 feature 嚟嘅.當我哋 double click home button 顯示 multi-tasking bar 嘅時候,掃去左手面最左邊粒 button, 就會出現把鎖嘅物體.呢個係表示 Portrait Lock,一按即會响畫面右上角出現呢個 icon.亦即係話當你打橫部機,本來會打橫嘅 App (例如 Safari, email 等)都係唔會打橫嘅.
呢個 function 最啱搭車嘅時候用,人多擠迫部機震嚟震去都唔驁畫面又打直又打橫咁煩.
同樣 iPad 亦有呢個 function. 不過唔係軟件層面而係硬件層面處理.只要睇下部機右手面最上嗰粒 physical button 就係喇.
你話 Apple 嘅 design 係咪真係好貼心呢.
2010年9月1日星期三
Perfect match: iPad + Apple Wireless Keyboard
自從出咗 iPad 後,維京人真係愛不釋手.日日喺屋企都攬住佢嚟上網,check email,睇 ebook,上 Facebook,真係好多時連電腦都唔開都做到晒要做嘅嘢.
只不過,當返到公司,好多時都要處理文件,唔用電腦又好似幾影響生產力.就算 iPad 嘅 app 點 fancy 點多功能都好,最唔爽嘅都係要大量打字時.要知道,雖然 iPad 嘅內置 touch screen Keyboard 其實都唔錯,但係如果要輸入一 D 好長嘅一段文字,其實都要用手指督下督下.
我又唔係老細,回覆 email 如果淨係答 OK 或者唔 OK 就話啫,但實際上又真係唔得.就係咁,維京人成日都想搵 D 好打字嘅 iPad solution.
喺 Apple Store 度搵下搵下,搵到專為 iPad 而設嘅 iPad Keyboard Dock,可以將部 iPad 插落個 dock 度,即可以 keyboard 輸入文字.Apple Store 買嘢有個好處,就係好多用家都會俾對產品嘅一些評語,可以睇過先決定買定唔買.
噢,原來呢個 iPad Keyboard Dock 都唔係咁好㗎咋噃,浄係可以打直放部 iPad!嘩!唔掂喎,小弟多數都打橫部機嚟用,打直先打到字唔係好接受到囉.
結果呢,維京人就選咗 Apple Wireless Keyboard.呢個 Keyboard 係用 bluetooth 嚟連接 iPad 嘅.除咗 iPad,iMac 甚至 iPhone 都用到,咁樣好似好抵咁喎.除咗打字外,喺 iPad 度選擇語言只要按 Ctrl - Space,而大細聲光暗度等嘅 function key 都 OK,好開心呀!呢個真係一個 perfect 嘅 solution!
大家有興趣嘅話,可以諗諗佢!如果有更好嘅 solution,不防喺度留個言吖.Cheers!


text:
刺身盛岡拉麵
牛肉火鍋
天婦羅盛合
和民沙律
梅酒
( 26-feb-2012 sun )
今日我生日呀 祝自己生日快樂 身體健康 屋企人都一樣要身體健康 快快樂樂 ~
9 點半起咗身喇 里奧大人問我仲瞓唔瞓 我話唔瞓喇 叫佢自己瞓 不過佢知我想飲完茶探媽咪 所以佢都唔瞓 lu ~
本來想去翠園 不過搞掂哂已經 10 點 10 分 行去都要十幾分鐘 又唔知有無位 最後都係去鴻星飲茶 再買 d 點心比媽咪食呢 ~
鮮蝦炸雲吞
越式脆蝦腸
胡椒咸菜豬肚
迷你臘味煲仔飯
懷舊馬拉糕
皇母大壽包
水晶蝦餃皇
鴻星燒賣皇
回味銀針粉
蜜味蛋散
媽咪話生日唔好去醫院探佢 其實我無咩所謂 因為之前有年都係咁啦 唔探又心掛掛嘛 反正夜晚唔探佢 又難得晏晝有時間就更探下佢啦 ~
1 點就要走人喇 家姐黎車我地 之後去佢新屋睇下 再去佢屋企住陣 差唔多 3 點幾出發食 tea 食完就車我地番屋企 ~
雖然今日生日 之前諗好同媽咪家姐打牌 不過媽咪入院 雖然無咩嘢 但心情都會有 d 影響 所以我都真係無 mood 想去任何地方 同屋企人簡簡單單過就算喇 ~
里奧大人番到屋企瞓覺 起身就做公司嘢 咁快快手做完 夜晚可以 relax 下睇下電視咁呢 ~
我就煲中藥 熨衫抹嘢囉 好快就到 6 點幾 又要出門口喇 ~
約埋家姐一齊去和民食飯 有生日 coupon 嘛 食完飯就上屋企 download game 差唔多 9 點就走人 lu ~
好難得里奧大人夜晚可以睇電視呀 不過佢多數睇佢之前錄影咗嘅戲呢 ~


text:
茄子魚雲煲
荔芋油鴨煲
豉油雞 ( 半隻 )
楊洲炒飯 - 媽咪話想食炒飯 不過我唔食叉燒嘛 "撩" 哂比家姐食
( 5-FEB-2015 THU )
呢排唔知做咩 半夜三更 d 手指會好痛 但起身又唔痛喎 真係煩 唉 ~
今朝起身都幾凍 之後沖完涼都仲凍 但落到街又唔係好凍喎 可能唔大風啦 ~
依家朝早多數飲奶茶 一定要小奶 如果唔係會好反胃 今朝杯奶茶就係無小奶 真係飲唔到囉 所以要叫佢地比番多 d 茶 同埋杯茶當堂熱哂 好飲好多 ~
菇場唔忙 所以就清哂之前 d 手尾 搞掂哂好似了咗件心事咁 哈哈 ~
好攰呀 所以都係出去食 lunch 順便行下 ~
紅豆沙 + 炸兩 好離奇嘅配搭呢 但兩樣都想食嘛 不過下次唔會咁叫囉 我慣咗食幾件炸兩又食幾啖白粥 但食幾件炸兩再幾啖紅豆沙呢 感覺好怪咁 哈
仍然唔忙 忙工即走喇 去媽咪屋企坐 差唔多 6 點半就出去食飯 lu ~
家姐今晚 7 點幾先到 所以又可以一齊食飯 唔駛成日食住等佢 ~
食完就同家姐去萬寧買嘢 之後番媽咪屋企坐陣 差唔多 9 點就一齊走 lu ~
番到屋企附近 咁啱里奧大人又喺屋企附近 所以陪佢去大快活食嘢啦 ~
臘腸滑雞煲仔飯 里奧大人食剩一半 咁唯有我帶 lunch box 啦
沖完涼都 10 點 食埋生果 睇埋聖經 11 點就瞓 lu ~


text:
2015年7月10日 星期五
大快活 @ 九龍灣 ( 10-JUL-2015 ) ( 禁 )
( 10-JUL-2015 FRI )
尋日打完風 無諗過今朝咁好天喎 不過天文台話會有狂風驟雨 我就着水靴啦 但里奧大人話唔駛喎 我話無乜幾何着 着下囉 ~
食完早餐 睇多陣報紙就番菇場喇 ~
忙下停下 今日仍然 load 相過日 呵 ~
勁想食酸辣米線 所以今日一定要食 順便幫埋阿齋買 之後我地不約而同都覺得今次 d 餸嘅份量多咗 所以我地今次勁飽 哈哈 ~
4 點家姐打黎話媽咪唔舒服 call 平安鐘 10 分鐘之後姑娘都打黎 之後再打埋比家姐 最搞笑係不嬲唔會打比家姐嘛 嚇到家姐以為乜事 哈 ~
放工即走 好感恩即刻有巴士 5 點 50 分去到醫院喇 ~
要入急症室探媽咪 原來已經等緊上房 差唔多 6 點半就上得房呢 ~
安頓咗媽咪 我就問工人咩情況啦 原來朝早 8 點幾已經唔舒服 咁晏畫開始仲更加唔舒服 話想死喎 嚇到工人喊住話唔好 ( 我其實覺得工人真係好好好好 ) 之後媽咪叫工人幫佢祈禱 再話一齊祈禱 好感恩 媽咪識得祈禱尋求平安 ~
我同工人講 如果媽咪一話唔舒服就即按鐘 佢唔會鬧妳多事 因為佢都無氣鬧妳多事啦 心臟嘅嘢 一秒就一秒 我唔明點解媽咪係都唔第一時間按平安鐘 要忍到好唔舒服先按囉 講咗幾十次都係咁 好鬼煩 ~
好感恩今晚見到醫生 媽咪依家要聞 6 lite 氧氣 之後話佢右邊肺有肺炎 都幾大範圍 所以要打抗生素 之後話因為心臟唔好 所以引致到腳咁腫 咁我咪話囉 之前覆診係醫生話媽咪轉咗藥先令到隻腳咁腫嘛 醫生聽完都話唔會咁 唔會因為腳腫而心臟唔好 一定係心臟唔好先會腳腫 所以要打去水針 好感恩呢個醫生都好好人 有問必答又好笑容 ~
之後我鬧鬼媽咪啦 上月中都話如果真係食藥導致腳腫 副作用咁勁 唔食好過啦 叫佢入急症又唔入 因為次次腳腫就知心臟有問題 再唔係就因為糖尿病 成日懶醒話腳腫無問題 用腦都諗到啦 腫成咁仲話無嘢 頂佢唔順 不過見佢咁攰 我又攰 都費事再講 ~
今晚家姐開 OT 所以唔黎探媽咪 最搞笑係媽咪問家姐呢 我話佢唔黎 我完全唔記得講比媽咪知添 里奧大人又 7 點半先放工 都係探唔到媽咪 不過其實今晚探唔探都得啦 媽咪實好攰 佢都係瞓覺呢 ~
8 點鐘要走喇 咁啱姑娘話今晚媽咪會有好多節目 就係種豆啦 抽血驗嘢啦 吊 d 心臟藥水 等心臟好 d ~
等咗 10 分鐘先有的士 送埋工人番屋企先 之後再去九龍灣 諗住去元氣 不過要等 30 張枱就咪搞 其實我唔太餓 所以去大快活同里奧大人 share 扒餐算喇 ~
番到屋企抖陣就沖涼喇 睇陣電視 11 點即瞓 好攰呀 ~
2 則留言:


text:
講番尋日超多人黎拜年,所有人走左之後我就帶左 Josie 返房餵人奶,餵完出廳已經聽到鼻鼾聲,原來老爺奶奶已經訓到lum 一lum.
而我同老公就一直作戰到朝早7點先訓.
點之,冇耐就到老爺奶奶起身,洗頭沖涼加埋講野既聲,我根本訓唔到
我知道休息對人奶媽黎講好重要,但我真係休息唔到!!!
1)唔夠奶,奶奶完全冇準備上奶湯水俾我,結果係我自己上網搵,終於開口叫佢煲先有得飲
2)對聲音極度敏感既我,同講野大大聲,做野大大力既老爺奶奶完全夾唔到
3)因為奶奶既疏忽,CoCo 又再一次由露台出走,最終冇事,但攪到我冇一刻安落,成日驚CoCo再俾我老爺奶奶放走,唔係次次會咁好彩!我絕對絕對不能失去呢隻養左16多年既愛貓
(仲有太多太多,不過唔方便公開講!)
休息至大約中午,出廳見到老爺奶奶準備出門口,原來佢地出去拜年,所以我尋日話奶奶完全唔記得自己黎既目的係陪我坐月,佢完全係黎過新年架,我真係冇講錯!
結果老爺奶奶唔o係度既一個下午,我反而過得好寧靜,好舒服,唔需要再躲o係房餵人奶,坐係SOFA餵仲舒服…… 跟住我忍唔住同老公講….. 不如唔使佢地陪月啦!
1)因為開刀生,頭三星期都冇得補,只係食清淡餸菜,工人已經幫到我
2)我餵人奶,老爺奶奶根本分擔唔到我既工作
3)醒訓方面我已經同工人夾得好好,佢識得就住黎做野唔會嘈到我(但我冇得開口叫老爺奶奶細聲D)
4)工人照顧得CoCo好好,我唔擔心,但老爺奶奶一日o係度,我一聽到露台門開關既聲都會發神經想衝出黎睇下CoCo係咪安全
可惜,我知道呢樣野好難開口,老公好為難……但我真係好唔開心,而家只係剛剛開始我已經覺得好辛苦,如果要夾硬頂落去,我真係會產後抑鬱!
陪月開初就係諗住有人會料理好晒我既起居飲食,令我可以安心去休息,但實情卻完全相反,奶奶整親俾我既食物大部分都係開刀禁忌,每次都俾D驚喜我,結果我攰到死對仲要成日上網查下佢整俾我食既野食唔食得.
好彩,到左夜晚,同奶奶講定聽日煮D咩俾我食(無錯,唔係奶奶自動波攪掂,而係要講俾佢知我可以食咩食咩)既時候,講下講下話其實我都唔係要食D乜野特別野補身,工人都煮到,佢自己話 “咁其實我地都唔使o係度過夜啦~”
YEAH~~~~~ 事情解決啦,佢地聽日會走
我知道呢件事上面一定得失左老爺奶奶,但我真係迫不得已,如果我唔為自己著想下,我真係擔心自己會顛左!事情總算暫時settle, 聽日開始應該可以有覺好訓啦


text:
2014年5月30日 星期五
晚餐
3-5-2014好忟,好谷氣!工人姐姐腸胃炎睇完醫生要食藥,竟然要求我比香蕉佢送藥食,佢話佢唔識吞藥,要放啲藥落香蕉度慢慢滑落喉嚨,我聽完唔知好笑定好嬲,36歲人仲好似bb咁食藥要人氹,我堅決唔比香蕉佢,一.你食我無問題,但你話將香蕉滑落喉嚨鯁到窒息點算呢?二.你巳經腸胃炎又嘔又痾,我比香蕉你食你仲痾不停!最終要出動大囡又掃背又氹先肯將藥食晒,我巳經好忟!跟住佢又話唔想食白粥,問我有乜比佢食?我話可以食通心粉,米粉和烏冬,佢話唔想食,再問我食辣麵得唔得?我即時發火問佢係咪唔想好番?腸胃炎食野要盡量清淡,我又堅決唔比佢食辣麵!然後佢又話手軟腳軟,問我可唔可以比佢休息,卒之佢由4點至10點都關上門無出來,到老公返佢就起床,老公叫姐姐快快食啲粥就食藥,老公仲叫姐姐以後放假係街食野小心啲,姐姐即時話佢食啲野好乾淨係食左我比佢包麵就唔舒服,聽到此句我即時無名火起,馬上拎包出前一丁比佢睇食用限期係無過期架!大大聲同佢講我唔會咁無人性比過期食物佢食,叫佢唔好再亂敢講說話,救命呀!點解我會請到一個咁嘅工人姐姐......
黑椒雞全翼{三父女至愛}
粟米雞絲意粉{全家至愛}
清炒椰菜{全家至愛}
鱆魚煎餅{兩個囡至愛}
4 則留言:


text:
第二日七點幾退房,去台北車站行李房放低行李,相機都唔帶,只帶個細背囊放遮,水,手機,銀包尿袋同幾包餅(上山食剩既後備糧).上午同我係咁落,好彩唔係好大雨,對鞋只係濕左少少,但係玩左陣冇電,又要開遮又電話又尿袋,真係想飲水都冇手攞.
做到中午先停雨,已經感到個Mission最難頂之處唔係要行得多,而係差少少就得但係又唔得果種折磨,明明就泥hack到,但又hack唔到,一定要等紅綠燈過馬路hack,但係跟住個卜土/mission又要返轉頭,即係又要等紅綠燈過馬路.又有時係一堆卜土要hack,但係分別係兩條巷仔,行完一條hack完又返轉頭入另一條巷,但下一個mission可能又要返去之前條巷,好有被人老點既感覺.有時多大廈個GPS唔係好聴話,定左格,行過左成百米先識返來,都會激到吐血.六點幾做完返台北站攞返行李時間啱啱好.全個Mission估計要行約20k,都係估,為左慳電,冇GPS log.
都未使跑,但慢慢行就一定唔得,快步一個鐘做到15個mission左右,開始時會做快尐,但精神折磨左一排之後就未必做到咁快,分開兩日會好尐,一日做完要預12個鐘起,同埋小心做到抑鬱/狂燥(唔好掉手機洩忿).做mission都要食飯飲水,要預返尐時間.同埋唔好心急,過馬路,係巷仔行都要睇車,注意安全.
用毒約十幾粒,hs都係約十粒左右,一路行一路掉key,同recycle 12345彈,低腳就得閒插下,mod都落下,一係就recycle,唔係好易冇曬位,到hack果陣先發現,又會想掉手機.


text:
前o個兩個禮拜學校放假,小王子米去左7日捉Chess(國際象棋)嘅~其中有3日係比賽嚟嘅,一連比賽3日,睇下到最後邊個係驘家.今次係個人賽,小王子攞左第一.不過呢個個都係題外話嚟ga啫,我想講係呢個比賽,除左小王子之外,o係"最高貴學府"同小王子同一個Chess team嘅同學,重有兩個參加.記5記得之前我提過小王子o個個team 4個人當中,其中一個攞左出年"最高貴學府"中學部嘅獎學金?
無錯,佢就係今日嘅主角﹣﹣> 恐怖份子
恐怖份子5只高過小王子成個頭,重"闊~"過小王子一倍.恐怖份子係回教徒,激5激進呢~我就5知o勒,不過肯定係討厭ga law!咁o岩~恐怖份子個爸爸.....又係醫生.恐怖份子係回教徒,所以5食豬肉,兼夾佢食嘅所有肉都要拜過神至食得.小王子同我講,恐怖份子要o係d特別嘅shop度買"拜過神肉"嚟食嘅~
點解今日我會提起佢呢?因為就係o係佢地去比賽o個日發生左一件事,令我好激氣.話說我一早就知小王子一嬲o係學校都有同恐怖份子玩嘅,我亦一早就知恐怖份子讀書都好好,之前我已經問過小王子恐怖份子個人會5會好招績,小王子話佢5招績兼夾個人好謙虛tim~聽見小王子咁講,我都放心佢地一齊玩.不過上兩個月有一日,小王子爸爸接小王子放學,返嚟o個陣小王子爸爸同我講話恐怖份子個人好招績,覺好自己好叻咁,同小王子講o野o個陣又5尊重人.
我話無理由丫~小王子明明話恐怖份子個人好好gar?我真係一頭霧水!
到前個禮拜小王子去國際象棋比賽,o個朝我一早就車小王子去到,人地都重未開門,又見到恐怖份子o係度,恐媽問我可5可以幚佢睇埋恐怖份子,等佢可以走先.OK 丫!都係順個便啫~於是我地三個就上返車度等,o係車度我同佢地講今日比賽要小心d呀~5好比人捉到路呀~o個時我已經留意到,恐怖份子跟本不放我左眼內,o係車度我又聽到佢叫小王子去睇多d捉棋戰術嘅書,態度係極差ga law!之前我米提過小王子校隊一team 4個人,捉第一o個個係board one,係成team捉得最好o個個,board two就係捉第二好...如此類推,而恐怖份子呢~佢係 board four!則係全team最泎o個個,不過我肯定~佢嘅口氣一定係最大o個個law!
呢單o野未係令我最谷氣嘅事,最谷氣嘅係之後我地落左車o係比賽場地門口等,主辦單位遲左嚟,好多細路仔o係門口度等,小王子就同恐怖份子o係度吹水.我都話Chess個圈子好細,個個都知個個係邊個,而"最高貴學府"呢隊校隊,一嬲都無嚟開呢d比賽嘅~所以當佢地上個月驘左"全省小學國際象棋比賽"第一o個陣,o係Chess界真係全城控動!因為佢地係發夢都無諗過會比"最高貴學府"驘到嘅~
所以o個朝o係門口等o個陣,我已經見到好多其他嘅細路,個個指住小王子幾個"gigi 浸浸"咁~就o係呢個時候,恐怖份子好大聲咁講左一句﹣﹣>
"Everyone here is beatable!"
(呢度所有人都可以打敗!)
重要好大聲咁講左兩次!我個人嚟講就相當民主嘅~如果恐怖份子想自殺,我係好尊重佢嘅意願.但係~5該佢5好拉埋小王子一齊去死!o個度咁多人,個個都係嚟比賽嘅,重要因為佢地上次驘左,人人都o急到佢地實~兼夾"gigi 浸浸"講緊佢地嘅時候,你咁大言不慚咁話﹣﹣>
"Everyone here is beatable !"
我即時stop佢,同佢講佢吾應該咁講.佢竟然好串咁啤住我話﹣﹣>
"咩啫?我講嘅Everyone包括我ga喎!"
我還佢一句﹣﹣>
"就算係咁你都5應該咁講!"
跟住佢個樣係show到幾5順超咁呀~
我心諗﹣﹣>
頂你ar?咩父母教出d咁嘅細路呀?讀書叻又點呀?全個銀河系得你一個叻呀?"最高貴學府"中學部嘅獎學金"? 小王子無去考咋喎~佢去考你未必考到喎!就算做到醫生,你咁嘅做人處事態度做咩都無用la! "
P.S. Post埋小王子攞第一o個張相過你地睇下~


text:
Hello! 咁耐無見大家有無掛住我呀?唔覺唔覺我已經一個月大啦﹗喺媽媽嘅悉心照料下,我已經擁有一對小節瓜腿,媽媽話佢來緊會繼續全力谷肥我,誓要令我對腿變得更肥美更好咬咁話呀﹗
我宜家一日食五至六餐,全人奶用樽餵每四個鐘食130ml,暫時仲未有轉返埋身食嘅意思,亦未有戒夜奶嘅意慾,係就係辛苦媽媽做全泵媽㗎啦(艾菲:每餐泵連餵有時要用成兩個鐘>.<),但勝在食得痾得又瞓得好吸收,上星期滿月返健康院打針兼拎成績表,相比出世時足足重咗成kg,頭圍同體重都跟住自己條成長線上升,D黃亦全面退晒,醫生同姑娘都讚我叻叻豬呢﹗
而另一樣氹得媽媽好開心嘅嘢就係我哋兩母女交換脂肪大成功,經過一個月嘅努力之後,媽媽雖然只係再輕多一磅(艾菲:仲有兩磅先返家鄉呀﹗),但塊面就瘦晒尖晒,最重要係佢已經著得返陀我之前著開條24寸腰牛仔褲啦(艾菲:仲有個肚腩仔未減到㗎﹗)﹗你哋話我係唔係好乖豬好抵鍚先,嘻...
為咗慶祝我滿月,媽媽又趁哥哥返咗學之後捉我影咗輯滿月相,不過今次我就唔多合作,所以出來效果只係一般咋.
咩話?你叫我做傻豬豬?我叫BB豆豬至真喎﹗
邊個咁大膽話我係馬騮妹?
哇...仲塞咁多隻同類過來添﹗我喊畀你睇㗎﹗
發夢都要做香港公主???


text:
全知言
邊首先係最慘情廣東歌?
「一開心唱飲歌,不開心唱飲歌,當中紀錄我這麼長大過」.有幾多人鍾意用歌詞去表達心意?你又有無試過上堂喺書度抄歌詞?當年唱 K都應該係大家每月必做嘅其中一個活動啩?其實大家又有冇留意到,聽親唱親,十居其九都係慘情歌先?唔知班明星藝人,心目中最慘情嘅廣東歌,又會係邊首呢?
謝安琪 捧坤哥
喺我心目中,近排有一首歌我都覺得好慘情㗎,就係坤爺(吳業坤)嘅〈原來她不夠愛我〉.首先呢首歌我覺得好具備流行元素,即係大家都好容易投入到,每個人都有心底裡埋藏住一個人你覺得你好愛佢,但係佢唔夠愛你㗎嘛,所以呢隻歌應該可以 hit到好多人嘅心靈.
印象深刻當然係點題呢兩句:「原來她不夠愛我,原來我坐後備座.」嘩,坐後備座!我真係覺得個人係「動 L」去咗後面,好慘!原來你唔係正選嚟嘅,即係一直喺你身邊係最好嘅水泡一樣,嗰個心情真係好灰呀!
王宗堯 buy冷門
因為潘源良先生係我嘅好朋友兼恩師,佢最近搞一個作品展,咁其實佢有一首歌係好多人都唔知嘅,而係我好鍾意嘅一首歌,係陳奕迅嘅,叫做〈越想越無謂〉,因為呢一首歌係講佢嘅另一半出咗軌嘅,歌詞係非常之寫得到肉,同埋我覺得失戀嘅時候聽,係一定會匿喺被入面喊嘅!
Coffee 失戀王
「仍然倚在失眠夜……」嗰首叫咩呀?〈月半小夜曲〉!因為我覺得夜晚啦,跟住仲要失眠啦,跟住仲要望住月光啦,幾慘呢係咪?仲要喊喎!
其實我發自內心㗎,你知我啦,成日失戀㗎嘛!
Karl 要襟聽
真係夠晒悲情呀呢首歌.今年有容祖兒翻唱咗女聲版本,張學友就已經係之前神級喇呢首慘情歌,咁一首慘情歌就要 long lasting得好耐喎,係要唔同年代嘅人都可以唱到,又識得唱,又覺得好有感情,好有感觸㗎喎,聽歌都學到嘢呀!
唐貝詩 講感覺
我由細到大都係鄭秀文嘅 fans嚟㗎,我諗由佢嘅第一首歌〈放不低〉開始就聽到𠵱家啦,咁我覺得佢最慘情嘅歌係一首叫做〈宿命主義〉嘅歌,係講點解永遠都係處身於一個好似好唔開心嘅狀態,我覺得呢首歌一來旋律好好聽之外,係唔知點解好容易入到個 mood,有時有啲咩唔開心都好容易會 link up呢首歌,即係有呢個共同嘅感覺囉!
聽到想喊街坊揀最悲廣東歌
歌手揀完心水慘情歌,一班年輕人竟然主打揀 90至年禧年嘅慘情歌喎!唔通近年冇 hit歌?
Joy 18歲撐陳小春
陳小春嘅〈失戀王〉.「每段戀愛都會認錯人,失戀的冠軍.」其實歌詞極慘,講自己係失戀嘅冠軍,即係成日失戀囉,所以係好慘囉!因為我成日聽我細佬唱!
Vicky 19歲 慘到極點
陳奕迅嘅〈一絲不掛〉.慘到喊唔出,雖然未失過戀,但係聽歌可以想像吓!
June 21歲 後備之苦
Swing嘅〈帝國大廈〉.嗰首歌嘅故事內容講一個男人鍾意咗一個女人,但係個女人一路都無接受佢囉,而個男人一直就好似個隨從咁跟住個女仔.最深刻歌詞係,「亦永遠在後補之中.」
Yammy 20歲 旋律吸引
〈容易受傷的女人〉.應該係個旋律,好似有種好慘嘅感覺.
即時報料
facepop熱線 9222 0828
電郵 facenews@nextmedia.com
facebook: facemagazine inbox
LINE, we chat id: facemagazine


text:
隨住電子產品嘅流行同埋科技嘅進步,而家真係邊個都可以成為攝影師.
除咗得閒參加抽獎贏下戲飛之外,對影相(完全)冇研究嘅我耐唔耐都會參加下攝影比賽賭下運氣.Upload完自己嘅作品,有時都會想睇下人哋嘅作品學下嘢,點知每次都嚇到差啲抖唔到氣.
而家嘅攝影比賽充斥住一堆連我呢啲唔係專家嘅都睇得出係亂影一通嘅作品,有時仲會出現幾張九唔搭八嘅阿嬸全身照,港女自拍照同埋毒男被偷拍照,上傳者係玩嘢定係真心膠覺得有關照片會得獎我唔知,但呢類騎呢相得獎並唔係個別例子...我真係真係真係真係真係真係真係真係唔係葡萄,唔係唔輸得,只係覺得呢個咩人都有(包括參賽者同埋評判).
早幾日我先喺度諗,唔知第一張為我帶嚟評判們認同嘅相會係邊張呢?跟住我今日就收到呢以下呢個email:
Yahoo《flickr x海洋公園萬聖萬聖萬萬聖 攝影比賽》活動領獎通知 (節錄)
親愛的Yahoo用戶:
多謝你早前參加《flickr x海洋公園萬聖萬聖萬萬聖 攝影比賽》活動,恭喜你,你將可獲得
海洋公園哈囉喂門票 2 張!
為我帶嚟第一個攝影獎項嘅竟然係自己個樣...
話說主題係「驚嚇相片」,我第一時間就諗起呢張喺2005年影嘅相,點知真係一擊即中.
其實我自己都好驚呢張相,而家睇番個心都仲會寒一寒...


text:
記得以前睇粵語長片,窮人稍為賺到少少錢都會買隻燒鵝髀慶祝下,今日富裕嘅香港人有錢竟然食「過期化學肉」.一方面我對於現今化學品有化腐杇為神奇,起死回生的作用而嘖嘖稱奇,另一方面我唔明點解要用錢去買啲屎黎食.加工肉唔係屎?唔係卦?從屠宰個刻開始,阿豬阿牛阿雞都嚇到屎尿齊標,你問我有冇完全清洗乾淨先去整足三両,豬柳漢堡同麥樂雞?你自己諗下啦.2011年 Jamie Olivers 已踢爆美國嘅麥記用 Ammonium hydroxide(氫氧化銨)洗牛肉渣,殺菌喎.呢種化學品亦會用喺啲清潔劑裡面.你試想下你阿媽喺屋企煮飯時落萬潔寧呀,藍威寳同洗潔精洗舊肉,然後叫你食左佢.都係化學品之嘛,點解你要食漢堡牛肉唔食藍威寳牛肉吖?
我一直對呢種全球性大公司標榜自己係良心企業冇咩好感.佢地每年都有一系列嘅KPI(key performance indicator 關鍵效能指標),都係銷售額,銷售量,成本控制,市場佔有率等等.就係呢啲KPI令到所有產品研發時只會朝向搞掂呢啲KPI為目標.良心係呢個時候失咗蹤.而咁上下PR就賣下廣告搞下良心工程形象,因為呢個係PR嘅kpi.咦!你地終於發現.其實所謂嘅企業社會良心同佢地售賣嘅產品係冇關係架!
不過講番句公道説話,香港麥記價錢喺全球排行第6平,僅僅貴過幾個發展中嘅國家,好似烏克蘭,印度,南非,埃及等.以香港今時今日嘅物價嚟講,麥記要維持呢個低價格,同時又要迎合所有股東分花紅嘅期望,惟有放棄食物質素,俾啲下欄嘢人食.我成日聽到好多人話去外國食麥記好貴.其實我覺得只係香港嘅麥記太平.呢個香港麥記要平嘅想法令香港麥記都唔敢加好多價.所以一份錢一份貨係永恆嘅道理.因為平,方便,好味而食麥記,咁唯有喺呢度祝各位身體健康,百毒不侵.
*以上文章由食品供應商行內人吉仔撰寫
Go Green Hong Kong 編按:「香港麥當勞則強調一直選用優質牛肉,供應商亦跟美國麥當勞不同,但漢堡扒是否含有「粉紅泥渣」則要再跟進研究.」 兩年半前的新聞,究竟香港麥記跟進研究完未呢?福喜上海除了循環使用過期肉之外,有沒有炮製「粉紅泥渣」漢堡扒給香港麥記呢?


text:
唔覺唔覺已經係峇里第三日了!
一早拉開窗簾就見到藍天白雲,
今日天氣係超級無敵好,
真係arm晒大Ka.Mia今日既活動!
係露天既地方食番個豐富既早餐,
個場都係貫徹左峇里風情--無冷氣,
不過又唔會好熱!感覺好舒服 !
食飽左就換定泳衣出發了!
第一站就係南灣,其實大Ka.Mia本身唔知去做咩,
以為去沙灘玩下水嫁咋!
又係果句信晒中文司機黃先生,
去到南灣先知道原來南灣係專門玩水上活動既沙灘!
著紅白色衫既先生就一個識講好重印尼口音普通話既職員,
介紹人客有咩水上活動可以玩同收費,
呢邊用美金會方便好多,
如果要玩水上活動既話就要帶多d現金去,
就係呢度大Ka.Mia洗左手上一大半現金!
一下子變左兩個窮鬼!
其實大Ka.Mia唔想整濕個身(都唔知著泳衣黎做咩),
所以join左去海龜島既tour,
呢度最好既就係二人即可成行,
唔洗得齊人就可以出發!
個海龜島tour係包埋玻璃底船睇海底,
即係去海龜島既船程中停一停比時間你睇下魚,
原本用麵包引d魚埋船比人睇,
點知d魚都掛住食,玻璃底只有一條魚,
超冷清!真係好諷刺!
經過15分鐘船程就到左海龜島,
真係一個咩除左海龜之外就咩都無既島,
見到甘多船應該好多人過左黎參觀,
一上岸就被著紅色衫既工作人員帶住行,
佢地會因應你既語言而安排工作人員導賞,
但係咩都未睇之前就話要捐款,
話要保育海龜,
甘大Ka.Mia就例牌每人"捐"一萬印尼盾,
大Ka.Mia終於見到海龜,
想起都嬲嬲地Mia都無同隻海龜影到合照,
個工作人員一路都係趕鴨仔甘趕,
好急甘拎一拎起隻龜影張相又睇下一樣,
跟住就去餵大龜,
成班龜好似無食過甘爭住食應該係海草既野,
睇龜時一直有個影相仔跟住影左好幾張相,
可能海龜島既人覺得如果淨係睇海龜會太單調,
所以仲有其他動物比遊客睇同拎下,
好似蝙蝠,蛇,鷹!
大Ka係度玩蛇,
原來蛇個身係好硬,唔係想像中甘軟棉棉!
仲有超級大咀鳥同埋一隻好英既鷹!
大Ka.Mia行左海龜島一個圈之後,
就坐底左休息下,
工作人員就係甘問要飲咩,唯有飲個椰青,
嘩!好貴呀!要成四萬印尼盾一個,
其實好貴都唔緊要,問題係真係好難飲,
飲左兩啖就要放底佢,
又係以保育海龜為名去"籌款",
仲有頭先講過一直都有一個影相仔跟住大Ka.Mia,
當行到碼頭時經過counter,
工作人員就話過去睇下頭先影既相,
老實講係影得幾靚,
又係好似之前係海神廟果些相有晒包裝甘賣,
甘幾錢一張呢?
一聽個價錢真係比佢嚇一嚇,
仲要唔知有無聽錯要二十萬印尼盾一張,
即係可以買十張之前係海神廟既相,
梗係放棄了~ 上船返南灣了!
如何問係唔係一定要去海龜島?
答案係................
返到南灣係沙灘影完一輛相之後真係企係度想清楚,
雖然陽光與海灘同大Ka.Mia唔多夾,
難得遇到甘好既天氣一定要玩下水上活動先至不枉去左峇里一趟,
大Ka.Mia思前想後決定左要玩水,大家各自玩一樣野!
大Ka玩浮潛(usd 35),Mia玩深潛 (usd 65)!
呢次係Mia第一次潛水,
其實連游水都唔多叻既Mia從無想過話潛水就潛水,
因為係呢邊深潛係唔洗考牌,
只要有個教練跟住就OK,
著上潛水衣後,係船上跟教練學左幾個簡單既手勢,
再練左一陣呼吸後就入水,
海底世界真係太多預計唔到,
雖然海底既珊瑚無想像中甘靚,
但Mia真係覺得好好玩!
Mia摸摸下珊瑚時唔小心比珊瑚整親,
感覺好似不停比針(吉),
係水底覺得隻手越來越痛,
最後教練指示上水,上到水面其實都唔係上岸,
Mia同會合大Ka,
Mia去左潛水時,大Ka就係水面玩浮潛,
教練見Mia係船上發晒呆,
叫埋Mia落水游下,
著左對蛙鞋後突然好似學識左游水甘,
連救生衣都唔洗著 ,好free呀!
Mia游到甘上下,教練突然叫Mia試下徒手潛水,
即唔揹氧氣樽直接潛入水底,
試左好幾次都唔得,
教練直接拉住Mia潛入水底,
Mia終於成功去到水底,
雖然因為唔夠氣好快就上番水面,
但真係好好既體驗!
(題外話)
突然想起海女(韓國同日本都有)真係好勁,
一啖氣可以用幾耐呀 ?
一面潛入水一面找海鮮,做得邊樣?
女人要養起頭家真係付出好多!
玩完一輪水後就返岸換衫就去下一站,
大Ka.Mia其實仲未食飯,但完全唔覺得肚餓!
唔知坐左幾耐車就到左峇里最南端既烏魯瓦圖斷崖廟,
係門口有一大堆免費借比人包既沙朗,
入廟前下身衣物短過膝頭就要包條沙朗,
大Ka做左一個好好既示範!
落車前英文司機又有溫馨提示"馬騮好頑皮,小心袋,相機同眼鏡",
聽完司機講大Ka.Mia連太陽眼鏡都唔敢戴,
烏魯瓦圖廟真係係個斷崖上,
真係風涼水冷得好緊要(但係好熱)!
到底對住邊個海?點解可以甘大浪!
d馬騮真係好大殺傷力,
搶左個遊客個眼鏡不停屈,
眼鏡報銷lu!
d馬騮都好識擺pose,
影呢張相時勁驚佢會扑埋黎搶相機!
大Ka.Mia以為大家係平安既時候,
Mia突然覺得有人抆個袋,
轉身一睇原來係隻馬騮仔係度搶袋,
即刻fing個袋又叫,隻馬騮都唔肯手,
成隻馬騮同個袋一齊飛起,
馬騮都唔肯放手,有無甘頑強呀 ?
有個工作人員聽到Mia叫想過幫手趕走佢,
當工作人員想行緊過黎時,
Mia打一下馬騮條手,馬騮就放左手!
都係靠自己最好!
烏魯瓦圖斷崖廟最出名就係無敵大日落!
但大Ka.Mia果日天氣一般,
見唔到好靚既咸蛋黃都有少少可惜!
大Ka.Mia玩足一日累到就黎死,
就叫英文司機直接返酒店,
好在係酒店對面有超市同kfc,
晚餐就係kfc,印尼呢邊係炸雞配白飯甘食,
仲要係用手食飯無餐具,
大Ka.Mia決定試下炸雞算了!
其實就同香港kfc味道差不多,
跟住再去超市買埋手信就返酒店休息lu~~~
待續......


text:
之前係網上面search到一間好好評語既婚紗公司, 佢可以按照你既要求去加減gown既design, 而且就算係租既, 佢改到都可以改, 當然有d係要加少少材料費, 基於呢個原因, 我又心思思想去睇下, 而且打過電話去問過價錢, 租都係$4xxx-5xxx有3-4件…都ok呀.
一上到去, 見到好nice既wendy, 係佢間舖唔係太大既地方, 我都發現左唔少正野, 可以因為我愛lace, 佢都有唔少lace, 不過….好多正野係訂造既, 我見到一條係有人已訂造左既, 簡直同我心中既the one一樣架, 我真係有心動, 不過個條無得租, 如果訂一條既, 就要$6千左右, 我真係唔捨得. Wendy話我鍾意既lace就係有一個問題, 係唔租得咁多手, 因為一出過街, 呢d lace就會有少少起毛, 雖然唔係人人都識睇, 但係佢地就會知, 同埋仲有一個問題係, 長度既問題, lace唔同其他裙, lace裙個腳要好岩身先靚, 呢樣野係無得改既, 所以一條要靚既lace gown係要訂造先至完美. 如果我揀其他材料既, 其實問題係無咁多既. 聽完佢咁講之後, 真係好心傷, 因為我真係唔捨得用咁既錢去造一條只係穿一次既衫. 我睇埋其他gown之後, 都係想返屋企冷靜一下先….理性緊要~~


text:
發現上次影商場D海綿寶寶影漏左野,今次經過又黎補影返,原來都仲有D盞鬼野,影黎引下人都好!
基爾家姐閃電回港,話想去新誠品睇下,基爾本來無意咁早去睇喱個新屎坑,不過為左陪人都去一趟啦!閒日去到無想像中咁多人,先去逛旅行書果part.
誠品果然係誠品,賣精品果part都幾多得意野,包括模型車仔,仲有廚具都有得賣,好似去左Ikea咁!右下果本書封面幾靚……
誠品有3層,不過每層樓面都唔係好大,如果對書唔太有興趣,好快就行勻一圈.書店仲特別有幾個大玻璃窗,喱隻可以望到Time Square同跑馬地果邊,睇得書耐望下出面風景都唔錯!
蔡瀾喱本講香港食店基爾都揭左一陣,有唔少仲有幫襯過,喱間靚靚車仔麵在近Poly的尖東;另外講煮野食的喱兩本Jamie Oliver都值得一揭.
除左文具餐具之外仲有其他家居精品和茶葉,香薰,咖啡之類賣;右上圖是兒童書corner.
喱一面牆主要介紹書店將會邀請到咩作家來舉行書會;右面是一本香港街景的素描畫集,畫得真係好靚好仔細,好多都係老街景.
誠品樓上仲有個food court,都幾多檔口選擇幾多,可惜基爾來到時正遇上lunch hour超多人,所以都係留返下次先試了.行返落商場見到喱隻大花鞋同無字天書……
商場裏仲有喱間HD雪糕店,之後再行埋H字頭男裝店,不過入面好黑鼆鼆咁,唯一係門口喱盞大吊燈幾靚!之後行返過灣仔碼頭搭船過海.
過到尖沙嘴點都影下叮噹啦!之前成日覺得D叮噹日日畀咁多人攬攬錫錫過,感覺上都幾污糟,但行埋去摸下又唔算喎!喱面人山人海,但1881果個名店商場就鬼影無隻,靜到真係可以拍返套恐怖片!
都係出返去平台曬下太陽好過,平台花園有兩架仿古董馬車都幾靚,同四周圍的古建築好襯.
舊水警總部變左酒店,唔知第二時有無機會入去住下呢?!下面廣場仲有架蕃鬼帆船,得閒坐下出海都唔錯喎……都係快D返屋企訓個靚覺發個好夢算數了!
返到屋企睇J2又有旅行節目,喱次係去維也納,基爾去果陣計計下都有成11年了,時間真係過得好快,不過歐洲城市好就好在幾十年如一日,睇返D熟悉風景畫面又要拎返D舊相出黎睇下回味下先得!


text:
29 March 2013
玩完一日環球影城
我地去唐人街食晚飯
洛杉磯嘅唐人街唔講得上熱鬧
入夜更加少人
食左一餐飽肚嘅中餐 飽飽就返酒店喇
今晚住機場附近嘅酒店
好舒服 夠乾淨
上房安頓後
沉唔住氣落樓掃貨 買埋宵夜先
wow 好大pack嘅啤酒
買醉買醉...
紅色圈圈住嗰樽lemonade真係非常好飲
嚟到美國一定要試 特別係愛酸一族
今日嘅手信 唔算好多啫
哇 頭先嗰餐唔係太滿足 daddy mami宵夜...
第三次食呢個Mushroom Angus! 真係好好味
30 March 2013
一覺醒來
早晨 洛杉磯...
再見喇....要去機場lu
好快去到機場
原來坐內陸機都好嚴架
睇下有冇過重啦 x ray啦.
過晒關 我地去食早餐
經過便利店 我見到d野....
好野 臨離開洛杉磯前都買到一隻don don
就你啦! 我帶你返香港好唔好?
早餐去食三藩市好出名嘅麵飽湯
機場裡面嘅麵飽湯都錯bor
daddy另外仲買左個法國雞雞飽
我地揀紅湯 因為三藩市既麵飽湯都係周打蜆湯
之後有個窗口靚位 go go go 轉位
飽飽就去行下商場
呢度嘅紀念品都唔算貴出面好多咋bor
上機喇 呢個旅行團既最後一站
但唔係我地嘅最後一站hehe
兩個鐘內會到三藩市架喇
做咩好呢?
梗係訓覺啦...
一陣見


text:
七月一日
三十四個月至三十五個月
哇 原來好耐冇見過alvin一家 終於的起心肝約出嚟喇
一次過見晒佢地一家四口 好開心呢!
七月一日 街頭都好多人 於是我地揀左去愉景新城
貪嗰度靜靜地 又有冒險樂園同反反城 good呀!
等緊玩火車 阿ti係咁叫alvin : 我陪你玩 唔洗驚架
tima淨係同佢講alvin未玩過啫 冇話佢驚喎 ~_~
哇 見左一陣就咁? 依家d女仔好主動 哈哈哈哈哈
出發咯 有朋友仔陪阿ti玩 佢笑到四萬咁口
呢頭講完 嗰頭仲要主動多d 真係搞鬼
喂喂 唔洗攬實alvin架喇!!!
無厘正經嘅小朋友被要求合照
跟住排隊玩保齡球 佢地都好合作 一個玩完到一個
之後玩air hockey 阿ti喺度整親下巴 佢玩得太興奮喇
跟住我地去hall度同alvin, 細佬影相相
兩個小朋友今日玩得好開心呢
阿ti回程同tima講 : alvin係我朋友仔 好朋友仔
嘻嘻 好冇抱過細bb喇 希望細佬仔鐘意我地送比你嘅禮物啦
影完相 我地上左荷花 細佬要飲奶同換片
於是佢地"霸"左個地盤嚟玩
差唔多走喇 大家都好唔捨得....佢地拖住手都唔放
嘻嘻 咁我地唯有去麥當當 等你地見多陣啦
整古做怪嘅你地...好搞笑
希望下次嘅約會快d嚟啦


text:
琴日迪b係咁郁 訓唔到呀 起身又怕吵醒迪爸 好辛苦咁托住條腰 望住好光好光既月亮
mami累了 bebe你可唔可以唔好郁 比我訓呀 我溫柔輕撫著你 但你依然係咁打我 踢我 救命~
好失落 好想咩都唔理 跳落個海度一路沈落去 咁就咩都唔洗諗
哇! 點解我會有咁既諗法 原來真係有sad mood架 唔得 我要好好控制佢 唔好再諗落去
究竟sad mood黎自咩呢? mami望條半夜三點既街道開始諗好多野......
唔~冇錯sad mood黎自以下總和:
食唔到 行唔到 訓都訓唔得好 迪爸過份緊張令我感到自己無能 無能力生迪b無能力照顧迪b
仲有腰痛 腳痛 水腫 分泌 醜樣 論盡 好多野閃出 mami傷心起來了 ......
乜陀bb唔係好開心好幸福既咩 點解我愈黎愈討厭陀住迪b你既
你好重 好曳 突然覺得迪b你成日同我作對 好憎你呀
你搞到迪爸緊張 佢緊張到成日鬧我 怪我連佢自己都唔自覺
很累了 你比我訓啦 可惜你愈踢愈大力 我真係想一野打落個肚度 係你迫我架!
諗到呢度mami更覺恐怖 自己開始啜泣了 噢 迪爸發現左tim
經過迪爸安慰之後 心情好多了 也沒想太多 好快訓得著
今日發覺冇晒sad mood 人也開心少許 但依家都係好眼訓 眼皮重 肚皮重
唔得今晚一定要訓得好 如果唔係我唔踩你呀 迪b.....
講笑o者 mami幾時都最錫迪b同迪爸架啦 仲有兩星期就三人行了 mami期待中


text:
一直都有好多人問我,究竟幾時同點樣教小王子認字同睇書.
老實講~雖然我係由細就陪養小王子睇書嘅習慣,但係到最後小王子可以認到咁多字,最重要都係要靠小王子自己嘅,但係我可以o係度同你地分享下,我究竟係點樣陪養小王子睇書嘅習慣.
其實小朋友好細個就可以開始教佢地睇書ga na,不過能5能夠成功呢~就因人而異o勒!因為性格係生成嘅,個小朋友係好動定好靜,真係5係父母可以控制.好似耐性同集中力呢d o野,我地做父母嘅,淨係可以引導,係5可以更硬嚟,因為有d小朋友嘅集中力,真係比較弱嘅.不過就算你真係有個無咩耐性嘅小朋友都5好灰心,無錯你係會比其他人教得辛苦d,但係我一直都認為我地做父母嘅責任,就係要扶助我地嘅寶貝,將佢地嘅長處發揮到極點,而佢地嘅短處呢,就要幚佢地將佢降至最底,盡量5好比佢地嘅短處成為佢地嘅絆腳石.呢個就係我一直嘅座右銘.
小朋友細嘅時候,可以試下比個波仔佢自己搾住,叫佢將個波仔拋上去,然後接住,呢個過程小朋友對眼要望實個波,拋上去望上,到個波跌落嚟對眼就要跟住個波望返落嚟.總之要將個視線跟實個波.點解要咁?呢個練習係訓練小朋友閱讀嘅時候,對眼可以一行行跟住d字嚟睇,5好睇小呢個練習,對小朋友嚟講,要對眼跟住一行一行字嚟睇係一d都5容易ga!有d做5到呢樣o野嘅小朋友,睇小說都要用把簡尺一行一行咁簡住嚟睇ga!
小王子由兩三個月大開始,我就晚晚都講故事比佢聽ga o勒,咁當然佢o個時5識聽la~但係我就係想佢有聽故事呢個習慣,所以好細個就開始講故事佢聽.
初初開始教小朋友睇書,最好揀d好少字,頁頁都係寫差5多嘅字嘅嘅書,eg,I am a boy,I am a girl,I am a dog........頁頁都係咁嘅~
o拿!呢d書頁頁都係得一個字5同嘅,其他字都係一樣,而o個個5同嘅字﹣﹣>eg. girl,boy,dog呢~就係o係o個頁度有個女仔呀~男仔呀~狗呀咁嘅圖畫,咁小朋友就會因為頁頁都有"I am a"呢幾個重復嘅字而記得呢幾個生字,而girl,boy,dog呢d5同嘅字呢~就會因為佢隔離o個個圖畫而令小朋友學識呢幾個字.
不過初初教小朋友認字,最 最 最緊要係你一路讀比佢聽,就要一路用隻手指指住d字嚟讀,咁小朋友至會知就你讀o個個發音係邊個字,同埋佢地至會有reading係由左至右,同由上至下咁讀嘅concept ga!到你讀完就可以一隻隻字咁指住比佢地自己上下讀.之後o個兩年你都要佢一路讀,一路用自己隻手指仔指住d字,道理係一樣,除左可以令佢地知道reading係由左至右,同由上至下咁讀之外,就係可以令佢地記得個字形同呢個字形究竟係點發音嘅!
5好心急!初初學睇呢d咁淺嘅書個過程係會好耐ga,5係一兩個月就可以換深d嘅書比佢地睇ga!佢地要睇呢d咁淺嘅書睇到熟到嘔至可以換深dd咁多嘅書佢地睇ga!
當然你講故事比佢聽o個時就5洗咁用手指住d字比佢睇la~不過每晚至少要同佢一齊用呢個方法讀一本書.初初學係會學得好慢嘅,不過5好灰心,因為當佢地一學識左呢個模式同道理,就會突然間進步得好快ga na~
要陪養小朋友鍾意睇書重有一個方法,就係買d講有關小朋友愛好嘅書o勒~好似小王子細個好鍾意車,我就見竟親車嘅故事書都買比佢睇,o個時小王子真係差不多成個書架都係車車書嚟ga!佢鍾意車自然就會想睇,就算o個時小王子未識睇字,佢都會打開本圖畫書嚟睇d圖畫,自然地,小王子又會好好奇本書架車車究竟發生左d咩事呢?初頭係會要你講ga,不過整整下佢地就會想自己學識睇ga na.呢個方法我教過我一個舊同學,佢都話work喎!而家佢個仔6歲,一樣都好鍾意睇書啫~
除左買d投其所好嘅書之外,o個時我會買d有書跟埋嘅故事CD比小王子(兩三歲開始),小王子坐親車我就會播張CD,而本故事書就會比小王子搾住睇,呢類形嘅CD故事書,好多都會o係要轉第頁o個時出d特別嘅聲,例如貓叫呀咁,係提小朋友而家講到第頁na,要揭第頁na.當然本故仔書咁多字,o個時小王子睇5明,但係本書有圖畫,又有貓叫聲要你自己揭第頁,呢個其實已經係一個互動嘅形式,張CD聽完又聽,整整下小王子直頭可以一字不漏咁背左個故事出嚟,佢一路睇住d字,一路聽住個故仔,重要識背喎~o拿!咁樣佢會學到d字ga na.
重有就係由小王子好細個o個時,我每日都要小王子分一d時間,自己o係房度睇書,o個時我時時都會問小王子﹣﹣>"你今日睇左書未呀?"
我想小王子明白,睇書係好似刷牙,洗面咁,係日日都必做嘅事,整整下佢就會習慣每日都要有睇書嘅時間.o個時就算小王子未識字,佢都會o係房度揭開本書嚟睇圖畫,所以5係一定要識字至可以睇書ga!
講返今日個"嘩Box"先下~除左有雜菜飯之外,我今朝重整左小王子最愛嘅焗黑椒雞軟骨,自從上次小王子o係HK度食過雞軟骨之後,簡直直係即時愛上左呢樣o野呀!所以我而家久5久都會本雞軟朋比小王子食ga!


text:
Sep 10, 2016 (Saturday)
Jayden 6Y4M4W
Jaylen 1Y4M4W
本來以為Jayden升上一年級之後,
佢哋興趣班會大執位,
點知,全部都唔使點執喎!
點解會咁架呢?
可能因為學校同屋企比較近,
Jayden通常四點半之前一定會返到屋企,
之後就發吓夢,Hea吓,食下野,做下功課咁,
悠悠閒閒咁,我諗小學生來講,
佢算係得閒,應該話係非常得閒先啱!
Jayden有五個興趣班,
星期二游水,
星期五溜冰,
星期六phonics,Yamaha JXC,學琴.
係星期六忙小小,其餘時間都好似好free喎!
其實我有叫過Jayden唔好再上phonics,但係佢唔想.
我真係唔知點解佢咁鍾意上phonics,
可能因為上堂嘅時候,有小朋友同佢一齊玩啦.
至於游水呢,呢樣冇得選擇,
一定要游,我同Jayden講,要有到10歲先可以暫停.
溜冰,Jayden自己主動話要學嘅,
佢想學就有得佢啦,反正平時唔需要花時間練習,
佢上堂學到幾多就幾多啦.
之前上完JMC,而家繼續上JXC,
個course大約上左¼ ,應該會完成整個course.
我平時好少叫Jayden練JXC嘅歌,
都係叫佢聽CD多,佢上堂學到幾多就幾多,
我好少同佢再溫習.
個人認為JXC係音樂堂,
同鋼琴有少少關係咁啦,
JXC要同同學仔合作,鋼琴就自己顧自己;
JXC每堂要唱歌,鋼琴就只係考試先練Aural.
我唔知到下學期嘅時候,
Jayden仲會唔會得閒上五個興趣班,
如果keep到嘅話,就盡量俾佢keep住啦.
講就好似好多咁,有5個興趣班,
但係,除咗學琴練琴之外,
其餘四個興趣班,我覺得都係唔使用腦嘅,
玩玩下咁,我諗Jayden應該唔辛苦嘅!
粒粒又玩書


text:
晶荷軒都好識做,每位在座媽媽都獲贈一杯飲品
(我有擔心過佢地會唔會唔知我係媽媽......)
都好豪氣咁叫晒咁滯~
(最近仲出左BAYMAX醫神包!)
三眼仔
迪士尼小熊甜包
木木媽已一早迷上左duffy & shelliemay! 今次黎最開心食到佢!
小白寶寶豆沙包
因為OLAF的造型有齊成個body唔剩得個頭,佢係蒸籠入面企唔穩 XD
呢幾隻天鵝就遜色得多!
米奇煎薄餅
因為相機食左好耐好耐,到得閒食佢時,已經又凍又un
木木對於外界新事物有佢自己一套,有時會好主動接觸,有時會驚到調轉頭走,完全無得估.對於咁可愛的點心,木木小心翼翼地伸出食指輕輕掂左三眼仔一下...然後縮手!
仲要推開,真係好唔鐘意喎!
有咩咁驚呢阿囡? 你自己咪又係孭住個shelliemay手袋仔!
但搣少少俾佢又食,真係吹漲~~~
自攜食物 (西芹),唔好話俾人知呀 shhhh
向大家介紹,呢位係木木表妹晴晴,細木木11個月,都係人奶B,同個豬仔包一樣咁可愛,好期待佢快D識行識走同木木爭野玩啊!
今日主角係一眾媽媽,當然要食下甜品滋潤下
先來養生桂花甜湯
後面濛濛地果個係椰香奶皇綠茶卷
呢個陳皮燉雪梨真係不得了! 好香陳皮味又甜! 潤喉之選
晶荷軒其實唔剩係得D可愛點心,其他菜式都係堅好食
食飽飯就當然要係酒店影下相
果期木木一聽到話影相就會自己拍埋牆擺佢認為好正的pose XD
繼而入shop睇精品...
你睇,一粒豆丁,後面一個grandgrandma兩個grandma
我同木木爸無眼睇,結伴去掃貨...
(果日咁岩係銀卡日兼迪迪尼做六折,太吸引!)
最後木木緊係有收穫啦,氹到嫲嫲買玩具! 完全勸喻無效無法阻上...
grandma個仔話,佢都好想做人地個孫,係咁易望下就有禮物收喎 XD
BTW,我好滿意木木呢日的打扮 =]


text:
2010年1月15日 星期五
夢を奏でる - 眾樂 (1)
十一月尾﹐有令一位朋友又話想學小提琴﹐不過佢又唔多想學私人一對一﹐咁我話不如工聯會啦﹐因為工聯會都係一月初開班﹐多人一起學﹐冇咁大壓力﹐反正都係玩啊 .見識下﹐比較下私人一對一﹐又可以識多D琴友﹐都唔錯﹐所以我都有報呢
於是十一月尾就報了大埔 我又同呢位朋友去了好人士果間提琴室找好拍擋.不過工聯會真係唔多掂﹐係返學前五天 (接近年尾)先打電話來話大埔果邊開唔成... 其實開唔成唔係太大問題﹐不過早D通知好D啦﹐咁只好轉班﹐我諗好多人都受害﹐好的地方時間都早早被人報晒啊...
一月頭第一堂﹐入到去﹐好多人啊﹐我諗成二十幾人﹐睇睇個點名薄﹐有好多人都係後加上去 (係原子筆寫的)﹐我諗好多人都係係其它地方調過來﹐變左呢班超多人.
去到個 classroom 好怪﹐似上語文多D﹐有書檯的.... 但冇譜架﹐咁點放譜呢完全摸不著頭腦.
班有一半以上人都係冇琴的﹐所以佢地都係透過工聯會買﹐大約 5XX 左右有一套﹐不過之前睇過D POST 佢地D琴係唔值呢個價﹐大約 300 貨仔﹐不過係唔係真﹐就日後再問下D同學仔啦.
阿 SIR (佢入來都冇介紹自已﹐所以第一堂唔知佢貴性) ﹐一開始幫有琴的同學 TUNE下音﹐阿 SIR TUNE 琴係先彈一彈自已個琴的弦線﹐再彈學生個琴的弦線做對比的.
不過佢冇 TUNE 晒D線﹐只係 TUNE左 A 同 D 唔通佢 EXPECT 學生回家都唔會用 G 同 E
由於第一堂有太多人冇琴﹐只係講下小提琴如何保養﹐結構同些少樂理﹐話咁快就過左個半鐘﹐第一堂 阿 SIR 俾我感覺就係一般﹐課室好怪﹐希望下一堂有譜架同搬走D 檯﹐咁就冇咁迫呢.大部份同學應該都係初學的.
同學們都一起加油啊
訂閱: 張貼留言 ( Atom )


text:
靚抽王
鋒菲復合的重要性
自從 9月以來,大家最關注嘅當然係雨傘運動嘅發展啦,例如係:幾時清場,行動幾時升級,警察打人,藝人發聲,王晶/低智森抽水, 689廢 up……每次聽到 689廢 up就等於開始一個新嘅循環,代表一切從頭嚟過,因為佢一出聲必然重燃火頭,萬試萬靈……於是第二日又再討論幾時清場,行動幾時升級……喺呢一片風頭火勢之中,唯一一個標題可以蓋過運動聲浪嘅,竟然唔係外星人入侵,而係:鋒菲復合!
明明謝霆鋒同王菲唔係各位嘅近親,點解佢哋復合/一同出行等等嘅新聞每一次都仲係咁矚目?今次「狂熱治療」就同大家研究一下呢個咁深刻嘅文化課題
想證明世上仲有真愛
一對情侶分完手,分別同其他人結婚生埋仔女,離完婚然後再喺番埋一齊,成件事嘅可能性就好似一隻馬騮喺個電腦面前亂咁打字,竟然打咗一篇《聖經》章節出嚟咁!呢啲咁罕見嘅現象,我哋一般稱之為奇蹟,或者稱為真愛,都得.
關心兩人的幸福
謝霆鋒唔識你,但係你真係由細睇住謝霆鋒大,甚即係,你睇住謝霆鋒大.你第一次見佢係喺 1984年嘅歡樂今宵(當時佢仲係小朋友),轉個頭佢已經唱緊〈壞習慣〉, chok住溝緊趙學而,再轉個頭佢同王菲一齊,然後分開,再同栢芝結婚,再離婚……總之如果俾「拆天星碼頭個鐘樓」同「拆謝霆鋒」你揀,你都會希望保留謝霆鋒多過天星碼頭鐘樓所以你點會唔緊張佢,希望佢得到幸福?
至於王菲呢個容易受傷的女人,唔好話我聽你睇到佢歷經竇唯,李亞鵬呢兩次失敗婚姻之後,唔希望佢得到幸福啩?佢首〈容易受傷的女人〉你有冇聽過吖?
關心兩人子女的幸福
「細路仔係無辜嘅」——唔知點解,呢個 point竟然成為好多人反對「鋒菲復合」嘅理由.我娛文樂就唔係好明,家陣唔係佢哋復合所以先搞到兩孖人離婚嘛!而係佢哋無論復合與否,都已經係離咗婚.所以我認為應該支持番佢哋喺埋一齊.道理好簡單,如果佢哋兩個都仲係獨身,一定好孤單,孤單又點會開心?唔開心嘅父母對住仔女又點會有好影響?所以我相信佢哋復合一定令雙方都生活得開心啲,而一個開心啲嘅父/母點都好啲嘅!
關心栢芝的幸福
係,鋒菲復合對於鋒菲嚟講,係好開心嘅事,不過張栢芝都喺熒光幕陪咗大家咁多年,大家又何嘗唔想佢得到幸福吖?唉,好難成個宇宙嘅人都咁開心嘅,睇世界盃都係得一隊贏咋,睇開啲
狂熱治療
每期為你分析香港人嘅狂熱症狀,並提供可能嘅治療方法.


text:
12月20日星期日
今日約咗一班朋友仔預祝聖誕入南丫島玩 , 可惜天公不造美 , 下著微微細雨 , 十一點三個字响中環碼頭集合 , 估唔到大家都比約定時間早到咗 , 我哋一行6人4狗坐十一點半船入南丫島 , 落船第一時間去醫肚 , 我哋揾咗間茶餐廳食 lunch , 食飽飽先行去睇風車 , 唔講咁多..............去相~!!
上到嚟風車 , 等到停雨先出嚟影相
同媽媽响呢度避雨
介紹吓啲朋友仔先.................左起: Birthday 妹妹 , 蛋蛋妹妹 , 仲有我
加埋 Poker 仔仔(黃衫) , 呢張合照先齊人
Poker 係迷利都栢文
蛋蛋妹妹真係好有型
我咁大個仔都未帶過太陽眼鏡 , 型唔型仔呢 ?
Birthday 妹妹話掛响頭做裝飾會好睇啲呢~!!
當然唔少得响呢個地標影相相
蛋蛋家
Birthday family
Poker family
揾人影返張全體大合照留念
我哋四個小朋友一齊影風車
仲有四個靚媽同我哋一齊影
Poker family
Birthday family
蛋蛋家
又嚟多張全體大合照
影完風車又行咗上嚟涼亭影相相
趁無雨同媽媽影返張合照留念
我坐响涼亭欣賞吓風景 , 你哋慢慢影啦
輪到 Birthday 家影合照
仲有蛋蛋家
Poker 家
點少得四個靚媽呢~!!
影完相行落山 lu
睇吓大家擺 pose 擺得幾自然
到我哋喇~!!!!!!!
等我都企定定影返張相留念
Birthday 跑落山
蛋蛋慢慢行
Poker 就震住行
途經出名嘅豆腐花店
仲有好可愛嘅塗鴉
好有特式嘅木製路牌
原來南丫島有自家啤酒出架
緊係要試吓啦 , 左手邊嗰支最貴 , 有5%花香釀製 , 所以飲落有少少花香味 , 易入口好多呢~!!
我哋揀咗呢間 cafe high tea , 門口幾多肉肉
仲可以訂製呢啲水泥字母 , 媽媽想訂我個名 , 我當然贊成呢~!!
坐露天 , 環境又唔錯喎~!!
呢杯用咗新鮮嘅熱情果加蜂蜜 , 好好飲~!! Apple 肉桂餅配 Coffee
呢 set 芝士撻配綠茶果凍 , Birthday 都話好吸引呢~!!
嘆完 tea , 响市集買吓手信先坐船返香港 , 難得嚟到中環 , 影埋摩天輪先走呢~!!
媽媽同我一齊影合照
蛋蛋家
Birthday 家
Poker 媽抱住 Poker 玩瑜珈 , 功架十足呢~!!
靚媽大合照
終於輪到小朋友影幸福摩天輪
Birthday
蛋蛋
我同蛋蛋影合照
影埋呢張相返屋企 lu
由早玩到晚 , 原來都幾攰 , 返到屋企仲要沖涼吹毛 , 上車小休一陣 , 吹完毛食埋糧 , 我就去揾周公傾計 , 今日大家都玩得好盡興呢~!! ^0^


text:
想影昂平吊車又唔想低抄的話有兩個方法,其一係去搭一轉吊車,咁就可以由吊車裏面影附近既吊車,仲可以帶唔同既景,居過臨下又得,擦身而過又得.但係就幾貴囉,同埋要隔住玻璃影,對我此等孤寒鬼來講,另一個方法就係出賣勞力,行上山影喇.
啲人又係講到好易,經東澳古道去第一個吊車站,大把時間等日落.可是用眼望都知東涌站行去吊車站有幾高啦.唔係東涌站旁邊嗰個喎.之不過………..為咗影吊車大頭,除咗必備既wide鏡外,我仲帶咗70-200mm同埋………200-500mm.真係重到想死.行咗個幾鐘,踏上無數梯級,終於到吊車站,亦係同昂平棧道既交接處.非常近距離,可以同吊車裏面既人揮手.
可以影吓兩架吊車擦身而過.
身處高位,仲可以望到遠處既機場,從剛才既相睇到背景煙霞其實係超大的.無論肉眼或者影出來都係白茫茫一片.事後用軟件將contrast同clarity推到爆燈先見到啲飛機,前面堆草直情變到髮菜咁黑,終於又要夾相,最後偏色都係搞唔掂 @@
來到主菜,其實只係得一個位可以對正啲吊車,思考一吓,我要有背景,要見到吊車站,吊車又要看到比較大架,以上全是廢話,啲車點行全是很有規律的,可以做既就係zoom啱個焦距影.
要影到架吊車好大有兩個方法,一係等佢走埋來,咁有兩個問題,要影車底又或者佢同其他車大細差好遠,這個就是我要帶20-500mm既理由,透過長焦距壓縮拍到成堆車.
又到差唔多日落既時間,咸疍黃就冇喇,有都影唔到,我都冇帶腳架.求其影張好耐冇影過既剪影.行翻落山又個幾鐘,對腳痛咗幾日😛


text:
早晨!
今日終於到左地一家三口去旅行既大日子啦
今日 JU MA 好緊張, 鬧鐘都未響就起左身喇
自己梳洗去, 就執埋 D 日用品落喼
YEAH
出發啦
大喼 + 細喼 + 前一個 + 後一個
係咪好有型呢
你睇亞 JU 訓得幾甜
緊係啦, 朝早六點幾咋!
早一晚同佢換定衫架啦
呢隻 JU 真係好有 "時間觀念" 架
我地去到機場, 佢就識醒喇
JUMA 去完洗手間出黎
就見到呢件會郁既行李啦
行李仔有得坐車勁開心喎!
我地今次搭香港航空
要去到最督督既 K ZONE CHECK-IN
見呢度無乜人
又俾佢自己推下行李啦
影返張全家福先
為左呢次旅行
JUMA 買左部自拍神器呀
自拍真係一流
今個旅程既全家福都係夠佢架喇!
自己推去排隊 CHECK-IN
似模似樣咁
仲識等待
地勤姐姐見到佢都開左個 COUNTER 俾我地 CHECK-IN 呀

送走行李啦
估唔到 JUJU 會怕左條輸送帶
CHECK-IN 後就直接入閘食早餐
因為我地帶左包奶俾 JUJU
入閘前都問過, 佢地話同安檢講係俾 BB 飲既多數都得
就係咁
一包 250ml 既奶就跟住我地入左閘啦
同埋宜家機場好好
有家庭通道
不過當日都唔多人
所以唔知係咪真係會快好多
入左閘就食一個貴過平時既大家樂早餐
JUJU 小朋友有車仔玩就得架喇
等無人駕駛又自拍
亞仔...你回眸一笑個樣實在太殺食喇!
話左俾 JUJU 聽呢架車係無司機叔叔架
唔知點解佢好似有 D 擔心
HAHAHAHAHA
其實攪下呢樣攪下果樣
去到閘口附近已經要登機
(好彩) 見到育嬰室
換完片, 輕鬆上機!
見好多人排隊登機
我地就爭取時間同飛機影下相先
黎緊既個幾鐘就會係呢架飛機渡過啦
係咪好開心呢仔
<其實呢個時候我有 D 擔心
唔知佢上到機會唔會驚? 會唔會爆喊?
定係會扭黎扭去唔肯坐定定?>
不過豁左出去喇
希望唔會係 YOUTUBE 見到我地兩母子大鬧機艙啦
上到機
2 歲以下小朋友係無位架
買機票時香港航空已自動自覺話安排個濶落 D 既位俾我

果然個位係可以俾 JUJU 走動
我都安心 D
起飛啦
我地特登為 JUJU 準備既耳塞可以大派用場啦
但我地太蠢了
架機未入跑道我地就塞住佢隻耳仔
最後佢唔耐煩自己整走左
起飛緊既時候佢係無戴耳塞的
好彩佢自己都識吞口水 & 我地同佢一齊扮打喊路
嘩,,,係我最鍾意既雲海
真係百看不厭
無幾耐,,,JUJU 又再訓左
太好啦
我地都可以休息一下
仲可以睇我最愛既 華仔
實在係太開心喇
哈哈哈哈哈哈哈哈
而今次既飛機早餐係
知道裡面係咩嗎?
係一條炸到勁燶既香腸

我無食到
JU 仔對我好好
瞓足全程咁滯
到左台灣上空先醒
HELLO, 台灣
觀迎我地嗎?
落機前先有機會影返張全家福
瞓醒就自己行
仲話要追前面個哥哥添
JU MA 同 JUJU 換左片
再去埋個洗手間出黎
D 人已經走晒咁滯
咁...JUJU...又可以
大暴走啦
好大個空間俾佢走
已經好開心
行行下, JUBA 又話要飲下水喎
好飲嗎?
入境前就要排隊唱錢
其實唔知匯率係咪真係好 D

不過眼見入左境出埋閘後
都仲有好幾間換錢既銀行係度
仲要唔駛排隊
我地又唔係唱十萬九千七
我估爭都係爭幾蚊
下次都係入左境先唱 LU
點解咁講呢?
因為唱錢都唔係要排好耐
出返張上網咭先排得耐呀!!!
我地差唔多排左大半個鐘!!
我地 11:30 落機, 約左司機 12:30 黎接我地
12:00 左右司機大哥已經打電話俾我地知佢到左
叫我地攪掂再 CALL 佢
原本我地預果一個鐘係食少少野先上車
點知係度排隊出埋咭已經 13:00
之後請教過司機大哥, 佢話 "台灣大哥大" 係最好既私營台
不過隔離唔多人排既 "遠傳" 都幾好既
基本上兩個台都 OK
如果下次去, 睇下邊條隊短就排啦
JUBA 排隊時我就去左隔離買三文治
佢就係我地既 LUNCH
好, 我地到左台北喇
下篇繼續


text:
2016年10月3日星期一
無人駕駛你唔敢坐 - 方卓如
2016年9月26日 - 信報
馬雲可以公然任由淘寶賣假貨冇任何責任,仲能夠直斥正牌貨咁貴唔合理.可憐據報在淘寶買咗假貨攞嚟賣嘅小妹妹,竟然係除咗告到佢有案底之外別無選擇.你可能已經唔識教仔,因為面對咁嘅世界,你要個仔識保護自己之餘,仲要發達,惟有教佢要做最惡嗰個,夠惡就可以做好多唔夠惡嘅人做唔到嘅嘢.正如鄉紳可以用極低價租官地做生意,賣文具嘅就要在交貴租同被搬走之間二擇其一.「竊國者侯」,「殺人放火金腰帶」,「忠忠直直……」,古人好有智慧,老早預言香港係一個什麼社會.
機器無人情味
機器能否完全代替人類?如果飛機全自動控制,冇機師在場,你敢唔敢搭?正如股票由全電腦操作,不經人手,純粹由盤路定奪,以快,狠,準嚟落盤,唔靠人類之間互探消息同目測分析,是否贏得更多?「Sully」呢套戲最精警兩句:其一係如果一有事情發生你已經知道如何應變,加上之前無數演練預習,一定可以做到理論上嘅結果.但如果你冇水晶球,遇到前所未有嘅突發事情,你要畀時間定一定神,然後靠經驗直覺去做判斷.
機器操盤嘅世界,佢哋唔怕推冧個市,因為輸錢機器係冇感覺,只係數字上落.人類輸錢會冇飯食,機器輸錢唔會拔電掣.人類嘅世界,操作上會顧全大局,權衡利害,會幕後講數,所以搭飛機你想有人駕駛,落盤你仍然想有人類參與.等如你見到小妹妹嘅新聞,法律係死嘅,作出檢控嘅唔係機器,係人.
冇人情味嘅法律制度,正如無人駕駛嘅飛機,斷送了人類生命,只係多了項數據.呢種情況,唔係我哋想見.
訂閱: 發佈留言 (Atom)


text:
我地約咗去佢地九展嘅門市揀相,因為呢排公司太多weekend嘅event job嘅關係,所以改咗去星期五晚放工去!我地收工勁趕去到九龍灣,見到個shuttle bus站勁多人等車,於是決定行過去!行到身水身汗,去到已經7點幾,遲左半個鐘有多! 我地決定一個鐘內KO佢!一去到,門市無咩人,門市個姐姐首先開晒d相俾我地睇一次先,我一路睇,一路覺得好安心!因為真係影得麻麻地...我即刻同積講,唔駛擔心要加錢,我驚29張都揀唔到!唔知係個門市小姐聽到我地講定咩?所以佢全程都無sell我地,同樣,佢全程都無咩點講野!積話佢有少少黑面,我唔理啦!總之佢唔sell我就得,反正佢要sell我唔會sell到,因為真係揀唔落手!可能佢都知,所以都費事晒口水!之後第一次落手揀,已經刪走咗一大半...尤其係紫色衫嗰個造型,真係揀唔落手,差d想一張都唔揀!個樣勁老餅,件衫又著到勁肥,擺d pose又古古怪怪咁!d表情又唔知點!今次呢輯真係影到我好醜樣!好多張都影到我個表情好硬,擺pose嘅時候攝影師叫我咁擺,擺嘅時候都feel到怪怪地,但當時相信佢嘅專業照做,但影出黎我真係超生硬!反而積嘅表現好好多! 之後好多個場景都揀唔落手,好似有d訓喺個地下度,真係好明顯係訓咗喺路邊個地下...有d出咗出面個花園影嘅,個景又好雜亂,好似平日自己閒影嗰d咁!竟然影得最好嘅係熊啤啤個景,好彩當時無skip到,如果唔係真係揀唔夠!不過因為積本身真係好憎嗰個景,所以即使影得個樣靚d,都唔係揀咗好多!我印象中好似一張獨照都無揀...因為影得都唔靚,所以留番多d quota俾積好過!我地真係用咗一個鐘頭都無,就揀好咗29張!之後仲要揀相入相簿,做封面,油畫,因為真係冇咩邊張靚,所以好難先揀到封面同油畫...上次法蝶都係好難揀,但係係靚相多到唔知揀邊張好!結果到最後...我地真係一蚊都無再加...都唔知係好事定壞事!果然真係一分錢一分貨,好彩上次影咗法蝶嗰輯,如果唔係,我真係以為我影結婚相就會係咁醜樣,今次雖然影得唔係咁靚,但三千幾蚊,俾我地玩咗成日,咁多個人serve我地,到時big day又多咗本相簿同油畫,都算ok啦!
因為門市又係唔俾人影相,所以冇得睇住!到時拎咗相再upload上黎啦!
揀完相之後,慶祝我地無加到錢,所以去咗 megabox 食餐好嘅!


text:
迪士尼雪亮聖誕2013 就黎開始咗兩個星期,大家入咗樂園體驗未呢?今年嘅活動項目大部份都同之前差唔多,都係 聖誕小鎮,迪士尼朋友 聖誕新裝,大街閃雪亮燈 等等.但同時,園方今次特別響 反斗奇兵大本營,灰熊山谷,迷離莊園 新增咗三個小型劇場,吸引咗唔少人嘅注意!咁究竟呢三個劇場嘅表演係點嘅呢?而家就同大家去睇下啦!
我地首先黎到位於 反斗奇兵大本營 裡面嘅 安仔劇場!一班玩具出咗嚟,呈獻 反斗玩偶劇場!呢班玩具準備咗三個小故事,分別由 胡迪,翠絲,巴斯光年 擔當故事主角!佢地詢問觀眾,究竟想聽邊個故事,決定好之後就隨即設置佈景,預備開始講故事!
不過響開始講故事之前,佢地仲需要一啲小幫手;佢地邀請幾位小朋友上去舞台幫忙,而每位小朋友都會有一位玩具朋友在旁協助!
要開始講故事啦!安仔 好認真咁為每個故事繪畫咗獨特嘅主題佈景,例如:巴斯光年 故事嘅佈景係顯示太空行星.而故事內容亦都係環繞著主角發展嘅.除咗故事主角之外,其他來自《反斗奇兵》電影系列嘅玩具角色都會一一登場,一齊為大家演繹得意搞鬼嘅反斗故事!
講完故事,向觀眾謝幕先!其實每次演出就唔算好耐,只係大約八分鐘左右,但相信在場嘅小朋友響呢短短幾分鐘一定睇得好開心!
下一個劇場就係 迷離莊園 亨利爵士皮影劇場!唔知爵士為我地帶嚟咗點樣嘅演出呢?由於響光猛嘅環境底下睇皮影戲會睇得唔清楚,所以呢到嘅演出都係響傍晚或者入夜後進行.演出開始前,已經有好多莊園訪客坐咗響座位上面等待!
亨利爵士 嘅子侄出黎同大家打招呼,幾句開場白之後,皮影劇團就開始表演啦!準備好大開奇幻眼界未呢?
呢個皮影戲故事係講述 亨利爵士,阿拔 周遊列國嘅經歷,故事共分三幕,分別係發生響 意大利,埃及,中國 呢三個國家.情節突顯咗 阿拔 調皮嘅性格,同時亦有提及 亨利爵士 搜集珍藏品嘅經過.
演出完畢後,子侄邀請皮影劇團去到幕前同大家見面,佢地都拎住啲皮影道具出嚟俾大家見識一下.我自己係好欣賞園方引入皮影戲演出嘅,不單止配合到 迷離莊園 嘅主題,亦可以俾我地認識一下呢個傳統中國藝術.可惜嘅係,故事內容略嫌沉悶...
最後一個劇場位於 灰熊山谷,一個布偶劇團響聖誕節期間黎到大福小鎮同大家分享有關灰熊嘅小故事!團長表示,呢個小故事係由木匠先生同佢講嘅,而木匠先生亦都響演出期間在場奏出配樂!
灰熊手偶劇場 所上演嘅故事名為「Winter Wish 冬日願望」,開始嘅時候,團長亮起掛響馬車上面嘅聖誕星星,係唔係好靚呢?
熊媽媽,熊寶寶 出場啦!臨近聖誕節,寶寶不斷哀求媽媽,希望可以有一棵聖誕樹陪佢渡過呢個歡樂嘅節日;但媽媽就唔知道可以響邊到搵一棵聖誕樹俾佢嘅寶寶,同時亦擔心佢地會遲咗去冬眠... 熊寶寶 嘅冬日願望會唔會成真呢?
原來 熊寶寶 都有幾多朋友仔架喎!藍鳥,松鼠,響尾蛇 合力為寶寶尋覓聖誕樹所需要嘅佩件,多得一眾動物朋友幫手,寶寶嘅願望慢慢得以實現啦!
但講到最矚目嘅動物朋友,必然就係 幸運狗 Lucky!呢隻狗仔響 灰熊山谷 開幕嘅時候早就已經係園區背景故事嘅一部份,今次嘅聖誕劇場,園方就進一步描述關於佢嘅事跡.Lucky 幫寶寶搵咗兩舊金塊,掛響聖誕樹上面作為裝飾!
終於,屬於 熊寶寶 嘅聖誕樹大功告成啦!雖然呢棵樹同平時嘅聖誕樹有好大分別,但對於 熊寶寶 黎講,佢係獨一無二嘅,盛載著重大嘅意義!就響聖誕樹完成嘅呢一刻,灰熊山谷 竟然落雪啊!響咁幻麗嘅情景下,呢個故事亦都黎到尾聲,劇團團員拎住布偶向觀眾謝幕.
之前我話過,覺得 灰熊山谷 嘅聖誕裝飾比較普通,效果一般;但係又估唔到,呢到嘅布偶劇場係三個劇場之中最精彩嘅!不論你鍾唔鍾意布偶公仔,都可以去睇下,或者會有一種意想不到嘅感覺架!
今年嘅聖誕活動取消咗我稱為小型巡遊嘅 米奇玩具舞曲,取而代之嘅就係呢三個全新嘅劇場演出.我會話係有好有唔好啦,好嘅係聖誕項目唔再只係局限於 美國小鎮大街,唔好嘅係呢三個劇場嘅聖誕氣氛遠遠不及 米奇玩具舞曲.如果有得俾你揀,你會寧願要邊一個安排呢?


text:
2015年12月30日 星期三
拍拖@科學館
雖然今年係燒腩仔第二年返學,但上年讀間N只係放紅日,所以好多時大時大節要自己同佢請假先有得去玩,今年間學校返埋22日就放11日聖誕新年假,wow...終於有得過正常嘅校園生活啦﹗而為咗慶祝我哋捱咗幾個月後卒之有假放,第一日假期艾菲係決定拍拖落樓下食個lunch慶祝,嘻...食返上次生日食唔到嘅小籠包先,仲專登whatsapp張相畀米高示威﹗
食飽見呢日係星期三博物館免費入場,就帶燒腩仔去咗科學館玩,咁講得免費入場又撞正學校假期,多人係預期之中嘅事,事前已經同燒腩仔講明要排隊等候,但實情係...個個小朋友都玩到忙晒形,有得玩嘅玩到唔捨得放手畀下個,等嘅等到無耐性衝前出手去搶,燒腩仔亦唔例外失晒控,玩到艾菲一頭煙呢﹗
眼見三樓兒童天地嘅小朋友越來越多,燒腩仔又越來越失控,於是帶佢落二樓繼續玩,見到呢部DNA跳舞機好過癮,忍唔住拉佢排隊玩,燒腩仔當然唔識玩亦唔會明DNA係咩來啦,但喺後面姐姐嘅幫忙下都玩得好開心喎,kakaka...
跟住帶咗佢入間房睇D電器嘅內膽,呢part有得打開平日無機會打開嘅電器,燒腩仔當然爆like,單係個洗碗機都唔知開開合合咗有無五次.
呢個係考反應踩break嘅遊戲,燒腩仔唔夠腳長兼唔係好明玩咩,但車迷有得揸住個軚盤,就當自己揸咗車㗎啦﹗:P
後來見人哋喺到轉呢個盤又走埋去湊熱鬧一齊轉,好彩其他小朋友都好welcome畀佢一齊玩.
之後落返地下諗住玩呢架吊臂車,點知...閂咗無開無得玩,唯有影張相留念當玩咗啦﹗
然後玩緊地下D小遊戲時,忽然工作人員話個波波鐘夠鐘做示範請我哋暫時離開,我哋就落咗地庫玩鏡子世界,好好玩但得艾菲一個,抱得起燒腩仔來又無手影相,唯有下次叫埋米高一齊再玩啦﹗
出來見到有個位介紹BB點來,有齊唔同周數嘅肧胎模型,艾菲當然拉燒腩仔去認識下,剩機又同佢講吓BB豆豬洗吓腦,哈哈...
再呃佢伸個頭入個魚頭到,實情佢係唔夠高乜都睇唔到㗎,嘻...
艾菲原先計劃同燒腩仔喺到玩到黃昏時份㗎,點知喺到玩咗兩個鐘左右,發現真係無咩啱燒腩仔呢個年紀玩(一係唔夠高玩,一係就唔明點玩),而自己都可能係感冒關係,忽然覺得好攰好眼瞓,所以就決定提早撤退打道回府休息啦﹗
離開科學館後,同燒腩仔拍拖逛吓尖東睇消防車睇噴水池,再搵張凳坐低食吓雞蛋仔,簡簡單單燒腩仔已經開心到不得了,唔...唔跳掣嘅小朋友真係特別可愛㗎﹗
就來行到車站時,仲畀我哋見到個公園,燒腩仔即刻衝前話要玩,艾菲心諗幫佢放埋D電都好吖,可惜遇著一班唔多守規矩嘅哥哥跑上跑落,癲到幾乎踩到燒腩仔手仔都唔知,安全起見唯有出盡法寶氹燒腩仔走人啦﹗
訂閱: 張貼留言 (Atom)


text:
呢度周圍環境都由好多摺紙做成,就喺門口已經見到有塊版釘住好多客人畫嘅圖畫
原來每位入場客人,特別係小朋友,都會派一塊好似杯墊嘅咭俾佢哋,喺上面可以自創圖畫
被店長揀中的話就可以貼堂,就算冇貼堂都好,佢都會花心思將佢哋貼在店內的位置
D咭本身都已經有圖案喺度!當然你都可以自創想畫咩都得
雖然用咩杯飲個啖茶對我嚟講真係冇分別,但係佢呢個咁細心嘅舉動正好讓客人有一種被尊重嘅感受
喺未叫Order之前已經令你對店產生好感,等你一陣叫嘢食嗰陣都闊綽D
餐牌都係靚靚的,見到都開胃!不過裡面全部係日文字,唔知係佢俾錯咗本日文版我定係只有呢一款餐牌
不過我之後好肯定係得呢本,因為我有幾款睇唔明嘅時侯問侍應佢都冇俾本純中文版我
其實都還OK嘅!總之都會識叫,而侍應都好願意回答你
呢個榻榻咪位雖然對大人嚟講會有少少唔慣,但係小朋友就坐得好舒服,特別平時嗰D坐唔定
好似哥哥成日坐得半個Pat嗰D細路,喺呢個位佢哋兩個全程都坐得好好!我都開始考慮好唔好屋企以後唔用飯枱,改用矮枱坐地下食飯!
嘢食未到,佢哋慢慢畫畫最好不過!
跟住嚟碟黑豚生薑燒飯 $98
一上枱我同媽咪第一個反應都係「嘩!咁大碟」真係抵食
起碼以為呢D扮High Class嘅料理店,Order碟定食或飯之類一定碟餸超細碟,估唔到呢碟豚肉多到你唔信
可能你以為佢咁大碟就一定好削,但係真係好好食!肥瘦適中,口感似食緊肥牛!中間夾集一些軟骨(不過對小朋友嚟講就咬唔到,佢哋一咬到就成啖Lur出嚟話有骨喎)
如果白飯都任裝就無敵!
壓軸上場嘅流水機:稻庭烏冬 $98!成團麵放落去冰凍河流裡面(因為好難分開逐少落)
起初因為成個烏冬掉落水所以冇轉得咁快,但係後來食吓食吓冇咩麵後就越嚟越快
攪到人好似要快d拎佢上嚟嘅感覺,有種趕住食嘅自然反應!
不過講番個味道,配埋放喺側邊嘅芝士紫菜同葱就好香,同埋麵質經過冷河之後真係超彈超好食
下一站>>CLICK HERE!
(親子好去處)荔枝角 D2Place Emoji With You
推介
流水機,甜蝦刺身


text:
14-5-2013 星期一
一早起身喉嚨痛仲有少少發燒
即刻狂飲水
我地呢間酒店無瓶裝水提供
水 - 是我從香港帶去的
每次出門,我都會帶三支大樽水的
原本個PLAN今日去京都
但因為尋晚零晨時份餅餅要睇波
所以改為聽日先去京都啦
反正嵯峨野火車逢星期三休息
影響唔到我地
好想食牛,決定走去牛角食燒肉
噢!!!原來佢開下午5點的
係11點的道頓堀
食肆都開得7788了
手信店都陸續開門了
早晨,香港時間係10:16,返緊工的
我日日夜夜都經過
我同餅餅講 : 最後個晚先黎買啦
點知最後個晚真係失晒預算
旅遊書同上網睇資料,都有介紹四天王拉麵
既然無得食燒肉
去食拉麵啦
先買飛仔再入座
坐定定之後,比張飛仔服務生
Open kitchen
我要鹽味6號
先飲啖湯先,噢~~~佢得唔到我歡心
餅餅要醬油味1號
亦得不到餅餅歡心
餃子真的一般
pooh~~~你咁嘆係到曬太陽呀
個碗拉麵食完之後
我個喉嚨再次痛返,超口渴
飲咗半枝水都唔得
個碗拉麵洗唔洗咁多味精呀?
買蘋果汁飲(上面數落去第三行,中間個盒蘋果汁好好飲)
入咗去forever21買衫,好順利買咗袋衫
點解我要用順利呢兩個字呢
係因為,我係由試身至比錢都唔需要排隊
點解?因為早,無咩人囉
經過蟹道樂
我好想食好想食
其實我相隔對上一餐已經有一個鐘了
我地決定叫套餐
散叫貴好多架
一個花霞,一個琥珀
散叫嘅價錢真係貴架
準備喇
煮蟹肉冷盤
生蟹肉腳,我地唔食生蟹腳,放係鍋煲飯
蟹肉茶碗蒸
呢個唔講得笑,連餅餅咁唔鍾意食蛋嘅都激讚
烤焗蟹肉
呢個其實係焗蟹肉芝士通心粉,真係無得頂
我地兩個食晒自己個盅之後
直頭想散叫多個黎食
焗烤蟹腳係餅餅個花霞套餐的
天婦羅蟹腳 係我嘅琥珀套餐
蟹肉壽司係花霞套餐
晤.....我地不太喜歡
蟹肉鍋飯
就係呢個鍋飯,我可以放啲生蟹腳入去煮
呢個鍋飯要煲30分鐘
服務員已說明不可以開蓋,怕啲飯唔熟
唔記得講,其中有一個服務員靚姐姐識講普通話,佢就服務我地呢枱
因為佢一直滾緊,香味不斷衝擊我味覺
令到我隻手成日不由自主開蓋
唔知點解識普通話的靚姐姐次次都見到
佢用好溫柔嘅眼神同我接觸
終於,靚靚姐姐忍唔住行過黎同我講
再開蓋就唔熟架喇..
哈哈哈,我可以曳到咁
好彩最後都熟咋
忽然之間好多蟹腳食
仲有碗清湯
醃物
抺茶,雪糕
佢即場沖抺茶
佢隻摩打手搖到我眼都花,好犀利呀
餅餅唔太愛咁重抺茶味,我一個人食晒
最後仲有一粒糖比我地食
呢餐蟹宴食咗2個鐘
真係hea住慢慢食
街頭街尾一間H&M
心齋橋同道頓堀真的好近
出返門外埋單,先見到原來呢間本店有6層咁大
短短一條道頓堀已經有3間蟹道樂
我地呢間係本店
原來條街唔比泊單車,咁呢3個維持秩序人士就掃晒成條街嘅單車係一個集中點
啲人黎攞返架車又唔罰,佢地又唔係掉走啲單車
摸不著頭腦
又去夾公仔
成條街啲夾公仔鋪頭我都睇過晒
我只係想要呢個大盒薯片
我由東京見到大阪
我不斷叫餅餅夾比我
最終,我地用咗800yen夾到佢喇~~~~~
呢間係心齋橋的SEGA
呢隻夏威夷果仁朱古力我都好鐘意食架
不過餅餅夾唔到
好開心揸住大盒薯片去GU買衫
GU買啲衫好平,質料唔差架
一件普通T Shirt 599yen
即係港紙45蚊左右
同款唔同色掃晒佢啦
玩完,買完又攰又餓
行返去道頓堀搵下午茶食
大阪消防車
尋晚經過丸福珈琲無入去
今日就入去食件cake,飲杯珈琲
補充我的能量
餅餅的cake set
兩杯凍拿鐵
hea 咗個幾鐘就返酒店放低啲嘢出去晚飯啦
我仲係cafe時係咁同餅餅講架
我仲買埋珈琲粉比媽咪
出到門口,瀨野,凍咗咁多嘅?
行快啲,等個身暖啲
返到酒店,流下了第一滴鼻水
我唔食餅餅都要食架
咁就同佢去酒店附近的24小時超級市場行個圈
原來超級市場都有丸福買
我最愛蛋三文治個隻牌子呀,個大大話話有廿幾款架
買埋藥,即刻返酒店食咗藥先


text:
22-12-09 星期二
兩個人做冬
今日放早一個鐘,餅餅就放早兩個鐘
未返到屋企前,同餅餅講 : 我想去outback据扒
但係返屋企途中,越諗越唔對勁
做冬食咩西餐啫
返到屋企即刻叫餅餅打去"金滿庭"訂位
5:40落到去,門口已經排晒長龍
我慶幸,我有訂枱
個接待員仲要話 : 你半個鐘頭前打黎訂位架嘛
我話係呀,我驚無位呀
5:45準時開,第一個安排我入坐
之後就陸陸續續放人入黎坐喇
6:00,全場爆滿,無打電話訂位的
無辦法安排入坐喇
每枱都唔同嘅餐前小食,我呢枱係青瓜
酸酸甜甜微辣,好開胃
蔥油海蜇
干煸四季豆
做節唔可以無雞,叫半隻芝麻雞
連雞胸肉都唔嚡,芝麻好香,仲有個汁(我無影到)好香
點海蜇都好好食
擔擔麵,我自己一個人食晒,食完飽咗大半
一坐低已經問有無豆苗
冬天最鍾意嘅菜係豆苗
我上年試過係街市買豆苗要$50一斤
當然之後有回落,最平都要$10一斤
今年無煮過飯,所以唔知街市行情
清炒豆苗
炸饅頭,餅餅一個人食晒
其實一張二人枱,係唔夠我地擺嘢架
當然係食唔晒啦,打包返屋企囉
做節唔可以無湯圓,去"許留山"買糖不甩
我唔明點解要墊張紙係底
我外賣攞返屋企,湯圓黏住張紙
幾難至可以分開呀,食都食得咁辛苦
紅豆沙+芝麻湯圓
呢個紅豆沙好好食,起晒沙,材料又多
不過下次可以唔要湯圓,太甜了
我想睇阿帆達,不過到今日為止都買唔到飛


text:
尤其馬刀貝,爽,甜,鮮
呢啲其實夠新鮮就得喇
事關每一件都係厚切
龍蝦仔無食過,不過見工程師嘅太太食咗好多
不過味道都ok啦
睇住廚師哥哥係下面個櫃攞出黎
之後,我叫佢等等,比我影相
佢放好一邊之後,企係側邊等我影完相
呢啲咪服務態度好囉,唔似有啲自助餐咁,懶高貴,唔比人影相仲要大大聲話人
係呀,講梗朗廷酒店嘅L'Eclipse
我係半島酒店都未比人咁講過呀
應該話,我從未試過去一間酒店食自助餐
會比人叫我唔可以影相囉
唔比影相其實無問題,問題係,你無尊重我
可以細細聲同我講
可以笑笑口同我講
唔好大大聲又黑口黑面同我講囉
以後唔去朗廷囉,去花月庭,去麗景好過
去呢間hyatt cafe都得嘅...
如果你地睇埋熱盤篇的話...可能...
我一個人食咗起碼十碟,無十碟都起碼有九碟
第一輪食個轉就太鹹
同埋有時,一碟入面有3,4塊prama ham
但得一塊蜜瓜或哈蜜瓜
唯有切開一半蜜瓜食囉
但我無話要食芝士,我亦都係識切嘅
只不過,我係隔離等梗prama ham
望下啲芝士咋
個鬼佬食客仲係咁問我明唔明
礙於我今日嘅身份
我唯有懶係nice咁同佢溝通幾句
又同佢講,呢三款芝士都唔啱我口味囉


text:
呢個月, 都有兩次又去泰國人餐廳食晏, 其實我地都開始覺得麻麻, 算係比多兩次機會, 不過似乎有的失望.....
第一次嚟幫襯時, 都有的新鮮感, 第二次嚟, 已經開始有的問題, 覺得每樣食物的味道都差唔多
呢一碟係佢地嘅招牌炒飯, 的味道同我地上次嘅鹹魚雞粒炒飯, 只係呢碟係豬肉, 上次係用雞肉加鹹魚
呢碟香葉炒牛河,第一次食嗰時好好味, 第二次嚟成碟都係配菜, 十幾條粟米仔, 十幾條豆, 三嚿牛肉, 少量粉, 完全不合比例. 第三次嚟, 我地已經同老闆交帶聲上次嘅問題, 老闆話可能係廚師放假, 負責執料嘅幫廚無做好. 今次應該唔會. 但今次嚟到, 分別唔係太大, 粟米同豆無咁多, 但的粉同牛肉只係輕多咗的, 同第一次相差好遠. 但味道略甜.
呢碟大蝦金邊粉就同上次食火車頭炒飯又係差唔多, 其實食落都有的同香葉炒河差唔多, 又係略甜.
今日呢餐我地三個人都食唔哂, 兩位男士都唔係好想食埋佢, 其中一個話完全無一的想再嚟食嘅感覺
還好, 呢杯椰汁紅豆冰尚可以.
其中一個同事已經話咗好失望, 唔想再嚟. 呢道的野好濃味, 炒起仲幾肥膩, 都係少食為妙. 咁又唔需要絕對唔嚟食, 好久唔久嚟一次都無問題嘅.


text:
10 歲喇! 10 歲喇!! 小慈 10 歲喇!! 一早唱生日歌叫醒小慈返學, 矇矇鬆鬆時同佢做個感恩祈禱, 多謝天父保守看顧帶領小慈十年! 未來的十年,廿年,三十年及往後的日子都求天父拖帶小慈不偏行己路一生跟隨主, 繼續俾小慈做個人見人愛,常常喜樂的好孩子! 話畢一齊阿門, 小慈就攬住我條頸係咁喊, 話好感動呀媽媽~~~ ^^ 感恩祈禱之後, 小慈想我好似抱 BB 咁抱佢出去食早餐, 咁就梗係得啦乖女, 媽媽手臂仲有力而你又咁輕飄飄, 10 年來只係養到你得 50 磅, 簡直身輕如燕!
雖然正日要返學都俾住 D 驚喜先 ^^ 係你面前有 4 份禮物, 一份爸爸送既, 兩份大小禮物係媽媽送既, 仲有一份係 Joey 姨姨送既, 想唔想而家拆? 拆又拆邊份先? 小慈係揀左而家拆爸爸份摩天輪音樂盒先, 梗係有你心啦, 音樂係你最鍾意既卡農黎架 :) 心思思, 好事要成雙, 小慈要拆埋我份大禮物! 梗係得啦, 之前專登問過你想要咩生日禮物, 估都估唔到你想要彈彈筆盒 @.@ 唔鍾意公主既你, 呢個彈彈筆盒都真係幾難搵下, 仲要搵埋配件等你一打開個筆盒就應有盡有, 好有心思架! 開心得你即刻帶左個新筆盒返學, 記住要專心上堂唔好掛住彈呀!
放學返黎梗係趕住拆埋餘下兩份禮物啦 ^^ 估唔到 Joey 姨姨咁重手, 買左部即影即有相機俾你, 小慈好驚喜 :) 未研究到點影因為我地要趕住出街食飯慶祝, 最鍾意食飯走來走去既你地, 生日梗係食 buffet 啦!
兩姐弟無端端瞓梳化話要玩獎門人遊戲 -- 鬥快將額頭既脆餅利用面部表情移去個口度食左佢, 笑死我喇 >v<
好味! 小慈好規矩咁食晒頭盆,湯,飯菜同埋雪糕, 小明就一如以往每餐都必定要食白飯, buffet 都唔例外
生日點少得蛋糕, 蛋黃哥係小慈自己揀架
Happy Birthday to our 小慈!!!
最快樂就係自己點蠟燭同埋吹熄佢, 玩到停唔到手
弟弟當然有份叨光啦, 成個蛋糕都係佢地 D 口水 v_v'
今年好特別, 小慈第一次收到咁多同學仔送既生日禮物, 份份都好有心思, 有 D 仲係自制既添! 證明小慈人緣好好, 媽媽好開心呀!
仲有姑媽送既靚衫同埋爺爺俾既大利是
爺爺親手寫既祝福
預早一個星期日同小慈慶祝, 問小慈想去邊度玩, 任佢去! 估唔到小慈只係想去踏單車,一家人玩大富翁,食爸爸整既煎倉魚同埋食日本火煱.... 真係冇估到, 10 歲大生日小慈既願望我可以用卑微黎形容!! 問小慈點解唔講去海洋公園呀? 南丫島呀? 迪士尼都可以去架噃! 點知小慈答我:「我唔想爸爸媽媽徙錢呀!」 小慈真係好乖, 好生性, 好為人設想! 咁乖咁抵錫, 我地梗係即刻滿足你所有願望啦! 爸爸仲自製左支自動彈槍送俾小慈, 手工精美又好玩, 好勁呀爸爸!
10 歲的小慈, 爸爸媽媽祝你十分喜樂, 十分健康, 十分漂亮, 十分得意, 十分大方, 十分得體, 十分多才, 十分多藝, 十分愛主, 生命十分精彩!!
我地真係好錫你呀!!!


text:
當然要話比大家知間野得唔得啦!
不過順便搵多2間都係出名海南雞的餐廳同佢比一比
比併對手
1) 三巡海南雞飯 ~ 係東涌的foodcourt, 開張半年左右
2) 泰國人海南雞 ~ 係好多地方都有, 最新開張的係元朗分店
3) 南亞餐廳 ~ 舊鋪係美孚, 新鋪係荃灣, 我老豆後生個時已經幫襯佢
Round One: 先比吓個湯
第一位: 南亞
基本上贏9條街, 因為係真正的雞湯, 用的應該係鮮雞同雞內臟
所以味道特別出
唔知係唔係用咗冰鮮雞呢
第二位: 三巡
好飲的味精湯, 不過原全唔知係雞湯定係豬骨湯啦
第三位: 泰國人
好難飲的味精湯, 飲咗兩啖就冇飲啦
second round: 海南雞
第一位: 三巡
嘩
d雞滑到妳唔信, 唔係講雞比肉喎, 我講既係雞胸肉喎
不過講到雞味就差d啦, 叫仲有dd雞味啦, 不過佢既豉油就幾特別
非常濃且香, 但並不鹹, 應該係貴野
第二位: 南亞
講滑佢又唔夠滑, 講雞味 ~ 雖然都係三間之冠, 不過都係唔夠雞味
講醬汁都係一般野, 冇咩特別! 係冇咩特別差又冇咩特別好之下
排第二都好應該
第三位: 泰國人
d雞又係唔多滑, 雞味就係欠奉啦, 雞毛就大把, 同事就話d醬汁好食
我就一d都唔覺啦
last round: 雞油飯 (我覺得雞油飯係海南雞飯的靈魂,
有次食海南雞飯竟然冇雞油飯食,
俾個白飯我喎, 即時冇哂mood)
第一位: 南亞
每次我都會將成碗飯食哂, 就知有幾好食啦, 基本上我未搵到第二間
d油飯好食過佢
第二位: 三巡
其實都唔係好記得d油飯好唔好味, 不過唔好食的野我一定記得
如果我唔記得證明佢衰極有限
又係最差: 泰國人
d飯再好味都冇用, d米竟然仲係生既, 唔駛講啦
總結: 其實三巡同南亞真係各有各好, 想食靚雞就三巡啦,
想食靚飯就南亞, 至於泰國人就..........bad list


text:
今日吹大東北風,仲落住毛毛細雨添,師傅偉晏晝打電話黎,問我夠唔夠膽去釣魚,去米去使驚你牙!佢話去街市執定D蝦先,等我去攞,佢就晏D到.
六點幾去攞埋D蝦就直跴主場,一到就喺上幾晚嘅鱸魚得食位果度擺陣,落餌大約廿分鐘,竿頭跳咗幾吓,呢D係鱸魚食餌嘅動作,我即刻拎起枝竿準備,等咗七八秒,開始拉竿,不過唔大力,我就收緊D繩,一收就黎料喇,一野重重咁拉落去,我快速抽竿,連攪六七吓,發覺條魚喺樁柱外喎,一D危險都冇嘅情況底下,三斤鱸魚順利上水,落好生扣,勾過隻蝦繼續.
今晚D流水好慢,如果唔係大風,我實出橋外搏殺;呢個時侯師傅偉黎到,佢開頭打泡釣,後尾都係擺番枝竿喺腳邊釣,佢黎咗個幾鐘枝竿都未郁過,而我果枝就有一吓明顯嘅魚訊,不過就放咗口,呢D梗係鱸B喺度攪攪震喇!到咗十點就一齊執野,準備走人,我先收釣沉底果枝竿,隻蝦原封不動,水底唔通冇生物?跟住想收埋枝釣鱸竿,啱啱行到埋去,枝竿特然彎哂落去,我即刻拎起枝竿,嗯!!輕哂冇動靜嘅!既然冇動靜就收線喇,收收吓覺得有魚拉住喎,跟住條魚就想一野鐘番落去,我就提竿一頂,成條魚比我抽到飛出水面,原來條魚一路升水,到水面就想發難;見得斤頭,成條扯佢上黎,食到入哂扣,剪線直入冰箱,跟住執埋D架生同魚穫去宵夜喇!
又嘈醒大人,佢話次次都喺廚房影,換吓個背景得唔得呀!咁我米出廳影囉.


text:
今日經過屈人寺,本來去朝拜MJ,但最終MJ就無買到,反而買左Bourjois,佢個三色豆腐眼影同Clubbing 眼影筆都做緊特價,所以就買左喇!
其實講開Bourjois,我真係好鍾意呢個牌子,尤其佢個mini 系列,拎出街真係好方便,不過煩就煩在佢0既mascara同眼線好多係唔防水,好多時要加層waterproof 先得,其他產品就非常好啦!
今次買左佢個Clubbing眼線,持久方面又係差d,但色就好靚,係墨綠色架!!
講開眼線,自從我成功畫到我人生第一條完整0既眼線之後,我簡直就係沉迷左呢樣野,成日都好想可以畫好佢.當然,時間好多令我無辦法畫眼線出去,而我畫眼線0既技巧亦一直停留0向白痴階段.
不過就咁,畫得唔好還畫得唔好,我都仲係會買唔同0既眼線產品.我第一樣正式擁有0既眼線產品係Bobbi Brown 0既eyeliner gel,真係既好用又易畫,依家都有keep住用,但佢真係太快乾,一有少少乾就會起結,雖然係咁,我仍然覺得eyeline gel係最好handle 0既.
其次,就係眼線筆喇,眼線筆其實都幾方便,又有咁多顏色選擇,小妹就係因為咁買左一枝又一次.以下就係我大部份眼線筆:
1.Bourjois Clubbing eyeliner 墨綠色
2.ettusais eyeliner 黑色
3.ettusais eyeliner 銀紫色
4.Bourjois eyeliner 紫色
5.Bourjois eyeliner 彩藍色
6.Skinfood eyeliner 閃黑色
7.Skinfood eyeliner 閃粉紅色
8.Missha eyeliner 銀色
9.Missha eyeliner 珍珠白色
雖然有咁多眼線筆,但我用得最多仍然係eyeline gel,哈哈!!我依家最想搵支勁防水防油唔暈開又易畫0既眼線筆黎取替eyeline gel呀!


text:
呢個其實幾傷腦筋,
小齊冇乜參加咩比賽, 其他證書亦唔多,
學校果 d 什麼出席證書, 清潔獎呢 d 流於"豬肉"...
(學校到下學期先會有學科o既證書, 但好難拎)
好多人都話證書 (特別是冇乜過人之處果d)其實冇乜大作用,
有 d學校連 portfolio 都唔收 (呢個好!)
最看重o既都係面試表現, 基本禮貌
就算有證書但 interview 如果冇反應可能都冇chance
呢個我都認同o既, 所以暫時o既諗法係: 會教小齊多o的基本知識同說話技巧
證書呢... 得d "參與獎" 而冇乜亮點的話, 不如收起,
學術方面就揀d 公開基準試比小齊試下
o黎緊呢半年小齊應該會應考 YLE Starters 同 Gapsk 普通話幼稚園高級試,
成績如何證書什麼未知, 但都起碼比左d 動力同範圍我幫佢多練習.
有左考試日期會比較有恆心加動力同佢練下oral, 做下past paper
否則 d 時間我地就會hea左去 ... (雖然 hea 下有時都唔錯)
呢個年代, 太多"猛"o既小朋友,
當小齊考Starters 時, 好多小朋友可能連Movers 都考完預備緊 Flyers (講緊 K2, K3去考小五小六程度o既英文公開試)
所以小齊考出o黎o既成績點都唔會夠人地咁叻,
我地唯有o係現有o既資源同程度下試試自己能力就好.
近呢一兩個月學校都開始左教小朋友串英文生字,
我發現學校教左先開始教佢串其他字效果比較好
好在我都唔心急, 而家開始同佢串下Starters Vocab,
target 係一個星期串10個左右, 由淺入深,
仲有幾個月時間, 記得幾多得幾多
希望o係過程中有得益
至於其他o既, 諸多運動/朗誦/音樂/舞蹈證書, 真係恕我無能為力了
非不為也, 實不能也
時間有限我 arrange 唔到咁多o野,
我地會比小齊學游水, 畫畫, 但一定唔會達到獲得證書o既程度,
現在都只係初起步階段, 小齊能夠有興趣繼續學我已經十分滿意了


text:
16 July 2015
魔鬼山軍事秘境團
貳零壹叁年拾貳月貳拾捌日 - 魔鬼山軍事秘境團
我地10點鐘係油塘地鐵站等,經鯉魚門道高超就斜路上都要差唔多半個鐘先去到3段入口,先係路口講左魔鬼山既background,1898年租借地1920年起黎軍事用,魔鬼山之前因形狀問題叫雞婆山,亦有別名叫惡魔山,後來唔知係中譯英再譯番轉頭就叫左魔鬼山了,而路既右手睇到鯉魚門,有個山坡之前就係運炮小路,依度去到天主堂個位有50-60度咁斜,所以如果要運380磅既大炮都要20幾日先得,不過加下望落雜草叢生,睇唔到咩痕跡了
上山前再show左d當時既炮台相出黎,咁就有多少少完整既概念,開始行上去無耐就見到有一排山,係正鬼山同安達臣礦場同秀茂坪,而最近我地既山邊有幅牆係度,guide話好多人係度攀石wor
再上好快就到魔星巔同歌賦炮台,之前行無好似無行入去,依度雖然無左之前show相咁完整既炮台,不過都隱約見到d痕跡,有d比炮彈打過既凹痕,有個好大既圓台,地下有d一舊舊既突起圓石係防滑用既,又可行落去同走入去炮台底,某d通風位又接番上炮台上面,不過加下好多地方都生晒樹又有d人整左神位係度,不過算係幾有特色既舊炮台,而歌賦炮台個名,就係來自當時既指揮官歌賦的
行完歌賦炮台再去下一站魔鬼山陵堡,上到去陵堡之前係路既右手邊有個叫綠石礦洞,有d坑位係度,不過唔講真係行過都無留意,上到去陵堡就先講解歷史,依度係拉吉堡兵團沿守,而係1914年完工,聽講英軍係12月13號最後退守走時都經依度離開既,咁再睇實物,仍有好清楚既炮擊口,不過印象中依度好似山坡仔既地方好多已經整平左仲有個平台仔又有欄杆係度咁已經破壞左當時既實際面貌(我當年行依度時仲好raw下),guide帶我地睇牆上既記號又搵到1914年既marking,又係唔講唔會留意既東西
睇完就去下一度,魔鬼山陵堡(子堡),依個係細個d既陵堡得條戰壕同少少圍牆咁,影左少少相就落山了,經奕信徑行去鯉魚門方向,有個草叢,guide話依度可行入去砵甸乍炮台,不過因地勢問題,我地無行入去,不過就show左d相睇下咁,亦交代左當年圍住鯉魚門所有既軍事防線,不過係對面海果d我好似無去過
經山路仔落穿過輋頂村,有d石屋同寮屋係度,好多都畫晒number既,之後就接番係鯉魚門村走了,經過見到有人曬咸魚,而我就去左村口既鐵皮屋食野,旁邊有班雀係度食d剩飯,有時又有d狗行過咁,d人亦唔多而且好柔閒,真唔錯
依個係長春社同海濱攪既魔鬼山軍事秘境團,好多年前行過衛奕信徑3段去過堡壘不過就係行山而唔係專門為魔鬼山背景而行,今次應該會行得全面d又會知多d
[28/12/13]
Photo Link <<<<<<<<<<<
Posted by q"._."p™ at 14:35 Labels: *Photo, *Share Something
No comments:
Subscribe to: Post Comments (Atom)


text:
新一年一開始就已經搞到我好火滾,心情難以平復,呢個仆街政權真係從來唔俾我地呢班市民抖下,仲要蝦得就蝦!呢篇文容許我唔用書面語.
第一點,就係「仆街中共同我即刻交人出黎呀!」我要見李波同其他4位書局既人既生人呀!
李波俾人捉左都差唔多成5日,已經過左尋人既黃金72小時,另外4位書局既有關人士失蹤甚至已經係兩個月前既事,我唔理係大陸既公安黎香港執法又好,係大陸叫班香港定大陸既黑社會黎捉人都好,同我即刻交人!
李波係香港人,禁係大陸公安香港捉佢既話,呢次就係誇境執法,係犯罪.如果係黑社會捉人既話,就係綁架,都係犯罪.誇境執法,港府就有責任去交涉同將人帶番黎.黑社會捉人既話,大陸為左打擊罪行保護法治就應該奮力打擊罪行.呢鋪就算香港又好大陸又好,你地都孭硬責任上身.我唔理李波係香港寫咩野,鬧中共又好,定調轉鬧美帝都好,只要佢係香港,佢就應該有言論,出版,同免於恐懼既自由——佢唔應該因為出本書就應該俾人恐嚇俾人捉俾人禁錮.
第二點,《環時》出左既評論,講緊又話佢地出既書唱衰中共,又話咩野傷害名譽權,隨口up個理由出黎就話d書傷害到你地,咁就可以捉走一個人,自詡泱泱強國玻璃心到講兩句就碎就要打要殺,仲要老屈香港人破壞一國兩制,破壞中國和諧穩定,呢個評論基本上就係同宣告捉走李波等人係中共做既冇分別——做壞事,無視法律,破壞規矩,傷害自由同人身安全,仲要講到大義凜然.
家陣中共可以隨時來港作惡,中共港府將來都會繼續用黑社會代替正式警務人員黎香港執行控制言論既工作,有咩野事責任就可以推俾黑社會,自己就可以拍下個蘿柚話唔關我事,家陣就算李波帶住可能係其他既理由番番黎香港,真係可以當乜事都冇然後close file?
我聽城寨既節目講到上書局係佔領後出書,然後被各大書局全數退回,甚至有電話恐嚇騷擾,然後各大書局就只係出現抹黑雨革既言論既書.今日李波既事,並唔係一切既開始,而係已經變化中既過程,從以前逐少逐少,唔覺唔覺,再變成家陣咁的.佢令我地知道中共既控制並唔係遙不可及,而係現在這一刻,每一刻都進行緊.呢個政府,可以任由大陸禁黎香港作惡,將香港人既價值同利益賤賣,家陣連我地既生命安全都保障唔到.
成日話我地廢青,搞亂香港,但呢班官從來都冇為過香港做過咩野好事,為左大一統,為左政權安穩,為左剝削鯨吞我地既財富,利益,就不停破壞香港價值同埋香港既一切.
請大家醒一醒,唔好再理中共同港共既陰謀,唔好再理五毛既陰謀論同統戰技巧.請大家問心,你能夠同應該做D咩野去爭取自己既公義?單純地問自己能夠做到D咩?你單純地為左咩野去爭取?呢種純粹先至係勇氣既來源.無論左定右,唔好望任何一個其他人,大家都係為左令香港能夠保護到港人,生存落去而去做,then just do it.咁樣先至組織到,團結到,港人先至有力量.
Anyway, 「仆街中共同我即刻交人出黎呀!」
P.S. 係的,我係一個蠢人,亦我唔似得好似其他人可以移民一了百了,但今日偏偏又寫左篇投名狀出黎.作為一個鐘意寫下字講下感受既人,冇得寫自己想講既野係一種痛苦.我係李波,而且相信香港人每一個都係李波,只係大家係不同既範疇上成為李波,大家都係殊途同歸.唔好只係幫貓貓狗狗出聲,幫其他國家出聲,請幫下港人出聲,請幫下港人爭取公義,港人住係你隔離屋架渣.
P.S.2 我早就已經剪左回鄉證,我返左大陸既話,我諗大家都會知道咩野事,立此存照.


text:
落咗車沿住堤岸一路行,遠遠已經可以望見嗰條長長嘅木棧道.堤岸側邊有啲賣小食嘅商店,有啲商店重會經營收費嘅洗手間.不過查實木棧道入口附近都有個免費嘅公廁,哩個公廁重要係幾乾淨的說 .
高美濕地都算係個變遷得幾神奇嘅地方嚟.上個世紀,查實都係講緊五六十年前,哩度原來係一個可以俾遊人嚟到游水同晒太陽嘅沙灘嚟.
過去高美濕地退潮嗰陣,哩度啲遊客經常唔理啲警告行出去海岸挖文蛤同捉蟹,造成嚴重嘅生態破壞.
為咗阻止民眾破壞環境,又同時滿足民眾接近海岸嘅想望,相關單位就諗到規劃哩條橫跨濕地嘅木棧步道,等啲民眾可以用哩條木棧道進入濕地欣賞海景,同觀察木棧道周遭嘅動植物生態.
哩日嚟到高美濕地嗰陣嘅時間尚早,四圍行行企企等咗成個幾鐘,先至等到出現金黃日落嘅哩一刻 .
雖然話起哩條棧道嘅目的喺希望啲遊人減少行落去海岸,破壞嗰度嘅濕地生態;不過嚟到見到哩度嘅遊客此終都係好喜歡除鞋赤腳咁走落去濕地上面玩同影相.
哩度個洗手間前面整咗個小水池裝咗啲乾淨嘅淡水,我估哩個水池整出嚟應該係為咗方便啲遊人行完濕地上番岸嗰陣可以有啲乾淨水洗吓對腳.哩啲設施就好似反而鼓勵咗嚟到哩度嘅遊客行落去濕地上面玩咁.
查實木棧道未出現之前,哩度有條泥濘小徑,靠兩邊綁住竹桿同繩劃出界線,希望遊客唔好越過界線,踩踏濕地同雲林莞草嘅環境,甚至去捕捉小動物.
今日嚟到見到插咗喺泥灘上面嘅哩啲竹桿,可能就係當年嘅泥濘小徑.
到五點鐘咁上下個日頭差唔多收晒,要開始諗諗點離場嘞.
由高美濕地哩度可以坐 178 或者 179 號公車去清水火車站,再轉車去其他嘅目的地.睇完日落哩個鐘數嚟講,179 號有一班車喺 18:30 由高美濕地遊客中心開出,178 號嘅開出時間就係 19:00 同 21:00.
除咗公車之外,查實嗰度重有好多的士嚟到哩度釣泥鯭.哩班司機做生意都做得相當有規有舉 ,問過幾個司機去清水嘅話點收費,個個嘅開價都係每位台幣 80 大元.
嗰日睇見個場咁多人,一來有少少驚齋等嗰兩班巴士嘅話未必上到車,二來等 18:30 哩班車都要等幾耐吓亦唔一定有車上,加上幾草嘢夾車亦唔係太貴,於是搵咗個司機幫手夾咗一車連埋我六個乘客車去清水,喺中山高美路口嘅一個巴士站度落車.
哩晚想去一中商圈嗰頭搵地方食飯;經哩個巴士站嘅 304 號或者 9 號公車都啱搭.等咗一陣有部 9 號公車到站,就坐佢番去一中商圈嗰頭,喺中友百貨站落車搵食嘞.
哩晚嚟吔飯嘅哩間韓 34 韓國料理都係睇台灣啲網上食評推介於是過嚟試吓嘅.
哩間食店店內嘅裝修都算乾淨企理,餸菜嘅價錢唔算貴份量亦過得去.
哩度白飯泡菜汽水機汽水都係無限任飲任食,去自助櫃枱前面自己添飯添飲就可以,相當抵食 .
踩足成日,食完個晚飯之後已經冇乜力再行夜街,於是行番過去中友百貨前面嘅車站等車番歸嘞.喺中友百貨有好多條巴士線都可以坐番去台中火車站,例如 55,58 號公車等.哩日番到酒店已經十點,又要快快手沖凉上床瞓覺,义番足電準備明日嘅行程嘞.


text:
由一開始裝修就已經諗住用地磚, 因為本人勁唔鍾意用木板, 同埋因為近海, 用木地板會好麻煩.... 不過整地磚都唔平o架! 之前做research見有好多人都會返大陸買磚, 所以我o地都諗住咁做. 之前一直都有行過旺角同灣仔o的地磚, 大概都知自己想要買乜o野磚, 自己就好鍾意仿古磚, 同埋唔鍾意拋光磚, 睇o黎睇去都係揀返差唔多o既款!
不過係香港睇o既地磚好多都要成$4x一塊, 好在confirm左裝修之後, 師傅原來都成日陪o的客上田貝四路o既家合居買磚, 仲同一o的磚舖, 潔具舖都熟左, 知道邊間o的磚質素比較好.
因為我o地裝修時間比較趕, 中間又夾左個新年, 好驚o的磚送唔切, 好在師傅同磚舖比較熟, 傾好左我o地月中前去訂, 新年前一定可以送到磚俾我o地, 所以我o地月中就同師傅一齊上左去深圳, 係羅湖過關之後就搭的士去田貝四路家合居.
首先我o地就去左師傅相熟o既地磚舖睇磚
我o地用左唔駛1個鐘就揀好晒全屋o既磚, 師傅都話好驚訝我o地點解可以咁怏, 因為佢前幾日同另一個客揀左7個鐘都未揀好!! 可能我o地平時已經睇開, 所以一入去就知道自己想要o的乜掛, 一揀都係揀仿古磚!
我o地揀左呢隻做全屋地磚. 有少少暗橫紋! 因為傢俬主力都係深色, 襯淺色地板會balance返, 同埋睇落屋企都會光猛舒服o的!
中間大o個塊就係廁所牆身磚, 係比較新o既貨, 係香港我都少見...就算有都唔平...因為有格紋同埋暗閃...真係唔錯! 上面長方型就係廁所地磚喇, 有o的凹凸感,
一直都想係廁所加少少馬賽克用o黎做border...所以去左睇馬賽克, 不過因為我只係買6-7塊, 好多我之前心儀o既馬賽克石都冇現貨, 只訂幾塊o的廠又唔會做, 所以最後就揀左師傅都覺得match o既馬賽克 (左手邊o個塊), 之後拎返去地磚舖拼下, 又真係match返隻磚o既...所以就拍板lu!!! 不過馬賽克真係唔平, 好在只係買幾塊o乍!!! 因為買1塊馬賽克可以買到兩塊有多o既地磚!
Total所有磚都有成2噸幾重!
攪掂地磚呢part...師傅就同我o地上埋樓上兩層睇下潔具同燈, 過左年之後就再上多次o黎買潔具.
師傅話呢隻花洒唔錯, 成set o野佢買o既都係$6xx, 好抵....下次上o黎再買!
行完之後我o地就去食飯, 之後就返香港喇....好開心買磚呢part都好順利!


text:
又係時候回饋本論壇啦! 去咗六日六夜, 其中五日滑雪.
首先對白馬最深刻嘅印象係,有架車真係方便好多!我哋跟咗 hakubapug 巴打嘅建議,租咗架車.不過就唔係喺東京租,是在長野租車然後駕駛大概一個鐘頭鬆啲入白馬.咁樣自己覺得揸得冇咁辛苦,而長野去白馬條路都幾好揸,好多時係一條線行車所以可以揸得好斯文,冇人會嘗試爬你頭,只要你唔好太慢.
架車係白馬真係好有用.可能因為唔係 peak season 關係,朝頭早就算晏小小去雪場都唔怕冇位泊車,包括 Happoone, Goryu, 47, Iwatake, Tsukaikekogan, 全部都可以泊在 chair lift 對面的停車場.好多時會有專人指你去泊位,一啲都唔混亂.至於夜晚,冇咗架車更加唔掂!可能係因為我哋book嗰間酒店距離市區比較遠少少,其實老實講都唔係好遠,不過在白馬所有嘢嘅分布實在係太散,例如你去完食飯想去 Lawson 買啲嘢,基本上唔揸車係冇可能做得到.又例如你今晚想去白馬市中心食,聽晚想去 echoland 試吓嗰度嗰啲餐廳,如果你冇車就真係 sorry 啦! 好彩租咗車,而架車在白馬亦十分好用.
酒店我哋搵咗一間叫做 Hakuba Yamano Hotel.好老實講啲設施就真係唔係好敢恭維啦!佢個早餐亦都係簡簡單單,不過冇得比較所以唔知道係唔係白馬所有酒店都係咁!不過勝在所有嘢都乾乾淨淨,所以整體來講都算係 OK 嘅!不過同我之前去過二世古啲酒店比較,就真係有少少差別啦.個感覺基本上就係簡單同埋舊,個性價比認真係麻麻哋.
但係滑雪果方面就真係值回票價啦!尤其係 Happoone 以及 Goryu / 47 嘅山頂部份,壯觀得嚟又有好多唔同雪道種類可供選擇,包括我一路想挑戰嘅 moguls,可能因為我去第一日落咗一次大雪嘅關係,第一日尤其好玩,山頂上面啲說鬆鬆軟軟又未畀 groom 過,真係一流嘅練習場地!基本上每一個雪場如果你滑得夠快嘅話一日內應該可以玩晒所有綠色,紅色,及 single black 嘅雪道(double black 我唔敢玩).結果用左五日玩左五個大場,包括八方尾跟,五龍, 47 , 岩岳,及栂池高原.白馬最大嘅問題係每一個雪場基本上係唔連接嘅,如果去玩啲比較細嘅雪場,你有可能朝頭早玩完一個後跟住又要換鞋,再揸車去第二個雪場玩下晝.
我哋買咗個五日嘅 ski pass (¥24,500),不過強烈建議不要購買幾日票,其實你因應需要每一日同酒店買你果日想去個雪場嘅即日票應該會仲抵,而且反正就算你買左幾日票,你都要每次朝早去到個雪場用嗰張幾日票去換番嗰個雪場嘅即日票所以其實每日都仲係要排隊.基本上幾日票係無着數嘅.
至於夜晚食嘢個方面,有若干好受歡迎嘅餐廳真係要一去到白馬就要 book 定,因為佢可以要幾日後先至有位.亦因為咁樣有幾間餐廳我哋根本試唔到.包括深山燒肉,及喜八居酒屋.嗰兩間餐廳晚晚都爆滿,睇落啲嘢真係幾好食,不過無緣嘗試.
整體上對白馬嘅印象都係唔錯嘅!不過認真講句唔會特登再返去滑.


text:
2016年2月22日星期一
2016.02 銅鑼灣 {Lunch} @ 竹壽司
唔知點解成日都會突然間好想食壽司
呢個 weekend 又去了我地至愛的壽司店 - 竹壽司
不過今次之後, 發覺佢地的跌 watt 了
由於唔係第一次食
所以都認得下入面啲師傅
但呢日上到去, 竟然人面全非
照舊 order 壽司 set
前菜 (一): 沙律
我本身唔鍾意食未煮嘅菜, 但佢嘅汁令我覺得易入口咗
不過今次個汁好似唔夠之前咁好味
前菜 (二): 新鮮但普通
蒸蛋: 都算滑同埋好味, 不過又係唔夠之前咁好食啊~
之後就係壽司
師傅叫我地唔駛點豉油
但唔知點解, 我覺得舊舊魚都係一樣味嘅?!
帶子上面加咗少少柚子汁
我同蝸牛先生都覺得個汁over 咗
魚生係新鮮的
不過真係差不多味
反而幾鍾意灸燒嗰幾款
大蜆麵豉湯
呢個湯之前好好飲, 飲到停唔到口
今次我竟然飲剩
甜品反而味道一樣
今次之後, 睇怕要再物色過另一間壽司店了
2016年2月15日星期一
2016.01.02 元旦澳門漫遊 [食記]
放幾天假, 無無聊聊同蝸牛先生去了澳門一日遊
沒有行程, 旨在行下食下
今次唔會太花費, 希望試下呢邊的地道餐廳
第一站:
牛記咖啡館美食
十月初五街1號地舖
主打咖哩, 牛河
(不過我地呢兩樣都無食...哈哈
有機會一定會試下呢度的咖哩)
花雕雞撈麵
其實呢個都出名的
佢藥材味好濃, 感覺好補身
配埋麵一齊食又幾唔錯
其實呢個都出名的
佢藥材味好濃, 感覺好補身
配埋麵一齊食又幾唔錯
水蟹粥
一分錢一分貨, 好似 mop 60 一碗
隻蟹好細, 唔多肉, 不過都算鮮甜
隻蟹好細, 唔多肉, 不過都算鮮甜
第二站: 葡撻
本來想食瑪嘉烈, 不過當日休市
之後去了新濠影匯入面的路環葡撻
第三站: 吳廷記
下環街15號地舖
主打懷舊糕餅
(附近的下環街市二樓都有幾檔小吃, 望落都幾唔錯, 不過食唔到咁多嘢, 所以無試)
冷糕
入面有沙糖, 花生醬
味道好似我地平時食的夾餅
只係冷糕塊皮係脆的
我就覺得無乜特別
紅豆餅
另一款出名的小吃
熱辣辣即煎
呢個我反而覺得幾好味, 只係嫌佢太油
第四站: 亞利咖喱屋
西灣民國大馬路4k號地下
來到澳門一定要食萄國菜
今次我地揀了呢間
{要留意} 枱面上的樽裝水係要錢的
我另外再 order 了一支澳門特有的橙味汽水
馬介休
我覺得幾好味
雖然馬介休味唔太濃
不過佢食完唔會覺得漏
萄國雞
萄國雞就普普通通
反而薯條幾好味
咖哩牛
呢個用來撈飯一流
食飽飽之後去了光影節
無乜特別, 而且超過多人
仲比我地見到有同胞抱住小孩公然隨街大解
真係超嘔心
懶醒買了十點幾的船飛
諗住就算早走都可以排後補
點知呢日超超超超多人
我地八點半去到碼頭, 排極都排唔到後補
結果都係坐返原定班船
澳門美食多, 但過來又無乜特別嘢好做
所以間唔中過來一次就夠了
2016年2月14日星期日
2015.11 {Day 6}福岡[秋] - 再戰稻佐山夜景
完咗軍艦島後,慢慢行番去長崎駅前,再買點補給品,上稻佐山睇長崎夜景.
要去睇世界三大夜景之一嘅長崎,就要去稻佐山.由於稻佐山觀光纜車停駛數個月,所以目前要去睇夜景,首先去到長崎駅前(博多前往最快兩個鐘),再搭市內巴士去稻佐山,大概20分鐘左右,上到總站,再步行大概20分鐘,先至上到山.所以軍艦島加上長崎夜景,由於接近同一位置,所以算係PERFECT MATCH,唔嫌攰,甚至可博多即日來回,因為長崎已經冇乜其他好吸引的景點.
今次蝸牛仔大約4點30搭市內巴士,5點多啲上到稻佐山展望台.
(Day 1 嗰晚, 我地行完呢條長長的樓梯之後, 以為已經上到展望台, 點知行前少少再有條樓梯, 見到咁樣, 我地決定放棄 by 蝸牛太太 ) [Day 1 - 長崎]
(對於少運動的蝸牛太太, 嗰晚又凍, 又落雨, 要行上百級樓梯真係好辛苦 by 蝸牛太太)
嗰晚氣溫相當凍,我已經全副武裝羽絨上山,但都好凍.上到山仲係日頭,先望個日景先.
上到稻佐山展望台,一邊係長崎城市景,另一邊就係海景.日頭都係靚景的.
當開始進入黃昏,景色開始特別起來.點解?因為太陽係喺西邊落山,斷估海景方位係西面,所以黃昏開始,城市景開始進入夜晚,但係另一邊嘅海景仲係太陽落山黃昏,就好像一邊睇夜景,擰轉面就係黃昏景,好特別!我諗呢個亦係長崎夜景能夠成為世界三大夜景之一.
下面兩張相係同一時間拍攝的
城市景開始進入夜晚
另一邊嘅海景仲係太陽落山黃昏
一邊夜晚,另一邊仍然黃昏嘅長崎夜景,同香港維港相比,係兩種唔同嘅感覺,根本不能比較,兩個景,一樣十分靚.人生有幸能夠睇到世界三大夜景嘅其中兩個,長崎黃昏+夜景,希望有機會同蝸牛太太去多次.
去到六點鬆啲,天色已全黑,長崎夜景反而變得冇咁有特色,與此同時又有一大批學生上展望台睇夜景,變得非常熱鬧,應該話係太過熱鬧,所以寧願落山趕七點鬆啲班車番博多.
番到博多了 !原本想去食壽司遇到嘅客人叔叔介紹嘅拉麵,不過藥院大通太遠了,自己又太攰,於是去博多車站附近,酒店隔離嘅一間出名居酒屋食嘢,呢間??同海風土唔同,冇咁歡迎外國客,MENU都係全日文,於是亂咁叫幾個嘢食.
魚生,呢個好似寫係三種唔知乜肉刺身,係該店名菜,點埋個好特別嘅汁,都幾特別,味道不俗,至少未試過呢種味道,難忘.
蝦,幾好食.
炸雞,正常地好味.
幾個菜未有好驚喜嘅感覺,但都不俗.
然後未算飽,臨尾最後一擊,再食埋個「一雙」拉麵再番酒店,記得上次覺得好好食,今次,唔知係咪失色咗,定係叫咗第二款拉麵,味道相比第一日落機嘅拉麵舖略遜色,當然都不錯啦.
於是滿足地返酒店,準備執書包番香港了.
訂閱: 文章 (Atom)


text:
肚痛係人都試過,除咗保劑丸之外,正路丸都係幫到手解決腸胃慨煩惱,本人試過,真係有效架
喇叭牌正路丸 1987年
肚痛係人都試過,除咗保劑丸之外,正路丸都係幫到手解決腸胃慨煩惱,本人試過,真係有效架
在香港拍攝的任天堂廣告
好似唔多覺得這個廣告在香港播出過,係唔係日本廣告?
萬寶路 - 恭祝各位龍馬精神 1987年
恭祝各位龍馬精神
香煙廣告,以前係可以在電視上賣的,仲有一個特別之處,在廣告下方一定有一條又黑又大的警告字眼,今日應該好多人都未見過,可以在此
Wendy's 1990年
一間美國很出名的漢堡包店,90年代都曾經來港發展,但都敵不過老麥而関日大吉,大家可以睇下這個廣告.最後個中文名叫什麼,我都唔記得啦,你地記唔記得呢?
任天堂紅白機
紅白機,孖寶兄弟等名詞都係八十年尾機友必打的,當時電腦科技冇現在咁發達,畫面都係平面,但大家都打得津津樂道,原來電視都有賣過,我就唔記得有見過呢個廣告,你有冇呢?
人人搬屋好,人人字號老
以前細個好多時都會o向電視上睇到呢個廣告,個時睇都唔會覺得好老土,只係會記得屋企人要搬屋,就一定係搵人人,唔知道今時今日香港人搬屋,係唔係仲搵人人呢,我自己就唔係啦
丸仔同白粉,同樣會致命
如果大家有留意,以前政府都係叫丸仔白粉,今時今日就已經唔再用,我o向皇崗見到都轉叫K仔E仔,網主忠告市民,K仔E仔同樣危害健康.